
PREFAȚA EDITORULUI | 


După câteva decenii de practică parapsihologică — beneficiind de 
clarviziune şi mediumnitate, de un sprijin constant din partea lumii 
spiritelor şi având ocazia de a ajuta mii de oameni pentru a-şi lămuri 
cauzele problemelor personale — NINA PETRE şi-a cristalizat punctele de 
vedere utile pentru consilierea spirituală. O parte din acestea sunt redate 
în această carte, iar altele le puteţi citi în celelalte cărţi ale noastre. Ele au 
fost publicate pentru prima oară şi încă sunt prezente în site-ul 
www.spiritus.ro. 

O parte esenţială a consilierii constă în Studiul karmei şi al 
destinului persoanei în cauză. Omul este o verigă dintr-un lung şir de 
reîncarnări umane; nu este o entitate separată într-un univers ostil, ci un 
episod din evoluţia Fiinţei integrale, adică Spiritul nemuritor, având 
rostul său necesar. Pentru înţelegerea anumitor aspecte din viaţa curentă 
este bine să cunoaştem elementele principale ale vieţii antecesorilor 
spirituali, precum şi realităţile geografice şi istorice în care erau 
încadraţi. 

Studierea istoriei — mai ales, a vieţii oamenilor obişnuiţi — îl ajută pe 
clarvăzător să ancoreze informaţiile subtile în ambianța timpurilor 
respective, pentru a le da culoarea vremii. Dar cu toţii avem de câştigat 
din amintirea trecutului speciei, ajutându-ne să înţelegem unele 
manifestări contemporane ale noastre. 

Articolele ştiinţifice de faţă sunt preluate din cărţi de încredere 
(tipărite pe hârtie, cu asumarea răspunderii autorilor), iar ilustrațiile 
provin de pe internet. 


Răzvan Petre, editor 
Bucureşti, iulie 2023 

CUGETĂRI 2019 | 


DIN EXPERIENȚA CONSILIERII SPIRITUALE 


REÎNCARNAREA ÎN ALTE ŢĂRI 

De ce ne întrupăm în cu totul alte ţări? 

Pot să îţi spun că nu noi ne întrupăm, ci spiritele Universului. Chiar 
dacă ele îşi fac anumite planuri în privinţa noilor întrupări, nu se 
întâmplă întotdeauna cum vor ele. Numărul spiritelor dornice de 
reîncarnare este nelimitat, iar burticile femeilor dispuse să nască sunt 
mult mai puţine. 

14 ianuarie 2019 


ZONE BENEFICE 

Schimbarea zonei, a localităţii în care m-am întrupat poate fi 
benefică sau nu, sau zona unde te-ai întrupat nu contează? 

Zona în care te-ai născut, benefică sau nu, a fost alegerea spiritului 
tău înainte de naşterea ta. Peste tot în această ţară sunt locuri plăcute şi 
mai puţin plăcute. Calificativul de „benefic” îl acordă oamenii atunci când 
într-un loc se simt mai bine decât în altul. Eu NU împart harta ţării în 
zone „benefice” şi zone „malefice”. 


HIPNOZA ŞI RISCURILE EI 

Informaţiile obţinute prin hipnoză referitoare la vieţile anterioare 
prezintă un mare grad de inexactitate. Se întâmplă acest lucru deoarece 
sunt extrase din baza de date a creierului, nu din cea a spiritului. 
Memoria spiritului este mult mai cuprinzătoare decât cea a creierului. 
Informaţiile primite de creier din exterior nu se stochează întotdeauna cu 
exactitate în memoria sa. Mai mult chiar, la extragerea unor informaţii 
din creierul uman, pe orice cale ar fi, există riscul comiterii unor erori, 
care influenţează în mod negativ calitatea rezultatelor aşteptate. 

Numai persoanele înzestrate cu aptitudini de medium şi acceptate 
de unele spirite cu scop de colaborare pot să primească informaţii din 
memoria acestora. 

I&R 

- Care este punctul dvs. de vedere cu privire la noțiunea de suflet? 

- Accentuez asupra faptului că spiritul nu trebuie confundat cu 
sufletul. Sufletul reprezintă sentimentele unei ființe, fie că este om, 
animal, plantă sau spirit. Spiritul conține în sufletul său multitudinea 
sentimentelor încarnărilor lui. 


- Dacă eu vorbesc cu părinţii mei, oare ei mă pot auzi? Oare ei mă 
pot ajuta sau îmi pot da semne, aşa cum o pot face îngerii pentru 
oameni? 

- Spiritele părinţilor te aud, te supraveghează, dar te pot ajuta numai 
dacă au posibilitatea să o facă. Nici îngerii nu pot ajuta oamenii 
întotdeauna. 


- Când are loc procesul Judecăţii de Apoi, ce se întâmplă în acest 
proces şi cum reuşim să ne îndreptăm greşelile făcute în timpul vieţii? 

- Judecată de Apoi se petrece independent de voinţa şi ştiinţa 
oamenilor. Omul îşi poate îndrepta greşelile vieţii dacă se străduieşte să 
facă lucrul acesta. 


- Ce se va întâmpla cu spiritul meu în viaţa mea viitoare dacă nu 
reuşesc să am profesia predestinată? 

- Dacă în această viaţă nu se îndeplineşte tot ce este prevăzut în 
destin, restul se va transmite sub formă de karmă în următoarea 
încarnare a spiritului. 


- Cum se pot rezolva (trata) problemele emoţionale? În medicina 
alternativă se afirmă că orice boală este un efect al unei probleme 
emoţionale. Oare cum îmi pot recăpăta pacea în suflet? 

- Problemele emoţionale se ameliorează cu eforturi considerabile de 
voinţă şi cu dorinţa fermă de a face ordine în viaţa personală. Nu toate 
bolile au la bază probleme emoţionale. Spre exemplu, menţionez bolile 
cauzate de iradiere, de accidente, degerăturile, infestarea chimică şi 
multe altele. 

Dacă doreşti să îţi recapeţi pacea în suflet, vei găsi modalităţi de a 
obţine acest lucru. 
29 ianuarie 2019 


Răspunsuri concise la un tir de întrebări 

- Cine sunt şi de unde vin? 

- Eşti un om sosit în această lume prin bunăvoința spiritului şi 
părinţilor tăi. 


- Ce voi fi şi unde mă voi reîncarna în viaţa următoare? 

- După moarte, trupul tău va ajunge în pământ, iar spiritul va pleca 
în lumea lui. Menţionez că spiritele se reîncarnează, nu oamenii. Atâta 
timp cât este deja încarnat, spiritul nu are de unde să ştie cum şi unde va 
fi următoarea întrupare. 


- Cum să fac ca să fiu şi în viaţa următoare cu actualul meu soț? 
- Spiritul tău şi cel al soţului nu pot fi programate să se regăsească în 
vieţile următoare. 


- Pe ce planetă şi ce sex voi avea în următoarea viaţă? 
- Această întrebare nu are niciun răspuns. 


- Prima încarnare a fost pe Terra sau pe altă planetă? 
- Prima întrupare a spiritul tău a fost o fiinţă cosmică neevoluată. 


- Soarele este planeta Divinității, a lui Dumnezeu? 
- Tot ce se află în Univers, inclusiv Soarele, este guvernat de 
Dumnezeu. 


- Care este menirea mea în această viaţă? 
- Menirea ta în această viaţă rezultă din prevederile destinului şi din 
cerinţele de natură karmică (spirituală) pe care ţi le voi semnala în 


analizele mele. 


- Care este misiunea mea divină în această viaţă? 

- Misiunea ta divină este să îţi trăieşti viaţa din plin, să îţi faci 
datoria de om şi să eviţi a provoca suferinţe celor din jur. 


- Persoana cu care trăiesc este cel ce mi-a fost destinat mie în 
această viaţă? 

- La această întrebare trebuie să găseşti singură cel mai potrivit 
răspuns. 


- Cum pot lua legătura cu îngerul meu păzitor? 
- Numai prin meditații. 


- Iisus, Zamolxis, Mohammed, Buddha sunt spirite mai înalte decât 
mine? 

- Tu eşti doar un om. Spiritele înalte pe care le-ai menţionat au un 
rang, superior spiritului tău. 


- Vreau să aflu numele îngerului meu păzitor! 

- Fiecare om are mai mulţi îngeri păzitori. Identitatea lor se poate 
afla numai prin practici spirituale care dezvoltă intuiţia, telepatia şi 
clarviziunea. 


- Aş vrea să îmi schimb domeniu în care lucrez, dar nu ştiu care ar 
fi meseria care m-ar împlini atât sufleteşte, dar şi financiar. 
- După ce voi începe Studiul karmic, îţi voi da multe sfaturi. 


- Ce trebuie să fac pentru dezvoltarea mea spirituală? 

- Să vizitezi site-ul www.spiritus.ro, unde vei găsi mii de pagini scrise 
de mine şi soţul meu. Să te orientezi către o practică spirituală eficientă: 
meditaţia, elemente de yoga etc. 


- Zona în care trăiesc este una înalt spirituală? 
- Nu mă ocup cu ierarhizarea spirituală a zonelor României. 


- Este bine să discuţi cu spiritele celor ce au plecat Acasă? 

- Este bine doar atunci când comunicările sunt protejate din punct 
de vedere telepatic. 


- Cum să îmi deschid toate chakrele şi să mi le menţin curate şi 
echilibrate, ca astfel să văd şi spiritele de lângă mine? 

Nu te sfătuiesc să lucrezi pe chakre fără un maestru în apropiere, 
deoarece există multe riscuri. 


- Aş vrea să ajut semenii mei, mai ales copiii abandonaţi, dar nu 
am încă acea putere financiară să duc la bun sfârşit proiectul şi nu ştiu 
cum să fac... 

- Ai nevoie de foarte mulţi bani. 


- Toate spiritele, inclusiv eu, sunt binecuvântate cu Sfântul Duh la 
reîncarnare şi, dacă răspunsul este negativ, ce ar trebui să fac în acest 
sens? 

- Dacă eşti un om bun, ai fost binecuvântată de Sfântul Duh. 


- Ce diferenţe sunt între spirit şi suflet? 
- Explicarea diferenţelor dintre spirit şi suflet o găseşti în site-ul 
www.spiritus.ro, în paginile scrise de mine şi în cele scrise de soţul meu. 
19 februarie 2019 


DIRECȚIILE PRINCIPALE ŞI SECUNDARE ALE DESTINULUI 

Direcţiile principale ale destinului sunt concepute de spirit înainte 
de naşterea copilului, ele reprezentând interesele spiritului de a-şi 
rezolva anumite probleme karmice. După naşterea noii fiinţe şi prin 
maturizarea ei, viaţa poate să neglijeze unele prevederi iniţiale ale 
destinului. Pentru ca legătura dintre om şi spirit să nu se piardă, iau 
naştere direcţiile secundare, pe care fiinţa umană va merge cum va dori. 

Elementele variabile ale destinului (direcţiile secundare) sunt în 
număr nelimitat. Ele se activează în timpul vieţii, pe măsură ce fiinţa 
umană îşi construieşte viaţa din proprie iniţiativă. 

Direcţiile principale ale destinului nu au caracter de lege. Omul 
gândeşte, de obicei, aşa: „Merg pe drumul meu, trăiesc cum vreau eu!”. 

Am spus că elementele secundare sunt variabile, deoarece apar când 
este necesar şi se adaptează la viaţa omului. 

Ai menţionat expresia „el a învins destinul”. Este adevărat că în 
timpul vieţii omul îşi învinge destinul de nenumărate ori prin deciziile 
sale şi prin modul de viaţă diferit de cel dorit de spiritul său. Din această 
nesocotire a idealurilor spiritului se nasc problemele karmice, care, de 
obicei, încep să se rezolve în viaţa următoare. 


IUBIREA ROMANTICĂ 

Relaţia voastră de iubire este foarte frumoasă, dar nu se arată 
perspectiva unei vieţi în comun de lungă durată (predestinarea spre 
căsătorie). 

Atunci când doi oameni îşi încep o relaţie de iubire, spiritele lor 
discută între ele, văd situaţia în ansamblu şi îşi dau seama dacă se va 
deschide sau nu calea destinului spre căsătorie. Oamenii, la rândul lor, 
sunt liberi să trăiască independent de intenţiile propriilor spirite. 


COPIII PREDESTINAŢI 
Ai în destin să naşti un copil. Dar dacă nu doreşti să aduci pe lume 
un copil, găseşti alternative: să adopţi un copil, să ajuţi copilul altei 
mame, să ajuţi copiii partenerului tău de viaţă, fie că au mamă, fie că sunt 
orfani, să îţi ajuţi nepoţii etc. Fiecare alternativă menţionată mai sus te 
conduce pe un drum secundar al destinului. 
12 martie 2019 


DESTINUL ŞI KARMA 

Toate întâmplările din viața unui om se intercondiţionează. Nimic 
nu se petrece la voia întâmplării. 

Destinul este o formă de manifestare a karmei spirituale, el fiind 
conceput de spirit cu scopul de a-şi rezolva o parte din problemele 
karmice provenite din vieţile anterioare. 

Karma spirituală provine din epoci îndepărtate, ea acţionând 
oriunde şi oricând, pretutindeni unde poate să influenţeze vieţile 
omeneşti. 

NUMEROLOGIA KARMICĂ 

Numerologia karmică poate avea şi ea un rol în conştientizarea 
faptului că fiecare om suportă influenţe karmice impuse de propriul 
spirit. Aceste influenţe pot să provină din oricare viaţă anterioară a 
spiritului. 

Omul nu poate anula karma spirituală, deoarece ea se află în 
memoria spiritului, dar îşi poate face viaţa mai suportabilă dacă ajunge 
să îşi cunoască problemele karmice. 


RETROCOGNIŢIA 

„Vederea în trecut” este posibilă şi chiar există la multe persoane. 
Unii sunt conştienţi de valoarea acestui „dar” şi îl folosesc pentru 
ameliorarea problemelor karmice. Alţii îşi trec cu vederea „amintirile” pe 
care nu şi le pot explica. Vederea PSI în trecut se dezvoltă prin meditații, 
practici de yoga sau alte discipline ezoterice. 


DORINȚA DE A TRĂI MULT 
Referitor la dorinţa de a trăi mult, cred că toţi oamenii sănătoşi o au. 
Mai sunt şi alte motive: să îşi vadă nepoţii mari, eventual şi strănepoţii, 
să ajute omenirea cu diverse activităţi sau, pur şi simplu, intervine teama 
de moarte. Unii sunt atât de păcătoşi, încât se tem de ceea ce li s-ar putea 
întâmpla „dincolo”. 
5 aprilie 2019 


SUFLET ŞI SPIRIT 

Informaţiile mai deosebite le obţin direct de la spiritele inteligente 
cu care lucrez. Prin urmare, nu pot să iau de bune toate câte se spun la 
diverse cursuri, prelegeri sau seminarii. Am repetat de multe ori în site-ul 
www.spiritus.ro că omul şi spiritul sunt fiinţe diferite. Mai mult chiar, 
sufletul omului nu este acelaşi cu sufletul spiritului. Atât omul, cât şi 
spiritul posedă un liber arbitru. 

Am auzit prin emisiuni TV multe enormităţi, printre care şi aceea că 
omul este în acelaşi timp un spirit şi un suflet. Accentuez din nou că 
spiritul se reîncarnează, nu omul. Ar fi interesant să răspundă cineva la 
următoarea întrebare: cine a fost primul, spiritul sau omul? 

Referitor la ceea ce afirmă unii, că omul îşi alege karma, destinul, 
părinţii şi toate rudele, eu răspund astfel: omul nu poate să acţioneze 
înaintea naşterii sale. 


VISE PREVESTITOARE 

Dacă vei avea vise şi viziuni cu rol evident de atenţionare, ar fi bine 
să le scrii şi să le urmăreşti efectul de-a lungul timpului. De multe ori, 
omul poate scăpa de necazuri mari dacă îşi respectă intuiţia, visele şi 
viziunile care vor să îl ajute în situaţii grele. Majoritatea semnalelor de 
avertizare sunt trimise de îngerii protectori. 

Referitor la interpretarea viselor, găseşti numeroase mijloace 
informative pe internet, în librării şi biblioteci. 


COMUNICAREA CU SPIRITELE 
Comunicarea cu spiritele necesită multă cultură în acest domeniu, ce 
poate fi obţinută prin diverse cursuri de iniţiere şi lectura unui număr 
mare de cărţi din domeniul spiritismului. Dar mai presus de cultură, este 
nevoie de bunăvoința unor spirite protectoare specializate în 
comunicarea cu oamenii. Această bunăvoință se manifestă pe cale 
naturală, independentă de voinţa ta. 
6 aprilie 2019 


IMPRECIZIA HIPNOZEI REGRESIVE 

Cu privire la vieţile anterioare, am repetat de mai multe ori în site-ul 
www.spiritus.ro că lanţul încarnărilor îi aparţine spiritului, nu omului. 
Spiritul se reîncarnează, nu omul. 

Prin hipnoza regresivă nu se ajunge la o comunicare cu spiritul, ci cu 
subconştientul omului supus experimentului. „Amintirile” obţinute prin 
acest procedeu sunt ambigue, greu de localizat în timp şi au o amprentă 
de telenovelă. Prin stresul provocat pacientului, i se pot induce obsesii şi 
traume psihice generatoare de disconfort cerebral. 


VOINȚA ŞI CONŞTIINŢA 


- Voința cui îi aparţine, omului sau spiritului? Ceea ce numim 
conştiinţă este a spiritului sau a omului? 

- Voinţă şi conştiinţă aveţi amândoi. Liberul arbitru este mai 
puternic la spirit decât la om. Diferenţa dintre atributele tale şi cele ale 
spiritului este aceea că la tine sunt la nivel de om, adică mai modeste, în 
comparaţie cu cele infinit de mari ale entităţilor cosmice. 


NECURATUL ȘI PARANORMALUL 

Aptitudinile paranormale (extrasenzoriale) sunt prezente la toţi 
oamenii, în măsură mai mare sau mai mică. Atunci când omul simte că 
are ceva în plus faţă de cei din jur, adică unele perceptii deosebite, 
trebuie să se intereseze despre ce este vorba, nu să ajungă la disperare că 
ar fi intrat Necuratul în el. 


TOTEMUL 

Totemul reprezintă un mod de viaţă în formațiunile tribale din toată 
lumea. El se bazează pe venerarea unui animal, generaţii la rând. 
Şamanii contactează spiritul animalului totemic, îşi trag de la el puterea 
fizică şi mentală, obţin informaţii folositoare întregii comunităţi. 

În lumea noastră civilizată, din străvechiul TOTEM a rămas doar 
talismanul. Oamenii cumpără talismane sau şi le fac singuri. Talismanul 
este cu adevărat valoros dacă stăpânul său reuşeşte să îl folosească la 
contactarea telepatică a unei entităţi care îl poate proteja şi informa cu 
ceea ce îi este necesar. 

29 aprilie 2019 


CE E KARMA 

Karma spirituală este o formă de energie purtătoare de informaţie. 
Ea face parte din aura energetică a spiritului, de unde poate să treacă în 
aura fiinţei umane. Atunci când oamenii interacționează, între aurele lor 
se produce o interferenţă. Cele mai puternice interferenţe au loc între 
partenerii de viaţă şi între părinţi şi copii. 


CUM PUTEM MUNCI CU KARMA? 
Cum putem munci noi cu karma noastră? Sau cum putem depista 
greşelile noastre? 

Cu karma spirituală nu poţi să lucrezi. Ea este un atribut al spiritului 
tău şi numai el ştie cum să o folosească pentru a-şi rezolva propriile 
interese. 

Greşelile din viaţa actuală ţi le descoperi singur sau ţi le semnalează 
cei din jur. Acolo unde este posibil, corectezi câte ceva sau laşi timpul să 
acţioneze pentru ameliorarea ei. 


PROTECŢIA DE INFLUENȚELE KARMICE 

Este bine că te simţi detaşată de viaţa antecesorilor spirituali. Ţi-ai 
construit o măsură de protecţie psihică, iar aceasta te fereşte, într-o 
oarecare măsură, de influenţele karmice nefavorabile sosite din alte vieţi 
ale spiritului tău. Din nefericire pentru alţii, mulţi oameni cred teoria 
greşită care susţine că ei s-au încarnat în repetate rânduri, nu spiritul lor. 


SUPREMAȚIA SPIRITULUI 

Spiritul se reîncarnează, nu omul. Spiritul îşi face bilanţul karmic, 
rezultat din toate vieţile lui anterioare, după moartea fiecărui om în care 
a fost întrupat. 

Şi karma spirituală rezultată din vieţile anterioare, tot spiritului îi 
aparţine. Fiecărui om îi rămâne doar obligaţia de a-şi trăi viaţa într-un 
mod corespunzător cu cerinţele societăţii şi cu propriile idealuri. 

Destinul este un atribut al spiritului, asemenea karmei spirituale. 
Spiritul decide dacă modifică destinul actual. De obicei, modificările trec 
sub formă de karmă în viaţa următoare a spiritului. Karma spirituală are 
un rol decisiv în conceperea direcțiilor principale în noul destin. 

19 mai 2019 


CUM LUCREZ EU 

Mi-ai scris despre exactitatea cu care povestesc vieţile anterioare. 
Într-adevăr, văd lucrurile ca într-un film, dar până să ajung la acest film, 
există o etapă de pregătire a cercetării propriu-zise, prin conturarea 
cadrului istoric al faptelor, stabilirea comunicării cu spiritul clientului şi 
cu ghizii mei spirituali, care îmi protejează activitatea. Nimic nu se 
petrece la întâmplare. Totul este foarte bine pus la punct. 

Am o vechime în această muncă de aproape 25 de ani. Cea mai mare 
satisfacţie o am când clienţii reuşesc prin diverse metode (meditații, 
clarviziune, comunicare cu propriile spirite protectoare) să „vadă” pe 
ecranul mental şi să retrăiască informaţiile pe care le-au primit de la 
mine. 


SPIRITUL PROIECTEAZĂ DESTINUL ÎNAINTEA NAŞTERII 
După ce se naşte copilul, viaţa lui devine mult mai complicată în 
comparaţie cu direcţiile de bază ale destinului. Din acest motiv, destinul 
este prevăzut cu numeroase direcţii secundare, datorită cărora fiinţa 
umană va trăi cum va dori şi cum îi va permite societatea. 
30 mai 2019 


IDEI CORECTE 

Doresc să accentuez asupra faptului că Studiul vieților anterioare se 
bazează pe cercetarea unor oameni care au trăit în alte perioade istorice. 
Cine are curajul să îi spună unui om, doar privindu-l, că el a fost rege, 
faraon, prinţesă, comandant de oşti, eventual, criminal, sclavă etc., acela 
nu ştie ce face. 

Optimizarea experienţelor de viață se poate face printr-o gândire 
profundă la cele întâmplate, urmată de măsuri, fapte, atitudini prin care 
să corectezi necazurile suferite. 

Mediul ostil îi întăreşte pe oamenii puternici şi îi sufocă pe cei slabi. 

Încrederea în sine este un atribut firesc al omului. Unii îl au, alţii nu. 
Dacă te consideri un om potrivit cu exigenţele tale, încrederea în propria 
persoană apare în mod firesc. 

Nu este necesar să renunțţi la o parte din bunul simţ şi modestia cu 
care te-ai născut. Ai nevoie de mai multă abilitate şi diplomaţie în 
discuţiile cu oamenii dificili. Acestea se învaţă de-a lungul vieţii. 

Teoria care pretinde că noi atragem totul în viaţa noastră este o 
speculație periculoasă pentru mentalul oamenilor. Există “vorbitori” pe 
toate drumurile, care spun prostii cu grămada. Omul nu trebuie blamat 
pentru greşelile altora. 

21 iunie 2019 

DE CÂTE ORI SE ÎNCARNEAZĂ SPIRITUL 

Spiritul se întrupează, nu sufletul. "Cele şapte întrupări" în fiinţe 
umane nu sunt singurele obligatorii. Spiritele se întrupează de câte ori au 
nevoie să evolueze şi să îşi rezolve problemele karmice. Un om civilizat al 
zilelor noastre are un Spirit trecut prin zeci sau chiar sute de întrupări 
umane. 

În perioadele dintre încarnările în fiinţe umane ajunse la maturitate, 
pot să apară eforturi de întrupare concretizate în copii care au decedat 
după naştere sau la vârste mici. Pierderile de sarcină nu pot fi 
considerate fiinţe umane. 


RELAŢIILE DINTRE SPIRITE 

Există spirite care îşi reglează conturile karmice sacrificând fericirea 
şi liniştea oamenilor nevinovaţi în care sunt încarnate. 

Eu nu folosesc expresia “suflet-pereche”, deoarece o consider intrată 
în folclor. Există iubirea adevărată, prietenia şi bună înţelegere între 
oameni, fără a fi nevoie să viseze toată lumea la “sufletul-pereche”. Multe 
fete au rămas nemăritate, aşteptând zi de zi să întâlnească “sufletul- 
pereche”. 


DESTINUL SE ADAPTEAZĂ LA FAPTELE OMULUI 
Referitor la direcţiile secundare ale destinului, pot să îţi spun că ele 
derivă din direcţiile principale, numărul lor poate fi oricât de mare şi au 
drept scop punerea de acord a spiritului cu viaţa omului. În felul acesta, 
destinul însoţeşte fiinţa umană în toate acţiunile ei. Omul are de învăţat 
toată viaţa din ceea ce i se întâmplă. Important este ca el să acţioneze 
permanent pentru propria evoluţie, ajutându-şi astfel Spiritul să se înalțe 
în rang. 
29 iunie 2019 


SUBLINIERI 


6 Eu nu folosesc expresia ' 


'suflet-pereche", deoarece o 
consider intrată în folclor. Există iubirea adevărată, prietenia şi bună 
înțelegere între oameni, fără a fi nevoie să viseze toată lumea la "sufletul- 

pereche". Multe fete au rămas nemăritate, aşteptând zi de zi să 
întâlnească "sufletul-pereche". 

© Omul are de învăţat toată viaţa din ceea ce i se întâmplă. 
Important este ca el să acţioneze permanent pentru propria evoluţie, 
ajutându-şi astfel spiritul să se înalțe în rang. 

@ În perioadele dintre încarnările în ființe umane ajunse la 
maturitate, pot să apară eforturi de întrupare, concretizate în copii care 
au decedat după naştere sau la vârste mici. Pierderile de sarcina nu pot 
fi considerate fiinţe umane. 

6 Spiritul se întrupează, nu sufletul. Nu sunt fixate "cele şapte” 
întrupări în fiinţe umane. Spiritele se întrupează de câte ori au nevoie 
să evolueze şi să îşi rezolve problemele karmice. Un om civilizat al zilelor 
noastre are un spirit trecut prin zeci sau chiar sute de întrupări umane. 

O Referitor la direcţiile secundare ale destinului, ele derivă din 
direcţiile principale, numărul lor poate fi oricât de mare şi au drept scop 
punerea de acord a spiritului cu viaţa omului. În felul acesta, destinul 
însoţeşte fiinţa umană în toate acţiunile ei. 

G Unele spirite îşi reglează conturile karmice sacrificând 
fericirea şi liniştea oamenilor nevinovaţi în care sunt încarnate. 

27 iulie 2019 


NU OMUL ŞI-A DĂRUIT VIAŢA 

Am remarcat faptul că ai acceptat ideea, propagată mult în lume, că 
oamenii se reîncarnează, nu spiritele. De aici rezultă o mulţime de 
suferinţe pe care oamenii şi le atribuie, fără să le aparţină în mod direct. 
Spiritele nu sunt de acord că li se confiscă fenomenul reîncarnării, spre 
mândria unor oameni care şi-l atribuie. Mai clar, spiritele se 
reîncarnează, nu oamenii. Acceptând această idee, pe care mulţi o 
consideră corectă, nu mai este cazul să te preocupe întrebări standard, 
prea des vehiculate de astrologi şi diverşi ezoterişti, cum ar fi: 

- Pentru ce m-am întors pe Pământ? 

- Ce nu am îndeplinit în alte vieţi? 

- Cum pot să închid o anumită buclă? 

Am afirmat de nenumărate ori că omul se naşte prin bunăvoința lui 
Dumnezeu, a unui spirit dornic de reîncarnare şi a relaţiei intime dintre 

un bărbat şi o femeie. Prin urmare, fiecare om are datoria firească de a-şi 
trăi viaţa dăruită de cei menţionaţi mai sus. Omul nu şi-a dăruit propria 
viaţă, aşa cum cred unii, dar are libertatea de a trăi după cum doreşte, în 
cadrul oferit de societate, fără a se lăsa copleşit de karma şi destinul său. 
Dacă reuşeşte să afle câte ceva despre karma şi destin, acestea fiind 
infinit de mari, îşi poate adapta modul de viaţă la cerinţele acestora dacă 
în acest fel se va simţi mai bine. 

31 iulie 2019 


COORDONATELE DESTINULUI 

Referitor la alegerea făcută de spirit în vederea unei întrupări, pot să 
îţi spun că el nu ţine seama de harta celestă, ci de nevoile lui de a-şi 
rezolva problemele karmice. Aşa cum am scris în site-ul www.spiritus.ro, 
karma spirituală, cea rezultată din vieţile anterioare, îi aparţine 
spiritului, nu omului. Omul este doar o unealtă prin care spiritul 
încearcă să scape de lanţul incarnărilor, dar, din cauza liberului arbitru 
specific uman, de obicei, nu se întâmplă aşa. 

Lungimea vieţii, cea prevăzută în destin, reprezintă intenţia 
spiritului de a-şi vedea omul respectiv într-o anumită încadrare “în timp” 
comparabilă cu vieţile antecesorilor săi. Fiinţă umană trăieşte cât 
îi rezistă inima, nu cât vrea spiritul care o animă. Aşa putem înţelege mai 
uşor de ce unii mor înainte de vreme, din cauza unor accidente sau boli 
grave. Alţii trăiesc mai mult decât le este prevăzut în destin, datorită 
norocului, a vieţii echilibrate şi, cum spunem noi, creştinii, pentru că aşa 
vrea Dumnezeu. 


SCOPUL ÎN VIAŢĂ 

M-ai întrebat care este scopul tău în această viaţă. Doresc să îţi spun 
că fiecare om are multe obiective de rezolvat în această viaţă, care este 
unică, bineînţeles. Nu există doar un singur scop (obiectiv). Fiecare 
spirit are obiectivele lui, prin care intenţionează să scape de lanţul 
întrupărilor umane. Oamenii îşi trăiesc viaţa cum vor ei, nu cum 
vrea spiritul. Obiectivele acestei vieţi trebuie să ţi le stabileşti singur, 
dar să ai în vedere ceea ce se poate rezolva şi ceea ce nu se poate rezolva. 

Trebuie să înţelegi faptul că există între oameni şi iubiri trecătoare. 

Nu toate iubirile conduc spre căsătorie. Într-o viaţă de om se petrec o 

mulţime de întâlniri karmice. Mare parte dintre ele trec fără ca 
oamenii să îşi cunoască problemele karmice. 

13 august 2019 


SHAMANISME 

Au fost plecate multe persoane la shamanii din Peru şi din alte zone 
geografice, dorind să aibă experienţe “spirituale”, care acum reprezintă o 
adevărată modă. Din nefericire, unii dintre turişti, mai ales femei, s-au 
trezit cu manifestări psihice îngrijorătoare după revenirea acasă. Punctul 
meu de vedere este că fizicul şi mentalul unui alb nu poate să reziste 
perfect la experienţele shamanilor din jungla sudamericană sau din 
Africa. Organismul albilor nu este la fel de puternic după cum se prezintă 
cel al amerindienilor sau al africanilor. 


CUM LUCREZ EU 

Oamenii nu îşi dau seama când lucrez la vieţile anterioare. Atât 
spiritele clienţilor, cât şi spiritele care mă protejează îmi asigură o bună 
protecţie în timp ce îmi desfăşor activitatea. Fără o protecţie puternică 
din partea entităţilor superioare, multă experienţă, har autentic şi o 
cultură istorică deosebită, nu se poate lucra aşa cum lucrez eu de aproape 
25 de ani. 

Pot să comunic cu spiritele unor persoane decedate, dar nu la 
cererea clienţilor. Consider că spiritul şi omul care a murit sunt ființe 
diferite, cu un mod de gândire aparte. Spiritele au un limbaj care nu 
seamănă întru totul cu cel folosit de pământeni. 

Referitor la extratereştri, mulţi oameni îi visează. În anii trecuţi, se 
dădea o atenţie deosebită fiinţelor extraterestre. În ultima vreme, s-au 
mai calmat lucrurile. 

XXX 

M-ai întrebat care este numele gardianului tău. Eu folosesc 
denumirea de “gardian” numai când mă refer la închisori. Dacă doreşti să 
afli numele prin care se recomandă spiritul tău, singur trebuie să te 
descurci în această privinţă, cu rugăciuni şi meditații. Spiritele au “nume” 

energetice, pe care oamenii le decodifică rareori, după cum le este 
norocul. 
29 august 2019 


Spiritul fiecărui om, la fel ca toţi ghizii protectori, are un nume 
format din energie, pe care numai entităţile din aceeaşi categorie îl 
înţeleg. Este foarte greu pentru un spirit să îşi traducă numele energetic 
în cuvinte ce pot fi recunoscute de mintea umană. 

Cunoaştem gestul regretabil prin care autoarea „Terapiei cu îngeri” 
şi-a renegat opera, dezamăgind o întreagă omenire care a crezut în 
bunele ei intenţii de a le da oamenilor o ştiinţă folositoare. 

XXX 

Mediul familial influenţează în mare măsură dezvoltarea fizică şi 
psihică a copiilor şi adolescenților. Părinţii foarte responsabili de rolul lor 
în formarea propriilor copii sunt preocupaţi şi de influenţa problemelor 
karmice asupra tinerei generaţii. 

XXX 

Karma spirituală este o energie purtătoare de numeroase informaţii. 
Ea se împrăştie ca fumul şi poate ajunge oriunde, fără a respecta 
noţiunile de timp şi spaţiu. 

XXX 

Durata perioadelor de şedere a spiritelor în astral, între întrupările 
umane, reflectă nevoia de a-şi căuta fiinţele capabile să nască prunci a 
căror viaţă să se poată apropia de căile destinului ce le va fi oferit. 

XXX 

Ce trebuie să fac pentru a avea o evoluție mai accentuată spiritual 
în această viaţă? 

Omul evoluează spiritual pe măsură ce îşi îndeplineşte îndatoririle 
care îi revin în această viaţă. Cu cât munceşti mai bine şi te comporţi la 
un nivel civilizat, cu atât mai mult spiritul tău evoluează, diminuându-şi 
karma negativă acumulată din încarnările predecente. 

XXX 
Legătura karmică dintre două persoane se găseşte în mod corect prin 


cercetarea unor vieţi anterioare ale spiritelor persoanelor respective. 
XXX 


NINA PETRE - SINTEZE. Opinii spirituale şi articole ştiinţifice pag. 20 


Spiritul tău a avut multe de învăţat din întrupările umane. Cu cât 
avansăm în cercetarea trecutului istoric al spiritului, descoperim fapte şi 
feluri de civilizaţii care ne şochează, chiar dacă avem cultură şi am auzit 
multe în viaţa noastră. 

14 septembrie 2019 


Problema necredinţei în existenţa lui Dumnezeu a devenit o modă în 
Occident. Sistemul educaţional urmăreşte dezvoltarea excesivă a 
personalităţii copiilor şi adolescenților. Nici nu termină bine liceul şi vor 
să fie independenţi de părinţi, să locuiască separat şi să facă numai ce 
vor. Doar banii părinţilor sunt demni de luat în seamă. Părinţii care încă 
mai reuşesc să le dea copiilor o educaţie sănătoasă, inclusiv credinţa în 
Dumnezeu, sunt adevăraţi eroi. 

XXX 

Întâlniri karmice, trecătoare, vor mai fi multe de-a lungul vieţii tale. 
Aşa i se întâmplă fiecărui om. Au existat oameni pe Pământ şi în urmă cu 
milioane de ani. Istoria pe care am învăţat-o la şcoală riscă să fie 
spulberată de recentele descoperiri arheologice. 

Fiecare spirit a acumulat de-a lungul mileniilor câte o zestre 
karmică imensă, pe care şi-o gestionează după cum poate, fiind mereu 
adus în situaţii inedite, din cauza vieţii oamenilor. Karma negativă nu 
poate fi anulată prin eforturi omeneşti. Cel care îşi gestionează amintirile 
este doar spiritul. Ceea ce poţi să faci pentru a-ţi ajuta spiritul să mai 
scape de balastul karmei negative este să acţionezi în mod corectiv în 
cazul faptelor antecesorului pe care le dezaprobi. 

Spiritul îşi stabileşte fiecare întrupare conform intereselor lui de 
evoluţie şi înălţare în rang. Nu ni se permite să aflăm toate intenţiile şi 
strategiile de acţiune ale spiritelor. Vieţile antecesorilor sunt legate între 
ele prin interesele karmice ale spiritului. 

XXX 

Destinul este un mod de manifestare a karmei spirituale. Destinul, 
karma şi viaţa omului se află într-o strânsă interdependenţă. Ceea ce s-a 
întâmplat în vieţile anterioare ale spiritului se reflectă asupra vieţii 
actuale. 

13 decembrie 2019 

Presimţirile unor evenimente bune sau rele intră în zestrea nativă a 
oricărui om. Ele pot fi mai puternice la unii şi mai atenuate la alţii. Există 
oameni care se străduiesc să îşi amplifice capacitatea de premoniţie, 
folosind diverse metode. Când presimţirile sunt extrem de puternice, pot 
să provoace obsesii sau chiar ele reprezintă simptomele unor afecţiuni 
psihice. Omul normal, înzestrat cu o minte echilibrată, nu ia în serios 
chiar orice bănuială, dar poate să evite, uneori, evenimente neplăcute. 

Despre cauzele apariţiei bolilor în organismul uman s-au făcut tot 
felul de afirmaţii, unele mai ciudate ca altele. Unele conţin, totuşi, un 
sâmbure de adevăr. Se spune că omul trebuie să fie mereu relaxat, să 
gândească pozitiv, să facă numai fapte bune, ca să nu se îmbolnăvească. 
Aici am şi eu o întrebare: de ce se îmbolnăvesc grav şi mor în floarea 
tinereţii oameni buni şi răi, de-a valma? Obişnuiesc să spun: pe cei răi îi 
ajută Diavolul să trăiască mult, ca să facă prăpăd în jurul lor! Oamenii 
buni pun suflet în tot ce fac, se consumă în tăcere pentru tot ce este rău în 
jurul lor, evită să îşi descarce nervii de fiecare dată când nu le convine 
câte ceva. Cum se spune în popor: omul se macină în el, iar boala stă pe 
aproape! 

Este nedrept să luăm asupra noastră tot ce este rău în jurul nostru. 
Ne victimizăm şi ne acuzăm pentru factorii distructivi din afara fiinţei 
noastre, agravându-ne astfel zestrea karmică. 

17 decembrie 2019 

CUGETĂRI 2020- 2021 | 


IMPRESII LA ZI 


Omagiu CRISTINEI ŢOPESCU 
Adio, frumoasă Cristina! Să-ţi fie somnul lin şi Dumnezeu aproape! 
Ai plecat dintre noi discretă şi tristă, aşa cum ţi-au fost ultimii ani din 
viaţă. Cu ce te-a răsplătit Dumnezeu pentru tot binele adus miilor de 
necuvântătoare năpăstuite? Cu dezamăgiri şi suferinţe nenumărate, cu o 
singurătate dureroasă, pe care ţi-o alinau doar credincioşii câini din 
casă?! Ai fost un om prea bun la suflet, în aceste vremuri încărcate de 
falsitate şi violenţă. Acolo, în Lumea celor Drepţi, vei întâlni sufletele 
unor oameni dragi, ca bunul tău tată, inegalabilul Vadim şi mulţi alţii. 
Somn uşor, fermecătoare fiinţă! 
13 ianuarie 2020 


Şi eu am fost şocată la aflarea veştii şi, sincer, am plâns uitându-mă la poza ei. Am 
convingerea că este într-o lume mult mai bună şi mai frumoasă. Cristina Ţopescu 
aparținea altei lumi..., un om mult prea sensibil şi fără aderență la mizeria lumii în 
care trăim. Felul cum a plecat din această lume mă intrigă... înconjurată de câinii ei 
dragi. Ştiţi, o spun adesea cunoscuţilor mei: să nu mă puneţi niciodată în situaţia de 
a alege între un om şi un animal...unii dintre semenii noştri sunt nişte monştri, bestii 
care nu ar fi trebuit să se nască, accidente... m-au cutremurat ştirile din ultima vreme 
legate de violența asupra animalelor. 


Deosebit, omagiul dvs adus celei ce-a fost în astă viața CRISTINA TOPESCU. 
Dumnezeu cel ADEVĂRAT s-o odihnească în braţele sale! 


Georgiana din Olanda, 
15 ianuarie 2020 


Încă mai există oameni pasionaţi de Reiki tradiţional, lucru 
excepţional în aceste vremuri, când mai toată lumea este preocupată 
intens de problemele vieţii de zi cu zi. Reki ne foloseşte la asigurarea 

stării de sănătate în limitele normalităţii, dar şi la menţinerea unei 
activităţi intense a creierului nostru. Omul care practică Reiki şi crede în 
binefacerile acestui sistem terapeutic are, în mod evident, o minte isteaţă 
şi o iniţiativă în acţiuni uşor de remarcat. 

Mai există ceva important de semnalat: Reiki tradiţional acţionează 
asupra ființei umane prin energie universală, iar aceasta nu are nicio 
legătură cu banii. Nu are rost să folosiţi practicile Reiki pentru a vă 
favoriza câştiguri băneşti sau cu scop de manipulare a conştiinţelor 
umane. Energia universală vine de la Dumnezeu, iar ea este atât de pură, 
încât nu poate să satisfacă interesele pragmatice şi egoiste ale unor 
indivizi care sunt în stare de orice pentru a ajunge mai puternici decât 
alţii. 


Q 

- Mulți oameni ar vrea să fie vindecători, dar puțini ajung să practice 
o astfel de meserie. Care este cheia succesului? Sa aibă în suflet 
bunătatea lui Dumnezeu! 

- Astrologul are nevoie de clarviziune ca de aer. Se plafonează doar 
făcând calcule şi interpretând rezultatele "cum scrie la carte". Marii 
astrologi ai lumii sunt foarte buni clarvăzători. 

- Pandemia aceasta şi cele care vor mai veni au rolul ticălos de a le 
demonstra oamenilor că nu pot fi mai puternici decât natura. În astfel de 
condiții, medicii au nevoie de ajutorul celor care practică terapiile 
alternative. Cu virus sau fără virus, cei aflați în suferință pot fi tratați şi 
prin metodele Medicinii tradiționale. Acestea sunt vechi de milenii şi nu 
vor dispărea atâta timp cât vor trăi oameni pe Pământ. 


- Nişte infractori celebri, fugiţi peste hotare de teama puşcăriei, 
sponsorizează mercenarii din mass-media românească să îşi compromită 
ţara şi poporul. 

- Nu este curajos cel care umblă fără mască, sfidând bunul-simţ şi 
recomandările medicilor. Este mai curând un individ care aşteaptă bani 
ca să o facă pe grozavul. 

- Cei care fac demonstraţii împotriva măsurilor de protecţie anti- 
Covid mai bine s-ar lua de piept cu nebunul de virus şi l-ar alunga din 
ţară. Vorbele unora sunt mari cât casa, dar faptele bune care sunt? Prea 
multă inconştienţă şi prea puţină clarviziune! 

- Se ştie că firmele serioase îşi obligă angajaţii să poarte mască. Aşa, 
fraţilor, daţi-le tuturor un bun exemplu! Cu toţii, de la vlădică până la 
opincă, să ne ferim de virusul acesta, care face porcării peste tot pe unde 
poposeşte! 


- Trecutul nu iartă pe nimeni. El răbufneşte când omul crede că i-au 
fost uitate toate greşelile. 

- Pandemia aceasta le demonstrează tuturor că viața este mai 
scumpă decât orice. 

- Istoria omenirii se răsuceşte ca o maşină de tocat suflete. 

- Unde nu sunt bombe, pocnesc aragazele. 

- Viaţa merge înainte, dar cu prea multe sacrificii umane. 

- Politica e tocmai bună să dezbine popoarele. Armonia universală 
nu există. 

- Cu cât ştiinţa avansează mai mult, cu atât viața devine mai 
nesigură. 

- Se poate ascunde ceva pe lumea aceasta? Mai nimic. 

- Moartea "bună" a ajuns un vis frumos, dar greu de ajuns la el. În 
aceste vremuri, omul moare de boală, de accident ori de răutatea altora. 


- Rețelele de socializare, adică de spionaj multiplu, stimulează 
prostia, agresivitatea şi setea de răzbunare, transformând oamenii, 
deseori, în duşmanii propriilor fiinţe. 

- Am fost întrebată de la ce înălţime privesc oamenii. Răspunsul meu 
este că privesc oamenii în profunzimea istorică a fiinţei lor. 

- Persoanele care dovedesc o cultură istorică deosebită sunt adesea 
împroşcate cu invective, denigratorii afirmând că dumnealor şi-au 
învăţat "textele" din cărţile şcolare. 

- Prea mult se vorbeşte la telefon, zi şi noapte, oră de oră, secretele 
vieţii fiind aruncate aiurea, în aer. Mai au timp oamenii să şi gândească?! 

- Unii, răuvoitori şi inconştienţi, strigă sus şi tare că în România nu 
există niciun coronavirus. Aceştia nu ştiu ce vorbesc. Spitalul de lângă 
blocul nostru a fost rezervat pentru bolnavii de Covid-19. De atunci, urlă 
ambulanţele zi şi noapte, ziua atingând performanţe, adică una sau două 
pe minut. Costumele de cosmonauţi ale şoferilor şi medicilor sunt de-a 
dreptul înfricoşătoare. 

- Nu e pace sub maslini. 

- Microbul mic răstoarnă lumea mare. 

- Unii cred că natura înseamnă doar ce vedem cu ochii. 

- Un clarvăzător care afirmă lucruri grave este făcut şarlatan. 

- De dragul politicii, se calcă pe cadavre. 

- Pacea veşnică nu există. Şi în Cosmos pocneşte mereu câte ceva. 

- Oamenii obosiţi vor să plece la "odihnă". Atâta doar, că "dincolo" 
vor munci mai mult decât pe Pământ. 

August 2020 


9 

ATLANTIDA 

În mod evident, orice reclamaţie este cu dus-întors, mai ales la noi în 
ţară, unde mafiile de tot felul îi sufoca pe oamenii cumsecade. 
Sinceritatea şi buna-credinţă sunt puse la zid, ca nişte trăsături de 
caracter ce nu mai corespund vremurilor actuale. Cine se adaptează 
noilor condiţii sociale începe să o ducă mai bine cu banii şi relaţiile 
ajutătoare. Dar totul este cu dus-întors, adică orice atitudine curajoasă 
are un preţ neaşteptat. Fiecare om trăieşte şi acţionează conform firii şi 
caracterului său, la care se adaugă autoeducaţia şi educaţia primită de la 
părinţi. Nu pot fi toţi oamenii mafioţi, perverşi, escroci şi grobieni. Dar 
pentru că astfel de indivizi sunt din ce în ce mai mulți, fiinţele oneste şi 
paşnice se simt sufocate în propria existenţă. 

Când văd şi aud oamenii agitându-se din cauza pandemiei, îmi vine 
în minte un cuvânt ajuns celebru: Atlantida! Acesta reprezintă simbolul 
istoric al autodistrugerii unei puternice civilizaţii umane. Vrem, nu vrem, 

soarta Atlantidei ne pândeşte la fiecare colţ de stradă. Pandemia aceasta 
a căzut pe capetele noastre exact la timp, când ceasul necruţător al 
viitorului a sunat deşteptarea. Avem de ales între două alternative: ori 
trăim suportând totul, ori murim în grabă, lăsându-ne suferința pe 
seama urmaşilor. Dacă apelăm la filosofia de viaţă a poporului nostru, 
spunem cu seninătate: Fiecare suflet pleacă „dincolo” când vrea 
Dumnezeu! Vrem, nu vrem, trăim în continuare, până când Cel de Sus va 
suna clopoţelul plecării în altă lume. 

Octombrie 2020 

DIN EXPERIENŢA CONSILIERII SPIRITUALE 


Este foarte important să priveşti vieţile antecesorilor spirituali cu 
detaşare, fără a te implica emoţional şi fără a încerca să te identifici cu ei. 
Vieţile anterioare ale spiritului nu sunt clonele omului de astăzi, ci 
strămoşii lui pe linie de spirit. Dacă au greşit în vieţile lor, trebuie să eviţi 
acele greşeli în viaţa actuală. Dacă poţi lua un exemplu bun de la ei, nu 
ezita să o faci. 

Cele două situaţii dramatice semnalate de tine, anume drama 
femeilor abuzate şi sinuciderea bărbaţilor, sunt extrem de frecvente în 
zilele noastre. Practic, din acest punct de vedere, nu s-a schimbat nimic 
spre bine în aşa-zisa civilizaţie actuală. Atitudinea ta de respingere a 
violenţei sexuale şi de orice fel, aplicată femeilor, dar şi a practicii 
suicidului, care face ravagii şi printre români, contribuie la ameliorarea 
influențelor negative sosite din ultimele vieţi anterioare ale spiritului tău. 
Când se va ivi ocazia de a lua o atitudine civică pe internet sau în cadrul 
unei asociaţii care militează împotriva maltratării femeilor, o vei face, 
dacă vei considera că este necesar să te integrezi într-o acţiune 
umanitară. 

30 ianuarie 2020 


Antecesorii spirituali nu sunt clonele omului de astăzi, ci strămoşii 
lui pe linie de spirit. Prin urmare, tu, omul de astăzi, ai doar această 
viaţă, pe care încerci să ţi-o faci cât mai bună. Antecesorii spirituali nu 
reprezintă întotdeauna modele bune de urmat pentru omul de astăzi. 
Este bine să reflectezi cu răbdare la scrisorile mele. Dacă unii dintre 
antecesori au făcut fapte bune, sunt demni de aprecierea ta. Dacă au 
greşit în existenţa lor, încearcă să nu greşeşti ca ei. 

Viaţa omului de astăzi are perioade liniştite şi perioade zbuciumate. 
Ea nu se desfăşoară pe baza unor mecanisme care promit prosperitatea şi 
fericirea, aşa cum se întâmplă la jocurile de noroc. Ca om al zilelor 
noastre, ai dreptul şi libertatea de a acţiona conform propriilor idealuri. 
Dar nu întotdeauna vei trăi ca în ipoteticul Rai. 

Omenirea trece astăzi şi va trece mâine prin convulsii puternice, 
pericole care pândesc din umbră, orgolii nemăsurate, care îi fac pe cei 
puternici să nu ţină seama de dramele majorităţii populaţiei de 
pretutindeni. 

În fiecare zi, ar fi bine să îţi analizezi faptele trecutului şi să îţi faci 
planuri de viitor. Oamenii care duc o viaţă complicată din punct de 
vedere profesional şi social, chiar şi personal, îşi fac planuri de 
perspectivă pe un an sau chiar mai mulţi. Nu putem să trăim doar 
gândindu-ne la prezent, fiindcă vin zilele şi lunile următoare cu noi şi noi 
surprize, unele chiar neplăcute. 

Ai nevoie să îţi intensifici acţiunea de autocunoaştere, prin meditaţie 
şi analiză a tot ceea ce se întâmplă în jurul tău. 

6 februarie 2020 


IMPORTANȚA CUNOAȘTERII VIEŢILOR ANTERIOARE 

Multă lume se întreabă cu mirare la ce ne trebuie să cunoaştem 
vieţile anterioare. Puţini oameni înţeleg, că încarnările sucesive le aparţin 
spiritelor, nu oamenilor. Spiritele se reîncarnează în trupuri umane, secol 
după secol, mai des sau mai rar. Nu este corect a se spune că: "Am fost 
boier, prinţesă, negustor, savant etc.", dar ce să mai facem dacă forma 
aceasta de exprimare abuzivă se foloseşte cam peste tot unde se discută 
despre reîncarnare!? Unii obişnuiesc să spună: "Eu sunt un spirit evoluat 
şi puternic, am construit castele, am purtat războaie victorioase, am luat 
mulţi prizonieri, am avut nenumărați sclavi..." O astfel de convingere 
naivă poate să provoace disprețul celor din jur şi bănuiala că ar fi vorba 
despre o boală psihică. 

Antecesorii spirituali  (încarnările anterioare ale 
spiritului) reprezintă strămoşii fiecărui om pe linie de spirit. 
Fi nu sunt "clonele" omului de astăzi sau de ieri. 

Cei care au norocul să cunoască măcar o parte din vieţile anterioare 
ale propriului spirit îşi pot da seama ce greşeli şi ce fapte bune au făcut 
strămoşii lor spirituali, acei oameni care au trăit în vremuri de mult 
apuse. Dacă meditează profund la vieţile acelor ființe, reuşesc să 
înțeleagă că nu trebuie să repete greşelile lor. Dimpotrivă, le revine 

misiunea spirituală de a corecta, atât cât le este cu putinţă, faptele din 
trecut pe care le dezaprobă. 

Mai mult chiar, omul de astăzi, care posedă o inteligenţă superioară, 
adaptată condiţiilor actuale de viaţă, este capabil să îşi făurească traiul pe 
placul său bazându-se pe fapte bune şi pe respectul faţă de semeni. Viaţa 
nu este uşoară pentru nimeni. Fiecare trece prin necazuri şi bucurii, prin 
perioade fericite sau nefericite. Din acest motiv, nimeni nu trebuie să 
aibă convingerea că va reuşi să îşi construiască o viaţă plină numai de 
bucurii şi lipsită de suferinţe, ca şi cum ar trăi în "Grădina Raiului". 

Nici cei care se gândesc numai la rele, aşa-zişii "prăpăstioşi”, nu au 
dreptate întru totul, chiar dacă sunt copleşiţi de necazuri. Se spune 
deseori: "Dacă viaţa îţi mai poate oferi ceva bun, nu merită să te sinucizi”. 
Există oameni pe Pământ care suportă boli grave, pierderi ireparabile ale 
unor fiinţe apropiate, condiţii de viaţă cumplit de grele şi tot mai vor să 
trăiască. Acei nefericiţi sunt adevărații eroi ai zilelor noastre şi ale celor 
care vor veni, fiindcă viitorul cere mereu jertfe omeneşti. Pentru ca 
viitorul să devină mai suportabil, fiecare om este nevoit să trudească zi de 
zi pentru a-şi repara greşelile trecutului şi a-şi rezolva neîmplinirile. 

11 februarie 2020 


Blestemul se face cu puterea gândului rău. Vorbele rostite cu răutate 
sau gândurile agresive direcționate spre anumite persoane cu intenţia de 
a le distruge pot să îşi atingă scopul dacă victimele sunt lipsite de un 
mental puternic, capabil să respingă agresivitatea blestemului. Dacă 
omul afla că a fost blestemat de cineva, poate să ajungă la obsesii sau la o 
stare depresivă. 

Cea mai bună ripostă este apărarea prin autosugestie şi, mai ales, 
evitarea contraatacului asupra agresorului. Indiferenţa, oricât de greu se 
poate menţine, anulează, în mare parte, eficienţa blestemelor. 

Nu este bine să se apeleze la vrăjitoare, deşi ele se laudă că pot 
“alunga” blestemele. În cazul practicilor vrăjitoreşti, NU se potriveşte 
zicala: “Cui pe cui se scoate”. Ziariştii au o vorbă: “Dacă nu ripostezi la o 
jignire, ea nu se rostogoleşte mai departe”. Dacă îi dai atenţie unui 
agresor, el se va simţi băgat în seamă şi va încerca să atace din nou. 

28 februarie 2020 

Durata vieţii, găsită prin diverse metode, poată să provoace stări 
depresive dacă este mult mai mică faţă de cum îşi doreşte omul respectiv. 
Cel care îşi asumă răspunderea comunicării duratei vieţii trebuie să aibă 
în vedere şi reacţia clientului. În această privinţă, am avut un singur 
incident în urmă cu 10 ani: spiritul unei tinere a refuzat să îmi comunice 
durata vieţii. În mod surprinzător, fata a decedat după câteva luni într-un 
accident de automobil. Fiecare om, prin acţiunile sale, poate să se abată 
de la direcţiile principale ale destinului, trecând pe direcţii secundare ale 
acestuia. 

25 martie 2020 


Toate direcţiile secundare ale destinului sunt create de către spirit 
pentru a menţine legătura între el şi viaţa omului respectiv. Direcţiile 
principale ale destinului au fost concepute înainte de naşterea copilului. 
Spiritul ştie că mersul vieţii nu este întotdeauna conform prevederilor 
destinului. Din acest motiv, karma aflată în memoria lui energetică se 
amplifică. Astfel se pun bazele următoarei întrupări umane. Direcţiile 
secundare (variabile) ale destinului ajuta ființă umană să îşi 
îndeplinească idealurile de viaţă şi să îşi înţeleagă mai uşor lecţiile pe 
care trebuie să le urmeze. 

1 mai 2020 


Energii malefice sunt peste tot, mai ales în actualele condiţii de 
viaţă, când lumea este nervoasă şi neliniştită. Oamenii nervoşi pierd 
multă energie. Din această cauză, fură mereu energie de la alţii, ca să 
redevină “puternici”. 

Trosnetele din locuinţa sunt ceva obişnuit peste tot unde se usucă 
mobila sau există aglomeraţii de energii malefice. Omul are de ales: ori se 
obişnuieşte cu astfel de fenomene, ori se alege cu o psihoză, din care va 
ieşi cu greu. 

21 mai 2020 


Despre întrupările succesive ale spiritului pot să spun că au loc unde 
reuşeşte să găsească femei disponibile să devină mame. Interesele 

spiritului cu privire la o nouă întrupare umană sunt dictate de nevoia 
permanentă de a-şi rezolva problemele karmice. Karma spirituală, cea 
rezultată din vieţile anterioare, îi aparţine spiritului, nu omului. Pentru 
un spirit, nicio ţară nu este străină. El se poate aşeza oriunde printr-o 
nouă încarnare. 

9 iulie 2020 


Karma negativă sosită din vieţile anterioare poate fi schimbată 
numai de către spirit, deoarece ea îi aparţine lui, nu omului. Omul de 
astăzi are posibilitatea de a gândi şi acţiona în mod diferit faţă de cei din 
trecut, care au comis fapte reprobabile. Dacă obişnuieşti să ajuţi oamenii, 
îţi linişteşti contiinta, atragi spre tine energia pozitivă din mediul 
înconjurător şi reuşeşti mai uşor să respingi tentaţiile de a săvârşi fapte 
rele. În acest mod, atragi norocul către tine. 

Oamenii pot fi ajutaţi pe mai multe căi: vorbe de încurajare şi 
consolare, practici terapeutice, publicaţii ce conţin îndrumări spre 
evoluţia spirituală, lucrări ştiinţifice sau culturale, sprijin financiar, 
ajutor în muncă. Prin toate aceste fapte de omenie şi altele asemănătoare 
lor, îți ajuţi spiritul să sufere mai putin din cauza karmei negative 
acumulate de la toţi antecesorii lui spirituali, iar el te va susţine energetic 
pentru a-ţi rezolva mai uşor problemele de viaţă. 

16 iulie 2020 


Yoghinii recunosc existenţa chakrei Anahata, pe care o consideră un 
fel de inimă energetică a pieptului. In zona ei se află şi inima organică. 
Cele două se ajută reciproc atâta timp cât omul se află în viață. Chakra 
Anahata coordonează activitatea organică şi energetică din zona 
toracelui. Acolo unde există energie, este prezentă şi inteligenţa. In “coşul 
pieptului” simţim loviturile dureroase ale vieţii. Oamenii spun că le 
primim în inimă. lar în momentele de bucurie, ne vibrează “coşul 
pieptului”. Este clar că gândim şi cu această zonă delicată a corpului 
nostru. 

Cercetarea vieților anterioare foloseşte memoria energetică a 
spiritului, dar şi cea a fiinţei umane, prezentă în aură. Primul impact la 
cunoaşterea unei vieţi anterioare se produce asupra subconştientului şi a 

chakrei Vishuddha (zona tiroidei). După ce omul începe să “digere” ceea 
ce a aflat, este solicitată şi activitatea inimii. 

Karma rezultată din vieţile anterioare se imprimă în memoria 
spiritului, iar el decide ce va face cu ea. Karma acumulată de-a lungul 
unei singure vieţi trece în memoria spiritului, dar şi în ADN. Consecințele 
pot să apară chiar în viaţa respectivă sau vor trece sub formă de karmă 
spirituală în vieţile următoare ale spiritului. 

15 august 2020 


Referitor la încarnările după intervale mai mari de 100 de ani, pot să 
spun că se pot ivi cazuri cu oameni grav bolnavi. Aceasta se întâmplă 
când spiritele respective s-au întrupat unde au nimerit, nereuşind să 
găsească familii puternice şi liniştite, din care să rezulte copii sănătoşi şi 
viguroşi. Nu întâmplător, medicii avertizează femeile gravide să nu 
fumeze în timpul sarcinii, să nu consume alcool în exces, să nu înghită 
calmante puternice, să nu se certe cu partenerii lor. Tot ce face femeia 
gravidă atrage consecinţe karmice asupra viitorului copil. 

16 noiembrie 2020 


Ce înseamnă o întâlnire karmică? Există întâlniri ocazionale între 
oameni, care nu generează consecinţe asupra vieţii lor. Acestea nu sunt 
întâlniri karmice. Spre deosebire de ele, exista interacțiuni care provoacă 
urmări în viaţa oamenilor, modificându-le adeseori drumul ales, 
obiceiurile şi idealurile. Acestea sunt întâlniri karmice. 

14 decembrie 2020 


VISELE 

De-a lungul anilor, am observat că, după deces, spiritul nu mai 
reuşeşte să gândească la fel ca omul în care a fost întrupat. Se întâmplă 
aceasta deoarece s-a desprins de încătuşarea omenească, devenind o 
inteligenţă neutră şi infinit de cuprinzătoare a ceea ce i s-a întâmplat în 
toate întrupările anterioare. În primele săptămâni după deces, emisia 
telepatică a spiritului, tradusă de medium în limbajul specific oamenilor, 
mai poate semăna oarecum cu cea a unei fiinţe umane înainte de moarte. 

Pe măsură ce trec anii, apare înstrăinarea sufletească. Se adevereşte 
zicala: viii, cu viii, iar morţii, cu morţii. Apariţia unor imagini în visele 
celor rămaşi în viaţă este sporadică şi, de multe ori, nesemnificativă. 
Dacă imaginea din vis a unei rude apropiate este palidă şi lasă impresia 
că rudă este supărată, spiritul încearcă astfel să tragă un semnal de 
alarmă, de multe ori prevestitor al unor situaţii dificile. În condiţiile 
actuale, când omenirea este bulversată de numeroasele drame care se 
petrec zilnic, şi lumea spiritelor neîncarnate trece prin situaţii dificile, 
gândindu-se cum le-ar face mai bine oamenilor: să se reîntrupeze sau să 
aştepte vremuri mai bune. 

Emisiile telepatice ale spiritelor, provocate de medium, pot să îi 
nemulţumească pe cei care le-au solicitat. În consecinţă, convorbirile 
telepatice cu spiritele neîntrupate trebuie să fie realizate cât mai rar şi cu 
prudenţă. 

Visele nocturne au şi ele multe aspecte neconforme cu realitatea. 
Oamenii care au pierdut fiinţe dragi, plecate din lumea terestră, ar fi mai 
liniştiţi dacă şi-ar reactualiza amintirile, acestea fiind mult mai clare 
decât visele. Se spune că trecutul, prezentul şi viitorul înseamnă acelaşi 
lucru. 

3 februarie 2021 

ARTICOLE ŞTIINŢIFICE | 


DICŢIONAR DE PARAPSIHOLOGIE (2011) 


CLARVIZIUNEA 


Termenul de  clarviziune provine din cuvântul francez 
clairvoyance, care se traduce prin "vedere clară”. Aceasta înseamnă 
capacitatea unor oameni de a percepe evenimente din trecut, prezent sau 
viitor ce nu pot fi văzute cu ochii fizici. Se spune că un clarvăzător vede 
"cu ochii minţii”. În loc de clarviziune se folosesc şi expresiile: viziune 
limpede, percepţie ascuţită, intuiţie pătrunzătoare, cunoaşterea 
viitorului. Cuvântul "clairvoyance" a apărut în anul 1829. În prezent, 
acesta desemnează toate fenomenele de Percepţie Extrasenzorială 
(E.S.P., lb. engleză). 

Există mai multe tipuri de clarviziune: 

-  Psihometria (obţinerea de informaţii prin atingerea obiectelor) 

-  Criptoscopia (vederea prin corpuri opace) 

-  Divinaţia (ghicitul în palmă, globul de cristal, cafea, cărţi de joc 
etc) 

-  Autoscopia (vederea propriilor organe interne) 

-  Telestezia sau vederea la distanţă (perceperea evenimentelor 
îndepărtate în spaţiu) 

-  Radiestezia (descoperirea unor obiecte îngropate, a surselor de 
apă subterane, a unor minerale etc) 

-  Retrocogniţia (cunoaşterea trecutului) 

- Clarviziunea în actualitate (perceperea fenomenelor care se 
derulează în prezent) 

-  Precogniţia (previziunea, premoniţia, profeția), care se referă la 
ghicirea unor fapte viitoare 

- Paradiagnoza (stabilirea diagnosticului prin metode 
paranormale) 

Persoanele înzestrate cu clarviziune au capacitatea de a vedea 
diverse scene care se petrec la mare distanţă faţă de ele, fără a-şi utiliza 

organele de simţ. Din acest motiv, unii dintre cei care posedă o astfel de 
abilitate sunt folosiţi în activitatea diverselor servicii de spionaj. 

Clarvăzătorii contemporani reuşesc să descrie anumite obiecte 
ascunse de ochii lor, să citească în cărţi sau plicuri închise, să vadă fiinţe 
din lumea de dincolo de pragul morţii. Imaginile primite pe ecranul 
mental pot să fie concrete sau simbolice. Imaginile simbolice necesită o 
interpretare din partea clarvăzătorului. Expresia "ochii minţii” se referă 
la ceea ce yoghinii denumesc "cel de-al treilea ochi" sau "Ajna Chakra", 
care este de fapt sediul clarviziunii. Situat în centrul frunţii, el este 
"ecranul" pe care apar imaginile numite "viziuni". Datorită capacităţii de 
clarviziune, unii oameni reuşesc să vadă chiar şi energia pură (subtilă). 
Clarviziunea aurică reprezintă abilitatea de a vizualiza aura energetică 
(energia emisă de toate corpurile, însufleţite sau neînsufleţite). 

Clarviziunea poate fi: 

- subiectivă, atunci când imaginile apar numai în mintea omului, 
sau 

- obiectivă, atunci când sunt recepționate fapte, fenomene sau 
obiecte concrete. 

Clarvăzătorul percepe gândurile, stările de spirit ale altora, 
desfăşurarea unor evenimente în timp şi spaţiu. El vede în interiorul 
oamenilor, animalelor, obiectelor etc. Viziunile se pot produce în stare de 
veghe ori hipnotică, sau în timpul somnului, prin apariţia viselor. Sunt 
capabili de clarviziune nu numai paranormalii, ci şi oamenii obişnuiţi. 
Adeseori, oamenii de ştiinţă găsesc soluţii la problemele lor ştiinţifice sub 
forma unor viziuni care le apar în vis. 

Clarviziunea nu se identifică cu telepatia. Telepatul trimite un mesaj, 
prin puterea gândului, către o persoană aflată la distanţă, sau preia un 
astfel de mesaj în mintea sa. Clarvăzătorul vede imaginea unui 
eveniment, a unei persoane sau "filmul" unei situaţii din trecut, prezent 
sau viitor. 


DETECTIVUL MEDIUM 


Detectivul medium se mai numeşte detectiv psihic, detectiv 
psi, detectiv paranormal. Uneori, un astfel de medium poate avea 

preocupări în domeniul spionajului, primind astfel denumirea de spion 
psi. Mediumul este o persoană care poate să comunice cu spiritele. 
Percepția sa extrasenzorială este atât de fină, încât el îşi modifică 
nivelurile energetice pentru a se acorda la vibrația înaltă a lumii 
spirituale. Abilităţile mediumice se dezvoltă de-a lungul unei anumite 
perioade de timp. Această perioadă de "perfecţionare" în comunicarea cu 
entităţile astrale diferă de la un medium la altul. Mediumii sunt 
înzestrați, fără îndoială, cu aptitudini paranormale, dar nu toţi 
paranormalii sunt şi mediumi în acelaşi timp. Mediumul este un individ 
dotat cu o funcţie telepatică ieşită din comun. El se manifestă ca un 
detectiv atunci când reuşeşte să obţină diverse informaţii, cu ajutorul 
spiritelor, în situaţii de genul următor: 

- obţinerea de informaţii despre starea unor persoane dispărute: 
dacă se mai află în viaţă sau dacă au decedat; 

- descoperirea cadavrelor unor persoane dispărute, care nu au 
putut fi găsite prin metodele obişnuite de investigaţie; 

- aflarea cauzelor şi circumstanțelor dispariţiei unor persoane; 

- acordarea ajutorului către autorităţile poliţieneşti şi familiile 
victimelor în cazuri de răpiri sau asasinate; 

- cercetarea caselor bântuite de fantome; 

- elucidarea unor cazuri de spionaj; 

- clarificarea unor probleme de viaţă; 

- stabilirea unor diagnostice, prescrierea de tratamente sau 
efectuarea operaţiilor sub îndrumarea unor spirite; 

- găsirea unor obiecte sau animale dispărute. 

Mediumii obţin adeseori informaţii cunoscute doar de către cei 
decedați, nu şi de cei aflaţi în viaţă. 

În multe lucrări ştiinţifice se menţionează că este posibilă 
comunicarea între un medium şi spiritul unui mort. Se aduc şi dovezi în 
aces sens. 

În SUA, există grupări de mediumi care ajută autorităţile polițienești 
şi familiile victimelor în cazuri de răpire sau asasinat. O astfel de grupare 
este PSI SQUAD, înfiinţată de Beverly Jaegers. 

KARMA 


Karma este una dintre cele mai importante legi ale Naturii. Ea 
reprezintă doctrina fundamentală a religiilor din India, în viziunea cărora 
destinul omului este dependent de faptele săvârşite în vieţile sale 
anterioare. 

Prin karmă putem înţelege fenomenul acţiunii şi reacţiunii, al cauzei 
şi efectului. 

Karma vine din trecutul nostru spiritual. Datorită ei, suportăm 
diverse pedepse pentru greşelile săvârşite în vieţile anterioare. Karma 
înseamnă că fiecare dintre noi răspunde pentru propria fericire sau 
nenorocire. Ea ne însoţeşte până în clipa morţii. Din cauza ei are loc 
fenomenul reîncarnării spiritului. Toate gândurile şi faptele noastre 
determină reacţii care au consecinţe într-o viaţă sau alta. 

Prin karmă se mai poate înţelege Legea Dragostei Divine. În virtutea 
acesteia, oamenii trebuie să înveţe ce este iubirea. Legea karmică este 
dură, dar, în esenţă, ea înseamnă dragoste şi dreptate. 

Karma este independentă de timp. Omul poate suporta oricând 
consecinţele unor fapte săvârşite în alte vieţi. De legea karmei nu scapă 
nimeni. Faptele bune îşi primesc recompensa în această viaţă sau într-o 
viaţă viitoare. Putem recolta chiar acum roadele unor gesturi nobile 
săvârşite anterior. 

Copilul care vine pe lume poartă în fiinţa sa un bagaj karmic, 
rezultat din faptele bune şi cele rele acumulate în alte vieţi. Se spune că 
un om care posedă un talent special l-ar fi moştenit dintr-o viaţă trecută. 
Copiii au amintiri din vieţile anterioare până la vârsta de 6 ani. 

Există mai multe feluri de karmă: 

1) Karma pe care o trăim în prezent vine din vieţile noastre 
anterioare, la ea adăugându-se faptele bune sau rele realizate în viaţa 
actuală . 

2) Karma acumulată în această viaţă, pe care o vom plăti în 
vieţile viitoare. 

3) Karma acumulată în alte vieţi, nesuportată încă, îşi va avea 
efectul în această viaţă sau în cele ce vor urma. 

Karma îi protejează pe oamenii buni, dar îi pedepseşte pe cei răi, 
pentru ca ei să îşi îndrepte greşelile. Rolul karmei este acela de a menţine 
armonia absolută în lumea materială şi în cea spirituală. 

Există o karmă individuală şi o karmă colectivă. Fiecare popor 
are o karmă colectivă, rezultată din ansamblul karmelor membrilor săi. 
Prin karma individuală, fiecare om suportă consecinţele propriilor fapte. 

Karma nu reprezintă doar un sistem de pedepse şi recompense. Ea 
cuprinde şi obligaţia fiecărui om de a deveni mai bun, de a face faţă 
greutăților vieţii, de a evolua pe plan profesional, financiar, familial, 
spiritual etc. Acţiunea karmei ne oferă posibilitatea de a ne perfecționa 
fiinţa. Îmbunătăţindu-ne viaţa prezentă, o vom optimiza şi pe cea 
viitoare. 

Karma ne îndeamnă să ne corectăm faptele rele, să învăţăm din 
propriile greşeli şi să ne recăpătăm echilibrul pe care l-am zdruncinat în 
vieţile anterioare. Toate acţiunile noastre pozitive şi negative se 
acumulează în ceea ce numim Univers (Întregul cosmic). Doar prin 
karmă se poate face dreptate în Univers. 

Fiecare om are o karmă spirituală, mentală, emoţională şi fizică. 

Karma se manifestă atât prin fapte, cât şi prin gânduri. Simplul gest 
de a râde de durerea unui om sau de a-l dispreţui are o influenţă negativă 
asupra karmei celui care se manifestă în acest mod. A dispreţui un om 
înseamnă a umili demnitatea şi divinitatea din sufletul său. Această mare 
greşeală va fi plătită mai devreme sau mai târziu de către cel vinovat. 

Faptele oamenilor pot fi bune, rele sau mixte. Consecințele faptelor 
bune sunt: 

- eliberarea minţii de gândurile egoiste şi grosiere; 

- o stare de fericire lăuntrică pe toată durata vieţii; 

- dacă mintea omului a fost complet purificată în timpul vieții, 
spiritul său nu va mai fi obligat să se reîncarneze. 

Faptele rele pot avea drept rezultate: 

- degradarea calităţii minţii, care va deveni din ce în ce mai impură; 

- accentuarea suferințelor spiritului în perioada Marii Judecăţi 
Divine, cea de după moartea fizică; 

- dacă omul care tocmai a decedat are o karmă foarte rea, spiritul se 
va reîncarna într-o ființă de calitate inferioară din punct de vedere fizic, 

moral şi spiritual. Ea va întâmpina în noua viață o mulţime de piedici şi 
pericole, care o vor obliga să sufere pentru ispăşirea greşelilor săvârşite 
în viaţa precedentă. 

Faptele cu caracter mixt reprezintă un amalgam de bine şi rău. 
Printre consecinţele lor distingem: 

- mintea omului este parţial pură şi parţial impură; 

- spiritul său este atras când de rai, când de iad; 

- următoarea încarnare va fi într-o fiinţă de calitate mediocră. 

Omul trebuie să devină oglinda binelui din Natură: să comită numai 
fapte bune, să iubească, să ajute, să-i facă pe alţii fericiţi. Dacă prin 
acţiunile sale va face oamenii să sufere, va culege la rândul său durere, 
provocându-şi mereu circumstanţe nefavorabile. Omul înţelept este atent 
şi vigilent. Nu permite gândurilor rele să îi copleşească mintea. 
Discernământul său desparte binele de rău, adevărul de minciună. Astfel, 
omul înțelept îşi creează un caracter nobil. El vorbeşte puţin, rostind 
numai cuvinte măsurate. Îşi dezvoltă răbdarea, spune adevărul, îşi 
controlează gesturile, evită violenţa. 

Calitatea omului şi mediul în care trăieşte sunt dependente de karma 
acumulată în vieţile anterioare ale spiritului său. Totuşi, omul îşi poate 
modela karma după bunul plac, dacă ea încă nu s-a manifestat. Trăind 
liniştit şi străduindu-se să realizeze tot ceea ce îşi doreşte, el va observa, 
la un moment dat, că eforturile de fiecare zi vor da roadele aşteptate. 
Starea de apatie, de indiferenţă, lipsa de patriotism, ura reciprocă, 
suspiciunea, conflictele repetate la nesfârşit conduc spre agravarea 
karmei individuale, dar şi a celei colective. Evenimentele tragice ale 
vremurilor noastre sunt un semnal de alarmă în această privinţă. 


TELEPATIA 


Prin telepatie se înţelege transmiterea gândurilor la distanţă, a 
unor stări emoţionale sau simptome fizice, dar şi capacitatea de a le 
prelua din mediul înconjurător. Prin telepatie se poate comunica mental 
nu numai cu oameni, dar şi cu animale, plante sau alte ființe. De 
asemenea, se poate cerceta la distanţă corpul unui om, se vizitează cu 
mintea locuri îndepărtate, pot fi contactate persoane cu ajutorul unor 

obiecte care le aparţin. Telepatia face posibilă comunicarea unora dintre 
noi cu fiinţele inteligente din lumea de dincolo de moartea fizică. 
Telepatia este nelipsită din viaţa noastră de zi cu zi. La toţi oamenii, 
comunicarea telepatică are loc în mod spontan, fără a fi controlată de 
cineva. Prin telepatie primim o infinitate de informaţii de la fiinţele din 
jurul nostru. Unele persoane îşi pot folosi telepatia în mod conştient. 
Acestea se numesc mediumi sau telepaţi. S-a constatat pe cale 
experimentală că un creier nu poate fi împiedicat să-şi transmită 
gândurile pe cale telepatică. Persoana care acţionează în felul acesta se 
numeşte emiţător. Cel care primeşte (recepționează) mesajul 
emiţătorului se numeşte receptor. Există telepatie şi în timpul 
somnului. Prin visul telepatic aflăm situaţii trăite de diverse persoane, 
care ne sunt sau nu rude. Cazuri deosebite de telepatie se pot întâlni între 
părinţi şi copii, între fraţi (mai ales gemeni), între rude, prieteni, între 
medici şi pacienţii lor. Uneori putem comunica telepatic şi cu persoane 
pe care nu le cunoaştem. 

Există telepatie şi în perioada intrauterină. Femeia însărcinată 
discută mental cu foetusul din burtica sa. Acesta recepționează emoţiile 
mamei, dragostea şi gândurile ei. După naştere, legătura telepatică dintre 
mamă şi copil devine deosebit de puternică. Copiii mici sunt foarte 
sensibili din punct de vedere extrasenzorial. Ei ghicesc gândurile 
părinţilor, ştiu lucruri care nu li s-au relatat niciodată, răspund uneori la 
întrebările încă nerostite de părinţii lor. Până la 7 ani, telepatia copilului 
este foarte activă. După aceea scade, odată cu înaintarea în vârstă. Se 
spune că însuşirea limbajului de către copii se produce cu ajutorul 
telepatiei. Din păcate, pe măsura ce îşi dezvoltă limbajul, copilul îşi 
diminuează treptat capacitatea de a comunica mental, adică telepatic. 
Persoanele în vârstă, la care auzul şi văzul slăbesc în mod accentuat, mai 
ales bolnavii imobilizaţi la pat, pot să sufere o dezvoltare accentuată a 
aptitudinilor telepatice. 

Toate fiinţele posedă capacitatea de a comunica mental. Mai mult 
chiar, aceasta este înnăscută. Mulţi oameni îşi reprimă aptitudinile 
paranormale, inclusiv telepatia, din cauza presiunii sociale. Teama de nu 
fi etichetaţi drept anormali, nebuni sau demonizaţi, îi determină să se 
comporte ca şi cum pentru ei astfel de aptitudini nici nu ar exista. 


NINA PETRE - SINTEZE. Opinii spirituale şi articole ştiinţifice pag. 41 


Peste tot în lume şi dintotdeauna oamenii se folosesc de obiecte 
pentru a-i găsi pe cei dispăruţi. Toţi cei care ating un obiect lasă un fel de 
urmă pe acesta, urmă pe care persoanele sensibile, cu capacităţi 
paranormale deosebite o pot percepe. 

Obiectele ne transmit informaţii despre povestea lor şi despre 
oamenii care s-au aflat în posesia lor. Avem cu toţii aptitudinea de a 
percepe evenimente produse în trecut când intrăm în contact cu un 
obiect, o încăpere, o clădire. Persoanele considerate mediumi, care 
posedă aptitudini paranormale puternic dezvoltate, pot să relateze 
experienţele trăite în locuri necunoscute. 

Termenul super-psi se referă la faptul că două persoane străine 
una de alta pot să comunice telepatic prin intermediul unei persoane 
cunoscute de amândouă. De exemplu, medicul poate să devină un 
medium prin care trec informaţiile ce se transmit de la un pacient la 
altul. 

Telepatia super-psi poate avea loc atât între persoane aflate în stare 
de trezie, cât şi în timpul somnului, prin intermediul viselor. 

anul 2011 


NINA PETRE - SINTEZE. Opinii spirituale şi articole ştiinţifice pag. 42 


CONEXIUNI ISTORICE CU PREZENTUL (2014, 2015) 


«Nu se ştie în detaliu prin ce mecanisme ale minţii ne atrage trecutul, dar fenomenul 
este incontestabil, chiar dacă unii dintre noi detestă (sau afirmă că detestă) acest 
lucru. O explicaţie generală există şi este arhicunosculă: istoria reprezintă viața 
oamenilor trăitori în trecut, iar viaţa este esenţa "trestiei gânditoare" numite om. Cum 
să nu fim atraşi de viaţă, adică de noi înşine, de soarta noastră? Apreciat sau nu, 
apelul la istorie se produce în cele mai variate împrejurări şi de către oameni cu 
pregătiri şi orientări diferite, ceea ce este chiar de admirat şi de încurajat. » 


Academician IOAN-AUREL POP, în "Magazin Istoric", noiembrie 2015 


SEMNUL DIAVOLULUI 


În perioada Evului Mediu, obsesia pentru lucrările diavoleşti 
provoca deseori manifestări de criminalitate, întreţinute de instituţia 
religioasă numită Inchiziţie. Slujitorii sadici ai Inchiziției culegeau 
neobosiţi informaţii despre oamenii însemnați din naştere cu 
presupusele semne ale diavolului. Printre cele mai căutate astfel de 
semne se aflau petele de pe piele, de mărime şi formă diferită, 
semănând cu şopârle sau broaşte. Nefericiţii purtători ai unor astfel de 
semne ajungeau în beciurile inchizitorilor, unde erau torturați cumplit 
şi ucişi în chinuri groaznice. 

Dar cum Istoria Omenirii este nemuritoare ca şi Cosmosul, 
faptele trecutului pot să revină oricând, îmbrăcând aspecte din ce în ce 
mai rafinate, aşa cum se întâmplă şi în lanţul reîncarnărilor. 

Nu le dau dreptate inchizitorilor din Evul Mediu. Îmi amintesc totuşi 
de persoane însemnate pe cap şi pe frunte, capabile de fapte ieşite din 
comun, parţial luminoase, parţial întunecate. Un exemplu de mare 
răsunet îl reprezintă fenomenul Gorbaciov, sub influenţa căruia s-a 
întors pe dos toată Europa. Un alt însemnat apare deseori la 
televiziunile româneşti, cu ifose de mare psiholog, băgând groaza în 
adulţi şi copii cu privirea dură, vorba tăioasă, demnă de un inchizitor, şi 
cicatricea oribilă de pe frunte. Oare individul să-şi fi spart toate oglinzile 
din casă?! 

17 iulie 2014 

CAZACII DE PE DON 


Aseară, un individ se văicărea la televizor că nu ştie cine sunt cazacii 
şi ce naiba caută ei prin Ucraina. Îi răspund pe această cale, deşi sunt 
convinsă că nu îl interesează site-ul nostru. 

Cuvântul qazaq în limba turcă înseamnă vagabond, hoinar. 
Începând cu secolul 15 au fost numiţi cazaci membrii triburilor 
seminomade din sudul Rusiei, stabiliţi în zona Donului şi a Niprului. 
Cazacii erau bine organizaţi din punct de vedere militar, fiind conduşi de 
căpetenii numite hatmani. În anul 1654, cazacii de pe Nipru s-au supus 
ţarului Rusiei Aleksei Mihailovici (membru al dinastiei Romanovilor). 
Spre deosebire de ei, cazacii de pe Don şi-au apărat autonomia, pornind 
mari răscoale conduse de Stenka Razin (în 1667), Mazepa (în 1709) şi 
Pugaciov (în 1774). 

Emelian Ivanovici Pugaciov (1742-1775), fiu al unui şef al cazacilor 
de pe Don, şi-a urmat serviciul militar în armata rusă. În 1773, 
prefăcându-se a fi unul dintre slujitorii ţarului Petru III, a condus o 
puternică răscoală a cazacilor şi a ţăranilor împotriva țarinei Ecaterina a 
II-a Alekseevna cea Mare. Capturat în august 1774, Pugaciov a fost dus la 
Moscova într-o cuşcă de fier, torturat şi executat în public. Amintirea 
faptelor sale pline de eroism a rămas vie în conştiinţa poporului rus. 

În anul 1775, Ecaterina a II-a a dispus desfiinţarea triburilor de 
cazaci de pe Nipru şi Don, încadrându-le luptătorii în armata imperială, 
sub forma unor contingente de cavalerie, acestea devenind adevărate 
trupe de elită. Renumele de militari neînfricaţi le-a creat cazacilor o 
imagine excepţională. În regiunea Donului aveau o oarecare autonomie, 
răsplătindu-şi ţarul cu sprijin militar necondiţionat, de câte ori era 
necesar. Trupele de cazaci se echipau din banii proprii în privinţa 
uniformei şi a cailor folosiţi în lupte. Uniformele lor aveau culorile 
armatei imperiale. Iarna purtau renumitele căciuli din blană numite 
papaha. Armamentul cazacilor cuprindea o lance (suliță) foarte lungă, o 
sabie fără gardă şi o carabină. Cazacii de pe Terek şi cei din Kuban aveau 
în plus pumnal şi pistol. 

Cazacii din secolele 16-17 s-au închinat Moscovei, voind să scape de 
dominaţia polonezilor. Cei de astăzi se roagă cu faţa către Moscova, 
strigându-şi idealul de libertate: Nu mai vrem la Ucraina, vrem la 

mama-Rusia! Spre deosebire de tarii din alte secole, ţarul Putin i-a 
încurajat să nesocotească ospitalitatea ucraineană, le-a dat rachete, să 
tragă cu ele după vrăbii, şi nişte uniforme ponosite, de mai mare 
batjocura. Unde sunteţi voi, mândrii cazaci ai vremurilor apuse? Urmaşii 
voştri trag aiurea în avioane, ucid sute de civili nevinovaţi, scormonesc 
prin ierburi în căutare de bani, bijuterii şi alte bunuri preţioase, iar de 
leşurile victimelor îi doare în cot! 

Aflând despre numărul mare al cetăţenilor olandezi sfârtecaţi în 
explozia avionului doborât săptămâna trecută în Ucraina, m-am întrebat 
cu stupoare: De ce să li se întâmple tocmai olandezilor aşa ceva? Ei sunt 
oameni paşnici, nu vor cuceriri peste hotare, mulțumindu-se cu ţărişoara 
lor brăzdată de ape limpezi şi plină de verdeață. Cercetând an de an 
vieţile unor antecesori spirituali şi citind de zor crâmpeie din Istoria 
Omenirii, am înţeles că olandezii, în expansiunea lor colonială peste mări 
şi ţări, nu au fost mai duri şi mai necruțători decât cuceritorii spanioli, 
portughezi, francezi sau englezi. Atunci, cum să înţelegem acţiunea 
karmei asupra diferitelor popoare? Unele o duc minunat, sub aripa unei 
karme istorice dificile, iar altele, sărăcuţele, nu mai reuşesc să scape de 
nevoi şi războaie. Unii spun că ştie Dumnezeu ce face! Oare 
Dumnezeu să fie pentru unii mumă şi pentru alţii ciumă? Neputând 
răspunde la o astfel de întrebare, conchidem resemnaţi: karma o fi de 
vină! 

21 iulie 2014 


OFRANDE ZEILOR 


AZTECII au reprezentat o populaţie amerindiană care a format un 
imperiu puternic în Mexicul central. Imperiul Aztec a fost distrus in 
secolul 16 de către conquistadorii spanioli. Războinicii de sorginte 
nahua proveniţi din Mexicul de nord au primit de la spanioli numele de 
azteci după ţara lor de origine Aztlan ("ţara bâtlanilor" sau a "soarelui”). 
În preajma anului 1325 şi-au întemeiat capitala, Tenochtitlan, pe locul 
actualului mare oraş Ciudad de Mexico. 

Printre numeroşii zei veneraţi de azteci se afla şi cel al războiului, 
Huitzilopochtli. Conform credințelor aztece, omul trăia datorită 

bunăvoinţei zeilor. Aceştia aveau nevoie, ca şi oamenii, să trăiască şi să 
fie puternici. Cea mai bună hrană pentru zei era inima omului. Zeii le 
ofereau aztecilor protecţia şi puterea lor, ajutându-i să prospere. Drept 
recunoştinţă, aztecii sacrificau inimi pentru a le păstra bunăvoința. 
Prosperitatea fiecărui trib se datora în primul rând succeselor militare. 
Zeului războiului îl plăceau inimile adversarilor. Acestea se obțineau 
foarte greu, fiindcă nu se puteau lua prizonieri fără victorii militare. 
Victoriile în războaie deveneau posibile numai prin îngăduinţa zeului 
Huitzilopochtli. Astfel, sacrificiul ducea la război, iar războiul, din nou la 
sacrificiu. Prizonierii de război constituiau jertfa cea mai de seamă. Cu 
cât erau mai viteji şi de rang mai înalt, cu atât jertfa era mai preţuită de 
zei. Aztecii considerau sacrificiile omeneşti drept un lucru natural. 
Pentru prosperitatea Templului Mare au fost sacrificați 20000 de 
oameni. Conquistadorii spanioli au găsit mii de cranii în gardurile de la 
Tenochtitlan. 

Revenind cu gândurile în actualitate, mă întreb cărui zeu 
războinic i-au fost jertfite vieţile pasagerilor din avionul morţii 
doborât zilele trecute în Ucraina. Câteva zeci de cadavre nici măcar nu au 
fost culese de pe câmp. Vajnicii separatişti le-au lăsat să putrezească 
printre ierburi, la discreţia şobolanilor, insectelor şi păsărilor de pradă. 
Nu cumva inimile lor au fost smulse de corbi şi date ofrandă zeilor 
războinici ai Pământului?! Aşa, ca să fie cât mai multe războaie şi 
sacrificii umane! Istoria Lumii se repetă necontenit, iar noi nu avem 
puterea să ne împotrivim voinţei zeilor. Cât de neînsemnaţi suntem! 

25 iulie 2014 


BRAHMANII-SACERDOȚI 


Instituţia socială caracteristică Indiei ariene, veche de 3000 de ani, 
este casta. Cuvântul casta a fost creat de portughezi, având la origine 
latinul castus, care se traduce prin pur, curat, neamestecat. Sensul 
de grup exclusiv a apărut la începutul secolului XVII. Regimul castelor 
se întâlneşte şi la alte popoare asiatice sau africane, dar nicăieri nu este 
atât de riguros ca în India, unde reprezintă fundamentul întregului 
organism social, politic şi religios. 

Casta este o grupare închisă, formată din oameni care au aceeaşi 
origine, ocupaţii asemănătoare, un anumit tip de profesiuni, la care se 
adaugă drepturi şi îndatoriri specifice, tradiţii comune şi o ideologie bine 
determinată. Potrivit concepţiei religioase promovate de brahmanism, 
omul este de la naştere destinat sa aparţină unei anumite caste, în funcţie 
de faptele meritorii sau nedemne săvârşite în decursul existenţelor 
anterioare. 

Organizarea societăţii indiene în caste a fost concepută de 
brahmani în jurul anului 1000 înaintea erei noastre. În fruntea 
societăţii se afla casta brahmanilor. Brahmanul (posesorul puterii 
sacre) era deţinătorul tradiţiei. El se dedica vieţii religioase şi 
intelectuale, îndeplinea sacrificii rituale, transmitea învăţăturile vedice. 
Cuvântul Brahman mai însemna şi principiul absolut, divin, pe care îl 
slujea prin funcţiile sale. Brahmanul a fost considerat întotdeauna un 
maestru (guru) şi un zeu printre oameni. 

Treptat, brahmanii au ajuns să se bucure de un singur privilegiu 
religios şi anume că sacerdoţii (preoţii) erau aleşi numai din casta lor. 
Ceilalţi brahmani au primit dreptul să practice diverse profesii şi 
ocupaţii. Brahmanii-sacerdoţi (preoţii) aveau obligaţia cunoaşterii 
temeinice a Cărţilor Sacre şi a unei conduite morale ireproşabile. Erau 
întreţinuţi de Stat, nu plăteau taxe şi impozite, nu puteau fi torturați sau 
condamnaţi la moarte. Cea mai grea pedeapsă pentru ei era tăierea 
părului lung, purtat în formă de coc pe creştet sau pe o tâmplă. Această 
măsură implica excluderea din castă. 

Sacerdoţii nu erau simpatizaţi de membrii celorlalte caste. Mulţi 
erau prea orgolioşi, ipocriţi, profitori, abuzând de poziţia lor socială. Unii 
se ocupau cu vrăjitoria sau ghicitul. Practica veche a vrăjitoriei era 
respinsă de cărţile sacre. La fel şi ghicitul. Totuşi, majoritatea 
sacerdoţilor erau demni de cel mai mare respect prin viaţa modestă şi 
pioasă pe care o duceau. Tuturor brahmanilor le era permis să se ocupe 
cu calcule astrologice şi astronomice. Aceste discipline au cunoscut în 
India o largă dezvoltare. 

În vremurile noastre, Astronomia a devenit o ştiinţă de elită. Ea 
necesită studii îndelungate, pe care nu le poate face oricine. Astrologia 
însă, considerată o pseudo-ştiinţă, este accesibilă tuturor celor care ştiu 

să scrie, să citească, să socotească la nivelul claselor primare şi, mai ales, 
să aibă tupeul de a susţine sus şi tare că planetele ne guvernează viaţa, 
karma şi destinul. Eu nu m-aş duce cu mintea chiar atât de departe, în 
Univers, pentru a descoperi adevărul despre fiinţa umană. El este 
ascuns mult mai aproape, în aura energetică şi în memoria spiritului. Cei 
care au priceperea de a-l citi nu mai sunt dependenţi de ipoteticele 
suverane, planetele. 

13 august 2014 


TĂTARII DIN CRIMEEA 


În ziua de 8 aprilie 1783, țarina Ecaterina a II-a decidea 
alipirea Crimeii la Imperiul Rus. La 18 martie 2014, 
preşedintele Vladimir Putin a hotărât anexarea Crimeii la 
Federaţia Rusă. 

Hanatul tătarilor crimeeni a fost un important stat din răsăritul 
Europei. Întemeietorul Hanatului din Crimeea, Hadji Ghiray (1440- 
1466) era un urmaş al lui Genghiz Han. Dinastia ghiraidă a domnit în 
Crimeea până în anul 1783. Domnia hanului Sahib Ghiray (1532-1551) s-a 
încadrat în perioada de înflorire a Imperiului Otoman, aflat sub 
conducerea sultanului Siileyman Magnificul (1520-1566). Ajuns pe tronul 
Crimeii cu ajutorul lui Siileyman, Sahib Ghiray şi-a condus statul după 
modelul otoman. Hanul organiza în fiecare săptămână un divan popular, 
ascultând cu atenţie necazurile oamenilor simpli. Tătarii din pătura de 
jos se simțeau protejaţi când se aflau în faţa judecătorului sau a hanului, 
neavând reţineri când îşi rosteau plângerile. Hanul lua hotărârile 
imediat. Tribunalele din Hanatul Crimeii nu prea aveau pe cine să 
judece. Tătarii nu obișnuiau să comită crime, nu încălcau legile, 
nu minţeau, nu se înşelau unii pe alţii, nu se calomniau şi nici 
nu aveau năravul intrigilor. Nimeni nu se temea de hoţi, 
deoarece hoţia nu făcea parte dintre obiceiurile lor. 

De atunci au trecut sute de ani, timp în care s-au schimbat multe în 
Crimeea. 

Gândindu-mă cât de cinstiţi şi corecţi erau tătarii crimeeni în secolul 
16, simt că mă prăbuşesc într-o groapă mâloasă dacă încerc să fac o 
comparaţie cu românii de astăzi. 

La noi, tribunalele abia fac faţă la nenumăratele procese, unele 
drepte, altele nedrepte. Puşcăriile adăpostesc cu generozitate vinovaţi şi 
nevinovaţi. La CEDO se face coadă, iar deciziile sosesc uneori după ce 
inculpaţii s-au dus pe lumea cealaltă. Unii dintre români fură de sting, 
dar sunt imuni la legile juridice. Alţii, nenorociţi şi săraci lipiţi 
pământului, stau ani de zile în puşcărie pentru că au rupt flori din parcuri 
sau le-a fost foame şi s-au ospătat cu salam sustras din magazine. 

De cum începu anul acesta, nu e zi dată de la Dumnezeu în care să 
nu vedem pe micul ecran domni şi iar domni ajunşi în sălile tribunalelor, 
unii dintre ei chiar după gratii. Uneori îmi întreb bărbatul îngrozită: ce se 
întâmplă cu floarea politicienilor, a intelectualilor de înaltă ţinută, a 
şefilor pe care mai ieri îi admiram pentru buna lor imagine publică? Mi 
se pare ciudat ca oameni deosebiți, cu studii peste hotare, cu doctorate şi 
nu ştiu câte facultăţi, să apară la TV cu cătuşe la mâini, iar apoi să ia calea 
puşcăriilor! 

Ce să mai credem, noi aceştia, mărunți şi modeşti, despre oamenii 
de succes, bogaţi şi răsfăţaţi ai destinului? Să fie chiar adevărat că în 
România nu se poate face avere decât prin escrocherii? Atunci la ce mai 
este bun mult-trâmbiţatul sistem capitalist, jinduit până la prostie de 
niscaiva români înainte de 1990? Ce se întâmplă cu personalitatea 
românului ajuns bogat şi puternic, în comparaţie cu cea a omului de 
rând, supravieţuitor nefericit al propriului destin? Grele întrebări! Ne-ar 
trebui o sută de ani ca să răspundem la ele cum se cuvine. 

Când eram mică, mama obişnuia să îmi spună după ce făceam vreo 
poznă: Vezi că vine Han Tătar şi te pedepseşte! Fiind 
basarabeancă, mai ţinea minte câte ceva de la tătarii de prin partea 
locului. Oare umbra lui Han Tătar să fi poposit şi pe la noi? 

16 august 2014 

RUSIA KIEVEANĂ 


În secolele 6 şi 7, pe teritoriul dintre Carpaţi şi Don existau populaţii 
slave sedentare, organizate în principate independente. Două secole mai 
târziu, în regiunea Novgorod au pătruns varegii (vikingii) conduşi de trei 
fraţi. Cel mai în vârstă dintre ei, legendarul navigator RURIK, s-a stabilit 
în Novgorod, punând bazele dinastiei princiare a Rurikizilor. Astfel, 
varegul RURIK a întemeiat cnezatul Novgorod şi primul stat rus. 
Urmaşul său, cneazul OLEG, a cucerit Kievul (in jurul anului 882), 
sprijinit de o armată compusă din varegi şi slavi, oraşul devenind capitala 
Ţării Rus'. Statul Kievean a reprezentat principalul centru al vechii Rusii. 
După moartea sa, OLEG a fost urmat în funcţia de Mare Cneaz de IGOR, 
acesta fiind considerat de unii istorici sovietici drept adevăratul 
întemeietor al liniei princiare ruseşti. În anul 945, cneazul IGOR şi-a 
pierdut viaţa într-o încăierare cu luptătorii tribului drevliani. Văduva lui 
IGOR, OLGA, s-a menţinut la putere timp de aproape 20 de ani, perioadă 
în care fiul lor, SVIATOSLAV, era minor. Cneaghina OLGA, convertită la 
creştinism, a fost mai târziu canonizată de Biserica Ortodoxă. 

Cneazul SVIATOSLAV a domnit între anii 962 şi 972, rămânând 
credincios religiei păgâne a strămoşilor lui. Printre intenţiile sale de 
domnitor s-a aflat aceea de a muta capitala ţării de pe malurile Niprului 
pe cele ale Dunării. În acele vremuri, la Dunărea de Jos exista o zonă de 
convergenţă a marilor linii comerciale care treceau prin Europa Centrală, 
Răsăriteană şi Sud-estică. Viaţa în oraşe era intensă, iar activităţile 
economice, profitabile. Negustori din multe ţări aduceau la Dunăre 
mătăsuri, haine scumpe, obiecte din aur şi argint, blănuri preţioase, vin, 
fructe, ceară de albine, miere, sclavi din ţinuturile ruseşti, cai crescuţi în 
Boemia şi Ungaria. SVIATOSLAV s-a stabilit pe Dunăre, la Pereiaslaveţ 
(în Dobrogea). Împăratul bizantin IOAN TZIMISKES l-a obligat, în 971, 
să renunţe la pretenţiile de cucerire a Bulgariei şi Crimeii şi să 
revină la Kiev. Pe drumul de întoarcere spre Kiev, SVIATOSLAV a fost 
învins şi ucis de un trib turcic duşman din stepele sudului, pecenegii. 
Astfel, tatăl (Igor) şi Sviatoslav (fiul) au împărăşit acelaşi destin tragic. 

La fel ca în secolul 10, astăzi dorinţa şefilor ruşi de a-şi întinde 
stăpânirea până la gurile Dunării sau chiar mai jos face mii de 
victime omeneşti. Înțeleptul de mai ieri, Preşedintele Putin, s-a 

transformat pe neaşteptate în Cneazul Putin, continuând cu orice fel de 
riscuri campania de cucerire a noi teritorii. Oamenii super-inteligenţi ca 
Vladimir Putin pot fi şi ei vulnerabili la atacurile psihotronice. Chiar dacă 
Preşedintele Rusiei este protejat energetic de o armată de Rasputini, alţii 
mai puternici telepatic l-au izolat de lumea exterioară, ecranându-i 
activitatea mentală. Atacurile psihotronice nu vin dinspre Occident sau 
Orient, ci din apropierea sa, de la "specialişti" plătiţi bine de rivalii care 
vor să îi ia locul la conducerea ţării. Din cauza acestor lupte pentru 
putere duse în interiorul Rusiei, ţările vecine la vest şi sud vor avea de 
suferit multă vreme. Nici noi, românii, nu suntem scutiţi de necazuri, 
fiind luaţi de vârtejul acestei tornade şi aruncaţi cine ştie pe unde. 

14 septembrie 2014 


RĂZBOIUL OPIULUI 


La sfârşitul secolului 18 şi începutul secolului 19, capitaliştii englezi, 
în primul rând cei din Compania Indiilor de Răsărit, nu erau mulţumiţi 
de situaţia în care se afla comerţul anglo-chinez. Ei voiau o pătrundere 
neîngrădită pe piața chineză, încercând să distrugă industria 
manufacturieră a Chinei. Situaţia s-a schimbat când Compania Indiilor 
de Răsărit a decis să se ocupe de cultivarea pe scară largă a opiului în 
India şi de exportarea lui în China. Treptat, opiul a devenit marfa cea mai 
rentabilă în comerţul anglo-chinez, aducând Companiei Indiilor de 
Răsărit profituri uriaşe. Caracterul dăunător al comerţului cu opiu a 
condus spre epuizarea economiei chineze, dar nu numai atât. Opiul 
punea în pericol sănătatea populaţiei. Fumatul opiului devenise un factor 
de distrugere morală şi fizică a poporului chinez. 

Un englez se încumetase chiar să afirme că negustoria cu sclavi era 
mult mai umană decât comerţul cu opiu şi că englezii nu-i ucideau pe 
negrii din Africa, fiind interesaţi de a-i menţine în viaţă. Nu le deformau 
natura omenească, nu le distrugeau mintea şi nu le omorau sufletul. 
Vânzătorul de opiu, însă, ucidea corpul după ce corupsese, înjosise şi 
pustiise fiiinţa morală a nefericiţilor păcătoşi. 

Englezii nu erau singurii otrăvitori ai poporului chinez. Statele Unite 
ale Americii participau şi ele la comerţul cu opiu în China. 

Opiul era un produs obţinut din mac, uşor de cultivat în India. 
Guvernul chinez, neliniştit de extinderea importului de opiu în ţara sa, l- 
a interzis începând cu anul 1800. Împăratul Daoguang (care a domnit 
între 1821 şi 1850) s-a încumetat să înfrunte direct problema 
contrabandei cu opiu. Numeroase lăzi cu drog au fost confiscate şi 
distruse, iar comerţul cu Marea Britanie, suspendat în mod oficial. A 
urmat Războiul Opiului, în 1840, pe care englezii l-au câştigat fără mare 
greutate. 

Ajungând cu mintea în actualitate, observăm că plimbarea 
drogurilor de pe un continent pe altul şi dintr-o ţară în alta se face printr- 
o colaborare misterioasă, ascunsă de ochii şi urechile unor intruşi care 
vor să ştie prea multe. Mass-media românească abordează cu timiditate 
şi spaimă problema drogurilor în societatea noastră. Este clar că 
ziariştilor li se bagă pumnul în gură, invocându-se motivul punerii în 
pericol a vânătorii de dealeri si drogaţi. În România, despre droguri se 
vorbeşte mai mult în şoaptă, subiectul fiind aproape un tabu. 

Oamenii de rând se întreabă speriaţi cum de pot circula drogurile 
nestingherite pe drumurile ţării, ajungând să fie consumate pe scară 
largă în localuri de alimentaţie publică, la petrecerile private, la colţuri de 
stradă sau chiar prin holurile unor blocuri. Oare cine să fie "zâna cea 
bună" a traficanţilor de droguri? Că nu le pasă de nimeni şi nimic! Pofta 
lor de bani este nesăţioasă! 

Am aflat de la televizor că în Malaysia traficanţii de droguri sunt 
pedepsiţi cu moartea. Ne mai mirăm că avioanele malaysiene cad ca 
muştele pe unde se nimereşte?! Mai ales acela căutat aiurea prin oceane! 

În unele ţări s-a legalizat consumul de stupefiante, pentru tâmpirea 
populaţiei, bineînţeles. Omenirea are nevoie de proşti, drogaţi mangă, nu 
de revoluționari cu mintea ageră, dispuşi să contribuie la schimbarea 
actualei "ordini mondiale". În România, guvernanţii stau pe gânduri: îi 
lăsăm să se tâmpească în mod clandestin sau le dăm droguri pe reţetă, 
pentru buna selecţie naturală a românilor? Este clar că în vremurile de 
astăzi şi în cele viitoare vor ieşi învingători numai cei puternici din punct 
de vedere mental şi fizic. 

Mai am de adăugat ceva: consumul de stupefiante şi, pe alocuri, de 
plante "exotice", cum este ayahuasca, nu poate să facă oamenii mai 

deştepţi. Dimpotrivă, modificările suferite de creierul uman într-o astfel 
de situaţie sunt ireversibile. S-ar putea spune că drogatul nu va mai fi 
niciodată cum l-a născut mama lui. Priviţi în jurul vostru şi veţi vedea că 
aşa este! Presupusele manifestări paranormale cu care se laudă drogaţii 
nu sunt altceva decât halucinaţii ale unor creiere îmbolnăvite cu forţa. 

În ultimii ani, mi-au sosit emailuri în care se spunea cam aşa: 
consumati, fraţilor, ayahuasca şi alte plante miraculoase care vă vor ajuta 
să ajungeţi cu mintea în cele mai subtile straturi ale Universului! Nu le- 
am răspuns nimic celor care îşi făceau o astfel de publicitate gratuită, 
fiind interesaţi, probabil, să îşi vândă marfa ca pe vremea Chinei 
Imperiale. 

În ceea ce mă priveşte, beau cafele pe săturate, mintea îmi este 
ascuţită ca briciul şi muncesc pe rupte, fiindcă aşa îmi place mie. 
Clarviziunea mea nu are nevoie de droguri. 

16 octombrie 2014 


AFACEREA DREYFUS 


Acest scandal politic, numit şi CAZUL DREYFUS, a zguduit Franţa la 
sfârşitul secolului 19. Alfred Dreyfus (1859-1935), ofițer evreu alsacian 
aflat în serviciul Statului Major, a fost arestat pentru spionaj în favoarea 
Germaniei, motivându-se trimiterea unor informaţii referitoare la 
componenţa artileriei franceze. Condamnat pentru înaltă trădare, 
degradat şi deportat pe viaţă în Insula Diavolului, a ajuns în acel infern în 
decembrie 1894. Timp de 5 ani a îndurat torturi cumplite, asaltul 
insectelor purtătoare de maladii grave, agresivitatea reptilelor veninoase 
şi, mai ales, noapte de noapte, s-a luptat cu liliecii-vampiri care îi crestau 
pielea, pentru a-i suge sângele. 

Forţele politice radicale şi socialiste franceze au redeschis cazul, 
invocând îndoieli cu privire la vinovăția lui Dreyfus. S-a dus o campanie 
puternică împotriva partidelor naţionaliste, conservatoare, dar şi 
împotriva armatei, aceasta fiind acuzată de sectarism şi rasism. Dreyfus 
fusese singurul ofiţer evreu din Statul Major francez. În timp ce 
Ministerul de Război se opunea revizuirii procesului, populaţia Franţei s- 
a împărţit în două tabere: 

- dreyfusarzii, intelectuali şi politicieni laici şi progresişti, aveau o 
puternică influență masonică; 

- antidreyfusarzii, conservatori şi naţionalişti, apărau prestigiul 
armatei. 

Au ieşit la iveală falsificări ale actelor de acuzare, iar în 1898 a 
demisionat ministrul de război francez. În 1899 Dreyfus a fost trimis în 
faţa Consiliului de Război. I s-a comutat pedeapsa la 10 ani de închisoare, 
iar mai târziu a primit graţierea, fiind reintegrat în armată în anul 1906. 
Calvarul lui Dreyfus a durat 12 ani, din cauză că fusese confundat cu un 
real spion pro-german, maiorul de infanterie Esterhazy. 

Aşa cum îmi este obiceiul, cercetez diverse fapte ajunse în istoria 
omenirii pentru a înţelege mai bine şi a explica unele manifestări din 
realitatea zilelor noastre. În România se discută cu teamă despre spioni şi 
serviciile secrete. Fiecare cetăţean român, conştient de existenţa acestora 
pretutindeni pe teritoriul ţării, se străduieşte să îi supere cât mai puţin pe 
cei care ne supraveghează existenţa şi ne pot pedepsi pe nedrept dacă îi 
supărăm cu ceva. 

Mult mediatizatul caz ELODIA, intrat şi el în istorie, cu o vechime de 
aproape 8 ani, a bulversat toate mediile societăţii româneşti. Femeia 
spioană a fugit din ţară, plătită şi împinsă de alţii, fiindcă devenise un 
"pericol pentru opinia publică”, dar şi pentru anumite servicii secrete. S- 
au făcut eforturi imense pentru a i se camufla fuga peste hotare. 

Şi la această oră, soţul Elodiei stă în puşcărie, cu o sentinţă bizară, 
concepută pe baza unor dovezi cât se poate de firave. Nu cumva este 
considerat şi Cioacă drept un "pericol pentru opinia publică"? Oare cei 
care îl ţin ascuns în puşcărie, refuzându-i rejudecarea procesului, chiar 
sunt siguri că fostul poliţist Cioacă i-ar putea pedepsi pe unii divulgând 
presei anumite detalii din "activitățile" multiple şi dubioase ale fostei lui 
soţii? Apariţia în mass-media a emailurilor codificate trimise de Elodia 
apropiaților ei şi răspunsurile acestora l-au transformat pe Cioacă într-o 
victimă a serviciilor secrete. 

Ce ni se ascunde nouă, celor însetaţi de dreptate şi adevăr? Că Elodia 
o făcea pe avocata spionându-şi clienţii arabi? Păi, dacă aşa stau 
lucrurile, chiar că îşi punea în pericol şefii din serviciile secrete! Ce să ne 
mai mirăm că i-au făcut vânt peste graniţă! 

Şi, pentru ca minciunile şi dezinformările să curgă mai departe, ca 
apa unui râu otrăvit cu cianură, nebuna de avocată din Braşov, unealta 
diversioniştilor, se vaită pe la televiziuni că se teme de răzbunarea lui 
Cioacă. Vezi, Doamne, dacă el ar fi pus în libertate, i-ar suci gâtul ăla 
țipător cât ai bate din palme! 

Încă o persoană ajunsă "pericol pentru opinia publică": avocata 
ELENA UDREA, ascunsă şi ea după gratii. De data aceasta, victima nu a 
mai fost alungată spre ţări exotice, ca fosta avocată Elodia. Pe Elena 
Udrea hainele prea luxoase au nenorocit-o. Nici nu vă imaginaţi ce sunt 
în stare să facă unele femei când devin invidioase pe ţoalele şi frumuseţea 
altora! Îndemnaţi de femeile din spatele lor, bărbaţii pot să recurgă la 
fapte iresponsabile, cu urmări grave, deseori de nereparat. Elena Udrea 
şi-a cumpărat haine de la Paris, ca şi defuncta Elodia. Ce-i cu pofta asta 
de lux exorbitant, măi, fetelor? Dacă aţi şti voi, prea-elegantele României, 
la ce pericole vă expuneţi când experţii recunosc firme străine şi bani 
prea mulţi în veşmintele voastre! 

Cât de preţioase pot deveni flendurile de second-hand pentru 
menţinerea securităţii personale! De câte ori am fost în emisiuni 
televizate, hainele şi bijuteriile mele, alese cu multă grijă, le-au stârnit 
degeaba curiozitatea celor care mi le priveau cu ochi de cunoscători într- 
ale modei. Jubilam în interiorul meu: sunt ieftine, măi copii, degeaba vă 
holbaţi la ele! 

Năzdrăvana Elena Udrea, cea ajunsă din vârful roții norocului drept 
sub ea, mai are un motiv să stea acum la izolare: s-a luat de piept cu 
serviciile secrete! Aşa ceva nu se iartă nici în ruptul capului! Năpârstocul 
de Udrea a ajuns un "pericol pentru opinia publică”. Oare câte 
cacealmale de felul acesta vom mai înghiţi până când ne va lua Cel de Sus 
în lumea Lui? Prea multe întrebări şi prea greu de răspuns la ele! 

16 februarie 2015 


PITAGORA 


Pythagoras - filosof şi matematician grec. A trăit între anii 580-500 
înaintea erei noastre (î.Hr.) S-a născut pe insula Samos, teritoriu aflat în 
estul Mării Egee, în apropierea coastei Turciei. Învăţatul Anaximandru i- 

a fost profesor de matematică. PITAGORA a făcut lungi călătorii de studii 
în Iudeea, Persia, Fenicia, Egipt, Sparta, Creta. În anul 531 î.e.n. a 
emigrat la Crotona, în Italia, unde a fondat o comunitate religioasă şi 
politică, datorită căreia cetatea a obţinut supremaţia în regiune. Ordinul 
religios întemeiat de PITAGORA promova separarea prin voinţă a 
sufletului de corp, pentru a intra în contact cu Divinul (dedublarea 
astrală). Din cauza persecuției unor persoane invidioase, PITAGORA a 
fost nevoit să se exileze în Metapontum, unde a şi murit. 

Marele învăţat nu a lăsat nimic scris, ştiinţa sa fiind transmisă oral. 
Lipsa unor scrieri autentice face dificilă separarea esenței filosofiei 
pitagoreice de adăugirile discipolilor săi. 

Ca prim gânditor care a denumit ştiinţa cu termenul de "filosofie", 
PITAGORA i-a acordat matematicii un loc important, considerând că ea 
permitea accesul spre Divinitate. El a făcut din matematică o ştiinţă 
demonstrativă. Considera că numerele reprezentau principiul, sursa şi 
rădăcina tuturor lucrurilor. A fost autorul teoremei care îi poartă numele, 
studiată şi astăzi de elevi din toată lumea. Folosind un sistem de numere- 
figuri, înțeleptul s-a concentrat asupra numărului 10, pe care l-a 
reprezentat sub forma unui triunghi ce conţine 10 puncte (1+2+3+4). 

În cosmologia lui PITAGORA, numărul avea un rol esenţial, 
constituind partea raţională a Universului, graniţa dintre acesta şi infinit. 
Materia amorfă, haosul, avea forma unei sfere în al cărei centru se afla 
focul veşnic. Concepţia dualistă a lui PITAGORA făcea o trecere originală 
de la gândirea religioasă spre cea raţională. 

Descoperind baza matematică a intervalelor muzicale, PITAGORA 
considera muzica drept unul dintre cele mai înalte fenomene din 
Univers. Prin muzică se contribuie la purificarea sufletului. 

O parte din filosofia lui PITAGORA cuprindea interdicții alimentare, 
morale şi comportamentale. Asupra figurii lui PITAGORA s-a păstrat o 
aură mitică, gândirea sa având o evidentă nuanţă religioasă. 

Practica medicală din perioada Evului Mediu timpuriu folosea 
formule şi metode magice de vindecare. Dacă un bolnav dorea să ştie care 
va fi sfârşitul bolii sale, medicii foloseau figurile numite "cercurile lui 
Pitagora", "sferele lui Petosiris" sau tetragoane. Combinau ziua lunară cu 
data debutului bolii şi cu valoarea numerică a numelui pacientului. 

Obţineau astfel un număr care, confruntat cu cifrele figurii, indica finalul 
bun sau rău al bolii. 


O biografie anonimă a lui PITAGORA îi atribuie înțeleptului meritul 
inventării termenilor de "microcosm" şi "macrocosm". Descoperiri 
recente ale unor cercetători pasionaţi de viaţa lui PITAGORA dezvăluie 
faptul că marele om de ştiinţă îşi cunoştea vieţile anterioare ale spiritului. 


12 mai 2015 


Fragmente din cartea 
"MUZICA LUI PITAGORAS" de Kitty Ferguson, 
cap. IV: "Adevărata mea natură este cerească" 


traduse de DORINA din Grecia 


Pitagoras din Samos (circa 570-495 Î.H.) 
[...] 
Pitagoras a mers chiar mai departe cu credința sa în metempsihoză. 
A susținut că putea să-şi amintească viețile sale anterioare. Găsim şi aici 
reverberaţii ale orfismului. Un text orfic cunoscut sub denumirea de 
"tabla din Pitilia" instruieşte cititorul legat de cele ale sufletului, 
demonstrând cum că merită participarea la ritualurile închinate 

divinității şi astfel obţinerea "Memoriei", textul făcând referire cu 
siguranţă la tipul de "memorie" menţionată de Pitagoras. 

Informaţia legată de capacitatea lui Pitagoras de a-şi aminti vieţile 
sale anterioare ne este dată de către EMPEDOCLE, poet şi filosof din 
secolul 5 Î.H., care era de origine din Acragas (0 colonie grecească din 
Sicilia) şi, la fel ca şi Ion (scriitor şi filosof grec din Chios), s-a născut în 
preajma decesului lui Pitagoras. I se spune de multe ori "Empedocle 
pitagoreicul”, însă o mare parte din filosofia lui este diferită de 
învăţăturile lui Pitagoras. În orice caz, a fost un puternic susţinător al 
metempsihozei. Empedocle despre Pitagoras: 

"Printre ei se afla un bărbat cu cunoaştere nelimitată, a cărui avere 
inestimabilă era bogăţia în cele ale sufletului şi care cunoştea orice tip de 
înţelepciune, atât teoretică, cât şi aplicabilă. De fiecare dată când îşi 
provoca subconştientul, putea să genereze fără efort cunoaşterea pe care 
alţi oameni o dobândesc în decursul a zece sau chiar douăzeci de 
generaţii." 

IAMBLICHUS (şef al curentului neoplatonic în Siria, sec. IV î.H.) a 
acceptat fără nici un comentariu capacitatea lui Pitagoras de a-şi aminti 
vieţile sale anterioare, însă nu şi modul în care alţi istorici şi filosofi 
descriu că acesta ar fi intrat în posesia "Memoriei". Varianta cum că 
încarnările lui Pitagoras încep cu Ethalidi, fiu al lui Hermes (zeu care 
conducea sufletele decedaţilor în Hades, fiu al lui Dias/Zeus şi ale 
pleiadei Maia), nu este acceptată de Iamblichus. Oricum ar fi fost, 
legenda spune cum că Hermes i-a permis lui Ethalidi să-şi aleagă un dar, 
oricare în afară de nemurire, care era destinată numai zeilor. Ethalidi a 
ales darul memoriei vieților anterioare. Prin urmare, Pitagoras nu-şi 
amintea numai viaţa sa în persoana lui Ethalidi, dar şi în a lui Evforvos, 
Ermotimos, Pirros (pescar din Dilo), precum şi a multor altora. Evforvos 
a fost erou al războiului troian şi a fost imortalizat în Iliada lui Homer. 
Iamblichus şi Porfirie din Tire (filosof grec neoplatonic, sec. III î.H.) îl 
ilustrează pe Pitagoras plăsmuind versurile despre moarte pe care Homer 
le-a atribuit personajului Evforvos, cântând la liră cu o eleganţă 
desăvârşită [...]. 

DIOGENES LAERTIUS - istoric care a scris biografiile unor 
importanţi filosofi greci (sec. III î.H.) - ne descrie varianta completă 

despre care mulţi consideră că explică în mod concret amintirile lui 
Pitagoras, însă pe care Iamblichus o consideră "exagerat laică”, iar 
Porfirie o consideră atât de celebră, încât după părerea lui nu mai trebuie 
menţionată de către un istoric: când Evforvos a fost omorât de către 
regele Menelaos în războiul Troian, sufletul său a trecut în Ermotimos 
după una sau mai multe succesiuni de vieţi. Ermotimos a fost capabil să 
demonstreze acest lucru. În câteva variante istorice, Ermotimos a intrat 
într-un templu unde se găsea agăţat de un perete un scut degradat al 
cărui singur punct neafectat de trecerea timpului era centrul său 
confecţionat din fildeş. Trebuie că acest scut să fi fost lăsat acolo chiar de 
regele Menelaos în cinstea zeului Appolo, sau să fi fost confiscat ca pradă 
de război în timpul războiului Troian. Aflat în faţa scutului învechit, 
Ermotimos a început să plângă. Câţiva din jurul său l-au întrebat ce se 
întâmplase, iar acesta a răspuns că, atunci când a fost Evforvos, a luat 
scutul în războiul troian. Cei prezenţi au crezut că şi-a pierdut minţile. El 
le-a răspuns însă că pe partea interioară a scutului vor găsi o semnătură a 
lui Evforvos. Au dat jos scutul de pe perete şi au văzut că, într-adevăr, pe 
spatele aceluia se găsea scris cu caractere arhaice numele Evforvos. 

Mai departe, Ermotimos a decedat şi sufletul său a fost reîncarnat în 
Pirros, pescar din Dilo, iar la puţină vreme după, a devenit Pitagoras. Nu 
erau, bineînţeles, numai acestea amintirile lui Pitagoras. Între aceste vieţi 
principale susţinea că a avut şi încarnări în plante şi animale şi susţinea 
că îşi amintea, de asemenea, suferinţele sale şi ale altora în Hades. 

În teoria pitagorică a metempsihozei sufletul nu este condamnat 
irevocabil la un ciclu nesfârşit de reîncarnări în plante şi animale. 
Evadarea din acest ciclu necesită forţă, la fel cum susţine şi orfismul. 
Puterea şi metoda de sustragere din ciclul de vieţi plante-animale 
reprezintă centrul cosmo-teoriei pitagorice. În mijloc se află un nivel de 
nemurire divin din care s-a desprins fiecare suflet, ca o scânteie din focul 
divin, care apoi este capturată într-o interminabilă înşiruire de vieţi 
efemere. Scopul omului înțelept este să se elibereze din această înşiruire 
ciclică de vieţi efemere şi să revină la nivelul divin. 

După cum susţine istoria, Pitagoras a fost acela care a inventat 
termenul de "filosof" (filos gr. =prieten şi sofos gr. = înţelept, deci 
"prietenul înţelepciunii”). Filosof nu era considerat doar acela care 

deţinea înţelepciunea, ci acela care o cerea cu ardoare în mod constant, 
din moment ce înțelepciunea este singurul drum pentru recâştigarea 
stării de divinitate nemuritoare. ARISTOXENUS (filosof grec, student al 
lui Aristotel, sec. IV î.H.) susţine că tot ceea ce întreprindeau pitagoreii 
avea ca scop final unirea cu divinul. Acesta era şi punctul de start al 
filosofiei lor şi atingerea acestui scop se realiza prin înclinarea în faţa a 
ceea ce e divin, prima regulă a filosofiei lor. Fiecare filosofie şi cercetare, 
fiecare utilizare a gândirii logice şi a observării naturii umane, a Lumii şi 
a Universului, împreună cu ceea ce mai târziu avea să fie numită "ştiinţă" 
au fost iniţial generate în încercarea de a ajuta sufletul să se desprindă 
din ciclul vieților efemere şi de a se apropia de natura sa divină. 
Conexiunea aceasta, pentru pitagorei constituia ideea de bază a dogmei 
legate de "unitatea lumii”. 

Aceast sacrificiu al vieţii fiecărui om pentru îndeplinirea misiunii 
divine este idea de bază a scrierilor sfinte (a Vechiului Testament). 
Reproducerea acestei idei centrale în mai multe culturi, cu cuvintele 
filologului classic William Keith Chambers Guthrie, este următoarea: 

"Pitagoras a recurs la ideea reuniunii cu Dumnezeu ca scop principal 
al trăirii umane şi a susţinut-o cu toată puterea filosofiei şi matematicii, 
precum şi a religiei, datorită genialităţii lui. În aceasta constă 
originalitatea pitagorismului." 

Mai puţin omagial, Diogenes Laertius face referire la cele spuse de 
poetul Xenofan din Colofon, care şi-a petrecut cea mai mare parte a 
copilăriei în Sicilia şi în Italia şi, probabil, a trăit în perioada lui 
Pitagoras, chiar dacă se cunoaşte că a supravieţuit mult după moartea 
acestuia. XENOFAN scria satiră, iar versurile de mai jos indică încă o 
dată credinţa lui Pitagoras în metempsihoză: 

"Şi o dată, când i-a văzut lovind un căţel de pe drum, a simţit milă şi 
a spus următoarele: Opriţi-vă, este un suflet - prieten drag de-al meu, i- 
am auzit vocea şi l-am recunoscut!" 

Din acest fragment se subînţelege că Pitagoras a recunoscut vocea 
unui prieten care murise şi s-a reîncarnat într-un căţel — pentru un 
pitagoreu însă... această întâmplare ar fi avut cu siguranţă o semnificaţie 
mai profundă. Cuvintele "suflet-prieten de-al meu" ar fi putut să se refere 
la orice tip de înrudire, înglobând întreaga natură şi, prin extensie, 

plantele şi animalele. Nici o altă comunitate elenă nu a respectat ideea de 
înrudire la fel de mult precum pitagoreii, nici una nu a crezut cu atâta 
tărie în unitate; cu cuvintele lui William Keith Chambers Guthrie: 

"Unul singur univers — această descriere antică elenă, a cărei 
traducere nu se poate face şi prin care se unesc toate într-un mod pe care 
probabil numai spiritul elen îl poate percepe cu ajutorul înţelegerii 
ordinii, perfecțiunii structurii, a frumuseţii şi a armoniei" 

Unii pitagorei au pus problema unităţii timpului. Ucenicul lui 
Aristotel, EVDIMOS a scris că "dacă îi credem pe pitagorei, aceleaşi 
lucruri se repetă, iar voi vă veţi găsi din nou alături de mine, iar eu am să 
vă învăţ din nou teoria, şi voi avea din nou şi din nou acest băț în mână... 
atunci este o binecuvântare ipoteza că aceeaşi clipă se repetă în acelaşi 
mod." 

S-ar putea considera că această credință cum că sufletele, când mor, 
trec în alte fiinţe, plante sau animale, a avut consecinţe asupra dietei 
pitagoreilor, la fel ca şi în cazul credinţei orfice şi astfel adepţii erau, după 
cum se cunoaşte, vegetarieni. 

Se spune că Empedocle a afirmat cum că, dacă cineva ar putea alege 
următoarea sa încarnare, ar fi bine să aleagă leul sau floarea de laur. 
Iamblichus credea că Pitagoras a interzis consumul cărnii deoarece 
"induce lipsa de vlagă/ viaţă”. De asemenea, simţea repulsie faţă de 
sfâşierea animalelor, "considerând nedreaptă chiar şi uciderea unui alt 
om în confruntarea prin luptă/ război”. 

Dorina, Grecia, 
25 mai 2015 

CREDINȚA ÎN SPIRITE (2015) 


Cuvânt înainte 


Oamenii au crezut în existenţa spiritelor de cum s-au trezit pe 
Pământ. Speriaţi de forţele naturii dezlănţuite, au înţeles că nu li se pot 
împotrivi. Credinţa în zei, duhuri, spirite dăinuieşte şi astăzi. Fără 
îndoială, este nemuritoare ca însuşi Universul atotcuprinzător. Cu toţii 
înțelegem că, mai presus de noianul entităţilor existente în Univers, 
dăinuie o forţă imensă, nevăzută şi de neatins, generatoare de viaţă şi 
moarte. Creştinii îi spun Dumnezeu. 

18 iunie 2015 


Era Paleolitică 


Paleoliticul Inferior. În urmă cu circa 2.500.000 ani a apărut în 
Africa fiinţa cunoscută sub numele de Homo habilis, primul humanoid 
cu poziţie verticală. Cea mai veche activitate umană cunoscută o 
reprezintă aşchierea pietrei, cu scopul de a o face tăioasă. Acest lucru se 
întâmpla în Tanzania. 

Folosirea focului datează din perioada Paleoliticului Inferior. Focul 
servea la încălzit, călirea vârfului ţepuşelor, pentru a ţine la distanţă 
animalele periculoase şi a le goni în timpul vânătorii sau pentru a le frige 
carnea. 

Paleoliticul Mijlociu. Protagonistul acestei perioade, începute 
acum circa 100.000 ani a fost omul de Neanderthal (Homo sapiens 
neanderthalensis). Robust, de talie mică, a contribuit la perfecţionarea 
uneltelor obţinute prin cioplire: dălți, cuțite, răzuitoare, vârfuri. 

Paleoliticul Superior. În urmă cu aproximativ 40.000 ani a 
apărut Homo sapiens sapiens, capabil să creeze instrumente din ce în 
ce mai perfecţionate: harpoane, undiţe, sulițe, diverse obiecte de muncă. 
El ştia să deseneze, să picteze, să sculpteze. Se adăpostea sub stânci sau la 
gura peşterilor. Uneori îşi construia colibe acoperite cu piei de animale. 
Homo sapiens sapiens a existat pe toate continentele. 

Fra Mezolitică a început cu aproximativ 10.000 ani înaintea erei 
noastre (î.Hr.). S-a caracterizat printr-o încălzire a climei. Oamenii au 
trecut la un mod de viaţă sedentar, bazându-se mai puţin pe vânătoare şi 
cules de plante şi mai mult pe producerea hranei prin creşterea 
animalelor şi agricultură. 

Era Neolitică a început cu aproximativ 8.000 de ani î.e.n. (î.Hr.). 
Se disting patru activităţi fundamentale: şlefuirea pietrei, arta ceramicii, 
cultivarea cerealelor, domesticirea animalelor. Uneltele din piatră 
şlefuită aveau diverse forme: topoare, târnăcoape, dălţi, ciocane, pietre 
pentru măcinat. Din coarne de cerb se confecţionau lopeţi. Au apărut 
centre cu locuinţe fortificate. 

S-a impus meşteşugul folosirii ceramicii. Ceramica imprimată a avut 
o largă răspândire. Vasele erau decorate cu motive geometrice, având 
încrustaţii colorate. S-au găsit farfurii adânci, vase, pahare. S-au 
dezvoltat metodele de prelucrare a inului. A apărut şi o formă de comerţ, 
prin schimburi de produse. 

Fra Eneolitică a început cu 5.000 de ani î.e.n. (î.Hr.). Au apărut 
primele tehnici de prelucrare a aramei, prin ciocănire la rece sau la cald. 
În Mesopotamia au fost inventate roata şi plugul (mileniul 4 î.e.n.). 


Începând din Paleoliticul Mijlociu s-au conturat anumite credinţe şi 
atitudini religioase legate de cultul morţilor şi ritualurile de sacrificiu. 
Sacrificiile de animale s-au practicat atât în preistorie, cât şi mai târziu, 
din Antichitate până în zilele noastre. 

În Paleoliticul Mijlociu, ritualul de înmormântare nu făcea distincţie 
între sexe. Pentru morţi se avea o grijă deosebită. Oamenii credeau că 
mortul continua să trăiască pe pământ la fel ca înainte, dar invizibil şi 
într-un loc fix: mormântul. Rămânând astfel un „cadavru viu”, avea 
nevoie să i se pună alături mâncare, unelte, arme, podoabe şi să fie aşezat 
în poziţia omului care doarme sau este bolnav. 


În Paleoliticul Superior au apărut diverse rituri şi culturi. Morţii 


erau puşi în groapă în poziţie orizontală, acoperiţi cu un strat subţire de 
argilă, având alături obiecte folosite în timpul vieţii şi diverse ornamente. 

Cadavrul era presărat cu ocru roşu, uneori amestecat cu argilă, 
pentru ca defunctul să păstreze culoarea vieţii (cea a sângelui), reuşind 
astfel să participe în continuare la viaţa grupului din care plecase. 

În Paleoliticul Superior a apărut conducătorul spiritual: magul, 
vraciul, şamanul. S-au conturat credinţele animiste. Spiritele rele erau 
considerate a fi cauza bolilor. Tratamentele intrau în atribuţiile 
vrăjitorilor, şamanilor. Urmaşii lor s-au numit preoţi-vindecători. 

Aveau loc ceremonii cu un caracter religios, acte funerare, sacrificii, 
exorcisme, rituri de vânătoare, însoţite de incantaţii. Se foloseau 
instrumente rudimentare de percuție sau de frecare (asemănătoare cu 
buhaiul). Vrăjitorul (şamanul) purta o costumaţie bizară, imitând 
animalele prin înfăţişare şi gesturi. Pictarea trupului şi deformările 
corporale intenţionate aveau un scop magic. 

Omul Epocii Paleolitice se afla într-o legătură permanentă cu natura. 
Conceptul de „suflet” încă nu apăruse. 


În Epoca Neolitică s-a conturat în mintea omului distincţia dintre 
corp şi suflet. Au apărut: ideea de etern, de extrapământean, cea a vieţii 
„de dincolo”, cea de strămoşi şi cea de spirit. 

Înhumarea morţilor se făcea în peşteri artificiale şi cariere funerare. 
În mileniul 5 î.e.n. (î.Hr.) s-au dezvoltat primele construcţii megalitice, 
realizate din blocuri masive de piatră, cu destinaţie funerară. A început să 
se practice înhumarea colectivă în necropole, scheletele având uneori 
poziţia ghemuită. 

Gândirea omului preistoric avea o esenţă magică, atribuind unor 
desene şi animale puteri deosebite asupra vieţii sale. 

18 iunie 2015 


Forme de religiozitate în Egiptul Antic 


Din timpuri străvechi, la egipteni a existat forma religioasă numită 
ZOOLATRIE. Oamenii credeau că forţele divine, ale binelui şi răului, 
acționau prin intermediul unor animale: şarpele, crocodilul, leul, taurul, 
vaca, berbecul, câinele, pisica, hipopotamul, şoimul etc. Aceste prezenţe 
reale erau preferate forţelor divine invizibile şi imposibil de atins. 

Cu mai bine de 3000 de ani înaintea erei noastre (î.Hr.), astfel de 
animale, considerate drept protectori ai oamenilor, erau venerate prin 
rugăciuni, ofrande si procesiuni. Şacalul, devorator al cadavrelor, "ajuta" 
oamenii să plece în lumea de dincolo, fiind considerat zeul morţii. 
Crocodilul, ca divinitate numită Sobek, patrona multe oraşe. Cultul 
taurului sacru Apis era făcut şi de preoţi, în cadrul unor ceremonii 
speciale. În temple şi prin procesiuni solemne era adorată... vaca. 

Reprezentările religioase zoomorfe s-au transformat treptat în 
imagini fantastice semi-umane. Exemple: Zeița Hathor era simbolizată 
printr-o femeie cu cap de vacă. Zeul Anubis semăna cu un bărbat care 
avea cap de şacal. Zeul apelor Sobek era reprezentat printr-un om cu cap 
de crocodil. Zeul Horus avea un cap de erete. Vechii egipteni considerau 
că zeul ştia să iubească, să urască, să ajute, să pedepsească, să dăruiască 
şi să ia înapoi ce a dat. Fiecare oraş şi fiecare templu îşi aveau propriul 
zeu, considerat divinitatea supremă. 

Divinitatea cea mai importantă în perioada Regatului Vechi egiptean 
era zeul soarelui, numit Ra, purtând un cap de erete, un disc solar şi 
capul şarpelui Uraeus. Locţiitorul lui Ra se numea Thot. Era zeul Lunii şi 
purta un cap de pasăre Ibis. Doamna cerului şi mama stelelor se numea 
Nut. Hathor avea rolul de stăpână a păcii şi a tuturor zeilor. Osiris, zeul 
pământurilor fertile şi stăpânul recoltelor, era judecătorul morţilor. Boul 
Apis îl simboliza pe Ptah, zeul cu "chip frumos". Amon era venerat la 
Teba ca zeu suprem. Seth, zeul războinic, duşmanul lumii, un zeu rău, îl 
ucisese pe fratele său Osiris. 

Faraonul, considerat fiu de zeu, el însuşi zeu, purta însemne divine. 
Primea titlul de "zeu bun", iar după moarte i se consacra un templu. 

Teologii din Memfis spuneau că la început a fost oceanul întunecat, 
numit Nun. Din adâncuri a ieşit zeul creator al lumii, Atum. Luând 
înfăţişarea soarelui, a devenit zeul suprem Ra. El a creat patru zei şi 
patru zeițe. Printre ei se aflau: zeiţa Nut (cerul), zeul Keb (pământul), 
zeul fertilităţii Osiris, soţia acestuia Isis, zeul răutăţii Seth. Poporul 
egiptean a adorat şi alţi zei: cei care supravegheau activitatea agricolă, 
spiritele protectoare ale gravidităţii, naşterii, vindecării, ale caselor etc. 

28 iunie 2015 

FEMEI DIN ALTE VREMURI (2022) 


Cuvânt înainte 


Au trăit femei în toate timpurile, chiar şi în Preistorie. La fel ca 
acum, au muncit, au convieţuit cu bărbaţi, au născut copii, crescându-i 
după cum s-au priceput. Majoritatea dintre ele au fost înzestrate cu 
intuiţie puternică, gândire creativă, forţă fizică asemănătoare bărbaţilor. 
Dintotdeauna, femeile au ştiut care este rolul lor pe acest Pământ. 


EPOCA NEOLITICĂ 


9 
Există documente istorice în care se menţionează că în epoca 


neolitică era răspândită monogamia. Mormintele bărbaţilor conţin 
arme şi unelte. Cele ale femeilor au în interior pietre de măcinat cereale, 
corespunzătoare acestei ocupaţii specifice lor. Nu lipsesc nici podoabele, 
pe care le purtau şi bărbaţii. În unele cazuri au fost înmormântați alături 
bărbatul şi femeia. Se presupune că soţia ar fi fost obligată să îşi 
însoţească bărbatul şi după moarte, ca o posibilă proprietate eternă a 
defunctului. Riturile legate de ideea fertilităţii şi de magia fecundității au 
avut o importanţă din ce în ce mai mare. Statuetele feminine aveau 
trăsături distincte, ilustrând cultul fecundității. Ele deveniseră, în epoca 
neolitică, mult mai numeroase în comparaţie cu cele din paleoliticul 
superior (epoca anterioară). 


În mormintele şi în templele din MALTA s-au păstrat statui şi 
statuete din piatră de calcar sau teracotă, majoritatea reprezentând figuri 
de femei. Din punct de vedere artistic se remarcă "Venus din Malta”, 
statuie în teracotă, şi "Femeia şezând", lucrată în calcar. Majoritatea 
statuilor şi statuetelor reprezentau figuri de zeițe sau chiar de preotese. 

Venus din Malta 


Sculptura neolitică din ASIA MICĂ, realizată în piatră, fildeş, os 
sau argilă, înfăţişează mai ales figuri feminine. Acestea aveau capetele 
nemodelate, fiind înlocuite cu prelungiri tronconice. Figurinele 
reprezentau femei zvelte sau cu forme planturoase. Unele înfăţişau femei 
gravide sau chiar femei născând, iar altele, femei ţinând copilul în braţe. 


MESOPOTAMIA 


MESOPOTAMIA a însumat elementele de civilizaţie şi cultură a trei 
popoare distincte care au locuit pe teritoriul său. Cel mai vechi popor, 
sumerienii, a ocupat sudul ţării de-a lungul coastei Golfului Persic. 
Akkadienii, de origine semită, stabiliţi în zona centrală, au fondat 
Babilonul. Asirienii proveneau din triburi războinice pornite din 
regiunile muntoase dinspre nord. 

În Babilon, soțiile şi mamele regilor aveau o putere şi autoritate 
deosebite. Femeile puteau să lucreze şi ca scribi în palatele regale. 
Preotesele aveau roluri speciale, unele chiar reuşind să facă negoţ cu 
terenuri. Țesutul şi fabricarea berii erau ocupaţii obişnuite ale femeilor. 
Fiecare activitate avea zeiţa proprie: Uttu pentru ţesut, şi Ninkasi pentru 
fabricarea berii. 

Femeile asiriene se aflau într-o poziţie socială inferioară, având 
mai puţină autoritate decât cele din Babilon. Bărbatul îşi putea alunga 
nevasta, o putea bate şi chiar să o ucidă dacă îl înşelase cu un altul. Când 
ieşea din casă, femeia purta văl şi respecta o mulţine de restricţii. Femeile 
de viţă regală aveau mai multă putere, de care se foloseau, de obicei, din 
umbră. 


Zeița berii, Ninkasi 


26 octombrie 2022 


Informaţii ample cu privire la organizarea familială din 
Mesopotamia sunt oferite de Codul lui Hammurabi. Acesta a fost 
redactat in secolul 18 î.Hr., cuprinzând codificarea unor legi străvechi 
sumeriene şi akkadiene, care au asigurat multă vreme drepturile şi 
prerogativele familiei patriarhale. 

Codul lui Hammurabi 


Un articol dintr-un vechi cod sumerian îi permitea tatălui să îşi 
vândă copiii ca sclavi. Exista şi în Codul lui Hammurabi acest drept, dar 
ceva mai limitat. În schimb, tatăl putea să îşi dezmoştenească copiii 
numai în cazuri grave şi doar printr-o decizie a tribunalului. Mama îi 
putea lăsa dreptul de moştenire copilului ei pe care îl iubea cel mai mult. 

Se practica, de obicei, monogamia. Căsătoriile încheiate fără acte 
scrise nu erau considerate valabile. 

Dacă soţia nu năştea copii, soţul putea să îşi ia încă o soţie. Sau dacă 
femeia nu reuşea să aibă copii, îi putea oferi soţului o sclavă. Aceasta nu 
putea să fie vândută, iar după moartea stăpânului devenea liberă 
împreună cu copiii lor. Sclavele care îi dăruiau stăpânului copii 
deveneau libere. 

Bărbatul îşi putea aduce în casă o soţie "secundară", care trebuia să 
îi arate supunere soţiei "principale". În caz contrar, aceasta avea dreptul 
să o vândă ca sclavă. 

Cei bogaţi aveau, de obicei, trei sau patru concubine, care nu se aflau 
pe aceeaşi poziţie cu soțiile "secundare". Regele îşi permitea să aibă trei 

sau patru soţii "secundare" plus un număr nelimitat de concubine, 
denumite "femeile palatului”. 

Când soţia nu era în stare să se ocupe de familie, soţul o putea 
alunga sau obliga să rămână sclavă. Bărbatul care îşi alunga fără motiv 
soţia, neavând cu ea niciun copil, era nevoit să îi restituie integral zestrea 
plus o parte din averea agonisită împreună. Cea de-a doua soţie, având 
copii şi fiind alungată, primea de la soţ întreaga dotă şi jumătate din 
averea acestuia, pentru a avea cu ce să îşi întreţină copiii. Soţul avea voie 
să îşi repudieze soţia numai printr-o hotărâre a tribunalului şi numai 
pentru motive serioase. 

Dacă, eventual, soţul a fost prins şi luat în robie, iar în casa lui nu 
rămăsese nimic de mâncare, soţia lui avea voie să trăiască împreună cu 
un alt bărbat şi să aibă copii cu acesta. 

Soţia adulterină risca pedeapsa capitală. Prinsă în flagrant delict, 
soţul o putea îneca împreună cu amantul ei. 

În societatea asiriană, un cod de legi din mileniul 2 î.Hr. le provoca 
femeilor situaţii grave. Astfel, soţia putea fi repudiată oricând, fără nicio 
hotărâre judecătorească şi fără să i se acorde vreo compensație. Ea nu 
reuşea să îşi ia înapoi nici chiar propria zestre. Bărbatul era liber să îşi ia 
oricând una sau mai multe concubine, cărora să le acorde un regim legal 
de soţii. 

Obiceiul leviratului avea la asirieni forme barbare. După moartea 
soţului, femeia era obligată să se căsătorească cu fratele lui, cu tatăl lui 
sau chiar cu un fiu al soţului ei dintr-o altă căsătorie. 

Bărbatul avea dreptul să îi aplice soţiei pedepse corporale dure, iar 
în caz de infidelitate, să o ucidă. 

Tatăl îşi considera fiicele ca simple sclave; oricând le putea vinde. 
Sclavia familială de la asirieni a fost cea mai cumplită din istoria 
Orientului Antic. 

1 noiembrie 2022 

SUMER 


Podoabele reginei Şubad 


În cimitirul regal din oraşul sumerian Ur a fost îngropată regina 
Şubad. În mormânt s-au găsit 270 de obiecte, printre care: vase, pahare 
şi farfurii plate (lucrate în aur), urme de harfe (împodobite cu capete de 
taur aurite), statuete din aur şi argint reprezentând lei, o cingătoare de 
argint, un joc "de-a lupul şi oile”, care o ajută pe regină să îşi petreacă 
timpul în lumea cealaltă. Capul reginei era împodobit cu o cunună din 
frunze şi flori montate pe lujeri zvelţi, reliefate fin în aur. Sumerienele 
aveau păr negru şi mătăsos, iar astfel de podoabe li se potriveau de 
minune. Regina Şubad avea în jurul gâtului un colier din pietre 
semiprețioase şi perle de diferite culori. Lângă mână se afla o pudrieră în 
formă de scoică şi o cutiuţă cu urme de farduri, negre şi verzi, folosite la 
machiajul ochilor. Lângă osemintele reginei s-au găsit cercei mari de aur 
superb lucraţi, inele de aur, un pumnal de aur şi o sapă. În acelaşi 
mormânt existau şi osemintele altor oameni: zece doamne de onoare 
culcate pe două rânduri, harfistul atingând cu degetele strunele harfei, 
cinci sentinele cu coifurile aşezate lângă cranii, doi vizitii alături de 

scheletele boilor înhămaţi la car, două femei cu veşminte somptuoase. 
Toţi fuseseră sacrificați şi îngropaţi odată cu regina Şubad. 


Podoabele doamnelor de onoare ale reginei Şubad 


BABILON 


Asiro-babilonienii credeau că familia era imaginea statului: aşa 
cum regele domnea în stat, tot aşa tatăl domnea asupra familiei. 
Nefericirea deplină se manifesta atunci când bărbatul îşi părăsea nevasta, 
iar soţia îşi părăsea bărbatul, chiar şi atunci când oamenii îşi vindeau 
copiii pentru bani. Suveranitatea exercitată asupra familiei de către tată 
nu s-a diminuat niciodată. 

Alături de el se afla soţia lui, care trebuia să îi nască un număr cât 
mai mare de copii. Copiii mulţi reprezentau o dorinţă vie în inima 
fiecărui părinte, ei constituind forţa de muncă. În afară de aceasta, 
urmau să aibă grijă de părinţii lor după moarte, prin rituri şi ceremonii. 
Familiile nu erau foarte numeroase, din cauza marii mortalităţi infantile. 

Când se apropia vremea de naştere a unui copil, tatăl şi familia se 
rugau zeului Nergal, ca şi lui Şamaş, zeul Soarelui. Femeia năştea între 
două cărămizi, într-o poziţie flexată, aducând copilul nou-născut la 
lumină cu ajutorul unei moaşe. Uneori, femeia gravidă năştea într-un 
pat. Când naşterea se producea greu, demonul rău Labartu chinuia 
femeia, iar vrăjitoarele erau nevoite să foloseasca diverse mijloace menite 
să combată puterile rele cu unele buruieni şi pietricele. Prin descântece 
se alungau farmecele făcute înainte de naştere. 

Noul-născut era alăptat de mama lui timp de doi sau trei ani. 
Oamenii bogaţi angajau câte o doică. Preotesele nu trebuiau să aibă copii. 
Ele creşteau fetiţe ca să le fie de ajutor la bătrâneţe. 

Copiii nedoriți, eliminaţi în Babilon ca şi în toată Antichitatea, erau 
aruncaţi pe maidane. Femeile sărmane aruncau pruncii nou-născuţi pe 
străzi sau în fântâni, ca să fie mâncaţi de câini sau de corbi. Îi părăseau în 
zone deşertice sau în munţi ori le dădeau drumul pe apa unor râuri, 
aşezaţi în coşulețe de papură. Cei mai mulţi dintre copiii abandonaţi 
mureau. Totuşi, se găseau şi oameni miloşi dispuşi să îi adopte şi să îi 
crească. Existau oameni care îi hrăneau şi făceau din ei sclavi. Adopţiile 
copiilor erau frecvente. Familiile lipsite de copii căpătau în felul acesta 
forţa de muncă necesară, învățând copiii adoptați diverse meserii. 

27 octombrie 2022 


HITIȚII 


Regatul Hitit a fost un stat în Asia Mică înfiinţat de hitiţi, o populaţie 
indo-europeană ajunsă în Anatolia centrală la sfârşitul mileniului 3 şi 
începutul mileniului 2 î.Hr.. La sfârşitul secolului 18 î.Hr., s-a constituit 
puternicul stat centralizat al hitiţilor. Noul Regat Hitit (Imperiul Hitit) a 
existat între anii 1400-1190 î.Hr.. Capitala Regatului, oraşul Hatussa, a 
fost distrusă în anul 1190 î.Hr.. 

Cei mai importanţi membri ai curţii hitite erau rudele apropiate ale 
regelui, din rândul cărora se recrutau ofiţerii, preoţii şi judecătorii. O 
dovadă a raporturilor matriarhale era faptul că regina, o personalitate 
care domnea pe lângă rege, nu renunţa la rolul ei, în cazul înscăunării 
unui nou suveran, în favoarea soţiei acestuia. Drepturile la tron erau 

revendicate întotdeauna de fraţii şi mai ales de soţii surorilor 
suveranului. Dreptul hitit nu prevedea privilegii pentru clasele sociale, cu 
excepţia diferenţei ce se făcea între oamenii liberi şi sclavi. 


Regina hitită Puduhepa (imagine dintr-un documentar) 


O femeie liberă se putea căsători, dacă dorea, cu un sclav, rămânând 
în continuare liberă. Totuşi, ea trebuia să se ferească a se căsători cu un 
păstor sau cu un preot al oracolului. Forma convieţuirii matrimoniale era 
monogamia. Numai regii aveau dreptul de a întreţine un harem oriental, 
cu o ierarhie bine precizată, cuprinzând mai multe grade. 

În afară de obiceiurile familiale existau şi altele, tribale. Dacă soţia 
continua să stea la părinţii ei, atunci copiii primeau numele mamei. 
Astfel, regina Asmunikal era numită întotdeauna ca fiind fiica mamei 
sale, Nikalmati, în timp ce numele tatălui ei nu se menţiona niciodată. În 
cazul perechii regale Arnuwandas şi Danuhepa exista bănuiala că erau 
frate şi soră, deşi legea hitită interzicea astfel de căsătorii. 

18 noiembrie 2022 


JAPONIA VECHE 


În societatea japoneză veche, familia era de tip patriarhal. Puterea 
absolută o deţinea capul familiei. Dacă dorea, el putea fi un adevărat 
tiran. Avea dreptul să îi îndepărteze din casă pe ginerele sau pe nora sa, 

îşi putea ucide copiii consideraţi vinovaţi sau îi putea vinde ca pe nişte 
sclavi. 

În familiile sărace, fetele erau, uneori, vândute caselor de prostituție, 
pentru că erau considerate drept o „proprietate”. Copiii erau obligaţi să 
îşi asculte părinţii, în timp ce aceştia nu aveau nicio obligaţie faţă de 
copii. 

Bărbatul avea privilegiul divorţului, adică îşi repudia soţia. O cauză 
frecventă de repudiere a soţiei era sterilitatea ei. Totuşi, în epoca 
samurailor, fecunditatea nu prea era la mare cinste, de teama 
suprapopulării pe acea arie de pământ insulară, limitată ca suprafaţă şi 
ca resurse. Dacă o femeie năştea numai fete, samuraiul era preocupat să 
adopte un băiat, pentru a se evita astfel dispariţia numelui şi pierderea 
moştenirii. 

O trăsătură caracteristică tuturor membrilor fiecărei familii era 
aceea a discreţiei deosebite ce se păstra cu privire la problemele ivite în 
casă. Subiectul familie-casă era tabu prin tradiţie. 

Familia tradiţională nu se rezuma la o singură generaţie, soţ-soţie, ci 
se întindea de la părinţi spre copii şi nepoți. Astfel, sub acelaşi acoperiş se 
strângeau uneori trei şi patru generaţii succesive purtătoare a numelui de 
familie. 

Căsătoriile nu aveau ca substrat afecțiunea între viitorii soți. 
Deseori, ei nici nu se cunoşteau înainte de căsătorie. Căsătoria era un 
contract între două familii. În cele mai multe cazuri, mireasa mergea în 
casa soţului ei, unde, ajunsă noră, se situa pe una din poziţiile cele mai 
subordonate, cele mai de jos în ierarhia familiei. Dacă în familia miresei 
nu exista niciun băiat, mirele mergea în casa soţiei sale, unde dobândea 
poziţia de viitor moştenitor al şefiei familiei în care intrase. În caz de 
divorţ, înrudirea lua sfârşit. 

Femeie japoneză 


Femeia avea o poziţie subordonată, potrivit canoanelor de influenţă 
chineză, care pretindeau ca ea să fie supusă bărbatului. Era vorba despre 
o „triplă supunere” a femeii. Ca fată, supunerea faţă de tată, ca soţie, față 
de soţ, şi ca femeie în vârstă, faţă de fiii săi. Fata era supusă intereselor 
de familie mai ales atunci când sosea momentul căsătoriei. Ea nu avea 
acces la învăţământul organizat. 

Căsătoria însemna mai mult o alianţă între două familii, având un 
scop economic şi social. Căsătoriile din dragoste reprezentau excepţii 
fericite, izolate şi aproape de necrezut. Cu toate acestea, iubirea între 
tineri a existat, ca pe orice alt meridian al globului pământesc. 

20 noiembrie 2022 


Naşterea unui copil era ţinută, un timp, în secret. Nimeni nu putea 
vizita lehuza, devenită „impură” prin actul naşterii. În timp ce femeia 
năştea, în faţa casei un călugăr-războinic sau chiar tatăl copilului făcea să 
vibreze coarda unui arc, spre a ţine la distanţă spiritele rele. 

A treia zi, i se dădea copilului un nume, apoi întreaga familie 
îndeplinea ritualul „purificării”. Timp de 30 de zile nu ieşeau din casă 
nici mama, nici copilul, al cărui suflet se credea că nu era încă bine fixat 


de corp. I se tăiau copilului câteva şuviţe de păr, se puneau într-o cutie şi 

se îngropau în sanctuarul localităţii. Se încredința astfel noul-născut 
spiritelor protectoare. 

Naşterea unor gemeni reprezenta o ruşine pentru părinţi. 

La naştere, copilul era considerat ca având vârsta de un an, iar la 
începutul anului următor i se mai adăuga un an. Astfel, un copil născut în 
ultima zi a anului, în ziua următoare avea deja doi ani. 

Vârsta majoratului era fixată la 13 ani, iar pentru fiii samurailor, la 
15 ani. După aceea, fetele nu se mai putea juca împreună cu băieţii. La 
vârsta majoratului, fetele din popor îşi înnegreau dinţii şi îşi legau părul 
în coc. Fiicele aristocraților îşi rădeau sprâncenele, îşi căutau un soţ. Cele 
mai ambiţioase făceau tot ce le stătea în putinţă să ajungă printre 
concubinele imperiale. 

Funcţiona şi sistemul căsătoriei „de probă”. 

În familiile aristocratice poligamia era curentă. Nobilul putea să 
coabiteze liber cu fiecare soţie sau concubină, pe rând. Samuraii care nu 
îşi permiteau luxul de a întreţine mai multe soţii, întreţineau măcar 
temporar o concubină ocazională. 

Soţia nobilului sau a samuraiului putea să se despartă de soţ nu prin 
divorţ, ci fugind şi adăpostindu-se într-o mânăstire. Dacă rămânea acolo 
timp de trei ani, era considerată în mod legal divorțată. 

Situaţia femeii japoneze nu era deloc dintre cele mai ingrate. Este 
adevărat că soţul avea dreptul să îşi bată soţia. Totuşi, dacă îi provoca o 
rană, era pedepsit aspru. 

În familiile samurailor femeia se bucura de mult respect. Ea 
conducea treburile casei, se ocupa de educaţia copiilor în spiritul castei 
respective. Soţiile unor samurai se pricepeau să mânuiască arcul şi 
halebarda, luptând alături de soţ, când se ivea ocazia. 

26 noiembrie 2022 


GHEIŞA 

O poziţie cu totul aparte în societatea japoneză veche a avut-o 
GHEIŞA. Aceasta era o profesie ca oricare alta, numai că se învăţa greu, 
din fragedă copilărie. Ea necesita calități deosebite, o remarcabilă 
înzestrare pentru artă, o sensibilitate ieşită din comun şi, mai ales, talent. 

Gheişa era o artistă, adică persoana care practica arta. După 
absolvirea şcolii de gheişe, femeia dobândea o meserie de artistă foarte 
cultivată, cu vaste cunoştinţe literare. Ea însăşi devenea o creatoare de 
poezie, capabilă să susţină conversații pe teme de artă, literatură şi 
istorie, toate acestea la modul cel mai subtil şi rafinat, spiritual şi elevat. 

Gheişa era o expertă în muzică. Interpreta cu talent, la shamisen sau 
la alt instrument, melodii cunoscute sau improviza cu multă uşurinţă o 
muzică proprie. Dansa cu eleganţă, sugestiv şi îmbietor. Calitățile fizice o 
ajutau în această profesie. 


Geisha cântând la shamisen 


Educaţia ei consta mai ales în modestie şi devotament. Ştia să se 
îmbrace elegant, să aleagă kimonoul adecvat anotimpului, momentului 
psihologic sau chiar calităţilor bărbatului pe care îl servea. Gheişa 
desfăşura cu măiestrie ceremonia ceaiului, aranja cu artă florile exigentei 
ikebana. 

Ştia întotdeauna să strălucească, ascunzând, dincolo de masca 
exterioară, tumultul trăirilor proprii. Gesturile ei eterice, înclinarea 
subtilă a evantaiului, amintesc de simbolistica din stampele renumiţilor 
Harunobu, Hokusai şi Utamaro. 

Gheişa îşi desfăşura profesia în casele speciale numite „case de 
gheişă”, un gen de restaurante-hanuri, prevăzute cu camere adecvate 
unor petreceri. Situaţia aparent incertă a gheişelor favoriza o greşită 
înţelegere în legătură cu ceea ce li se putea cere. 


27 noiembrie 2022 


CHINA VECHE 


De-a lungul mileniilor, rezistenţa morală a poporului chinez a fost 
mult susţinută de forţa şi coeziunea familiei. Solidaritatea familială era 
fundamentată, în primul rând, pe cultul strămoşilor. Chinezii credeau că 
strămoşii erau înzestrați cu puteri nelimitate. Fi le puteau acorda 
urmaşilor protecţie şi prosperitate, aşa cum puteau să le trimită cele mai 
grele pedepse şi nenorociri. Cultul strămoşilor urmărea să le obţină 
bunăvoința. El trebuia asigurat în viitor de către copii. Datoria de a avea 
copii se justifica prin nevoia de a se asigura cultul strămoşilor. 

Rostul familiei era procreaţia. Femeia care, spre ruşinea ei, nu putea 
avea copii îşi îndemna soţul să îşi ia o concubină, pe care i-o căuta chiar 
ea. 

Copiii de sex feminin erau consideraţi o grea povară. În timpurile 
străvechi, dacă într-o familie se năşteau prea multe fete, erau părăsite pe 
câmp, lăsate să moară de foame şi de frig sau pradă animalelor. 

Educaţia copiilor urmărea să le înăbuşe tendinţele individualiste, să 
le dezvolte respectul faţă de părinţi, de cei mai în vârstă şi faţă de 
superiori. Pedepsele corporale se aplicau cât mai rar posibil. 

Căsătoria, care era hotărâtă de părinţii tinerilor, chiar fără ca ei să se 
fi văzut vreodată, avea drept scop îndeplinirea datoriilor rituale față de 
strămoşi şi perpetuarea generaţiilor. Căsătoria, fiind deja hotărâtă, se 
făcea un schimb de daruri utile şi simbolice: o gâscă sălbatică şi o bucată 
de mătase. 

Ceremonia căsătoriei se desfăşura după un ritual bine stabilit: 
miresei i se trimitea un scaun purtat sau „căruţa miresei”, însoţită de un 
grup de muzicanți. Mireasa pleca singură la casa mirelui, în timp ce în 
casa părinţilor ei luminile ardeau trei nopţi la rând. În casa mirelui, 
tinerii se închinau în faţa tăbliţei cu numele strămoşilor, gest care 
reprezenta elementul religios al căsătoriei. Li se ofereau două cupe cu 
vin, din care vărsa fiecare câte puţin în paharul celuilalt. Acest gest 
simboliza afecțiunea şi unirea celor doi. 


Căsătoria la vechii chinezi 


Tot atât de simplu era şi actul divorţului. Căsătoria nu era socotită o 
legătură indisolubilă, pentru că nu fusese încheiată la preot sau la un 
funcţionar de stare civilă. Despărțirea era oricând posibilă, pe baza 
consimţământului mutual. Când acesta lipsea, femeia putea fi repudiată 
de soţ pentru unul din cele şapte motive stabilite de tradiţie: lipsa de 
respect față de socri, sterilitatea, adulterul, gelozia, furtul, limbuţia şi 
bolile care o împiedicau să participe la cultul strămoşilor (cum era 
epilepsia). 

Sub anumite aspecte, poziţia juridică şi socială a femeii chineze era 
umilitoare. Nu avea niciun fel de drept de proprietate. Când un bun de 
familie urma să se împartă, femeia era exclusă. Fiicele sau soțiile nu îl 
puteau moşteni pe tatăl, respectiv pe soţul lor. Existau şi cazuri 

excepţionale când nicio rudă a bărbatului, tată sau soţ, nu mai era în 
viaţă. 

În familiile cele mai bogate, femeia aducea ca zestre bijuterii, haine 
scumpe, mătăsuri, mobile de preţ. Uneori aducea sume de bani, dar 
niciodată terenuri sau alte bunuri imobile. 

Marile familii nobile aveau pe lângă casă multe femei pentru diferite 
treburi, pe care stăpânul le putea abuza când voia. Concubina care năştea 
un copil ajungea la o situaţie mai bună. 

Chinezii au avut întotdeauna un respect pentru soţia-mamă, atât în 
familie, cât şi în societate. Soţia nu putea fi geloasă pe concubină, 
deoarece gelozia putea fi invocată drept motiv de divorţ. Copilul soţului 
avut cu o concubină era adoptat de el şi crescut de soţia lui. Soţia era 
recunoscută drept adevărata stăpână, în timp ce concubinele aveau 
aproape o condiţie de sclave. 

Femeia îşi păstra şi după căsătorie numele de familie. După moartea 
soţului, poziţia şi autoritatea soţiei deveneau considerabil consolidate, 
incluzând toate responsabilităţile familiale. 

În clasele bogate, viaţa de inactivitate totală situa femeia pe un plan 
inferior bărbatului. În clasele mijlocii şi în cele inferioare, femeia avea, 
prin munca ei, un rol economic important. Prin urmare, autoritatea ei în 
viaţa de familie era egală cu cea a bărbatului. 

În înalta societate, cea a aristocrației, a funcţionarilor superiori, a 
negustorilor bogaţi, existau şi femei foarte instruite, cum erau poetele cu 
real talent. Începând cu secolul 3 i.Hr., multe femei au ocupat importante 
funcţii administrative. Prezenţa femeilor a existat şi în viaţa politică. Este 
cazul femeilor care au condus imperii, in calitate de împărătese sau 
regente, dovedind multă abilitate şi energie. 

28 noiembrie 2022 


AZTECII 

Iscusinţa şi simţul artistic al aztecilor se reflectau şi în ţesături. 
Țesutul era practicat numai de femei. Ele singure, fără ajutorul 
bărbaţilor, culegeau şi pregăteau fibrele, apoi le torceau, le vopseau şi le 
ţeseau. 


NINA PETRE - SINTEZE. Opinii spirituale şi articole ştiinţifice pag. 81 


Din fibrele de agavă (sau de o altă plantă ţepoasă, numită maguey) 
puteau face ţesături foarte uşoare şi subţiri. Bumbacul era adus de 
negustori din ţinuturile meridionale sau era trimis ca tribut. Întreaga 
cantitate de bumbac primită ca tribut era împărţită în mod egal 
clanurilor, unde era distribuit fiecărei ţesătoare. 

Culorile erau în majoritate de origine vegetală. Ca fixativ, femeile îşi 
foloseau urina. Cu un simplu război orizontal, ele ţeseau renumitele 
„ţesături în 400 de culori”, cu motive ornamentale policrome. Deseori, 
foloseau şi mici pene multicolore. 

Femeile purtau un fel de fustă lungă până la glezne, încheiată în 
falduri bogate, în faţă, şi ţinută pe corp de un cordon. Drept cămaşă, fără 
mâneci, aveau două bucăţi de pânză cusute împreună, lăsând o 
deschizătură pentru a fi trecută peste cap. Atât bărbaţii, cât şi femeile 
îmbrăcau poncho. Acesta era o bucată de stofă de formă pătrată, 
prevăzută în mijloc cu o deschizătură prin care intra capul. În picioare, 
femeile aztece purtau sandale făcute dintr-o țesătură din fibre de agave. 

Felul ţesăturilor, pieptenătura, tatuajul şi podoabele indicau rangul, 
casta şi poziţia socială a fiecărei persoane. Femeile din aristocrație îşi 
purtau părul împletit şi adunat în două cocuri, pe frunte. Tatuajul, 
vopsitul părului, pilirea dinţilor şi fardurile au fost adoptate de azteci de 
la popoarele supuse, dar folosite numai de către femeile nobililor. 


Femei aztece în diverse împrejurări 

Momentele mai importante din viaţa aztecilor erau însoţite de 
ritualuri şi obiceiuri ciudate. CEREMONIA BOTEZULUI consta în 
rugăciuni, invocaţii, cuvântări augurale, consultarea horoscopului, 
scufundarea noului-născut într-un vas cu apă, după care i se dădea un 
nume. Băiatul primea un nume de animal, iar fetele, nume de flori, de 
stele sau de păsări. 

Vârsta casatoriei era stabilită la 16 ani pentru fete şi la 20 de ani 
pentru băieţi. Căsătoria era permisă numai cu un membru al altui clan. 
După peţirea fetei de către o bătrână a clanului şi după consimţământul 
ambelor familii, mireasa era adusă în cârcă de peţitoare la casa mirelui. 

CEREMONIA CĂSĂTORIEI consta în nenumărate cuvântări şi în 
consumarea din abundență a unei băuturi alcoolice. Apoi mirii se aşezau 
pe o rogojină şi li se înnodau împreună poalele veşmintelor. Acesta era 
actul simbolic principal al ceremoniei. Urmau apoi, timp de patru zile, 
diferite alte ceremonii. 

Poligamia era admisă, dar numai cei bogaţi şi-o puteau permite. 
Concubinele nu aveau aceleaşi drepturi ca soţia. Adulterul era admis 
numai bărbatului. Femeia adulterină putea fi condamnată la moarte. 

În cazul în care era sterilă, soţia putea fi repudiată de soţ. Totuşi, 
femeia aztecă nu era total lipsită de drepturi. Putea să îşi păstreze numele 
propriei familii, putea să se adreseze Consiliului de judecată, iar, dacă era 
maltratată de soţ, putea să ceară divorţul. La azteci, divorţurile erau 
destul de frecvente. 

Dacă soţia rămânea văduvă cu copii, o lua în căsătorie fratele soţului, 
dar nu în mod obligatoriu. În orice caz, orfanii rămâneau în grija fratelui 
celui decedat. Dacă soțiile mureau în timpul naşterii, statul le asigura 
onoruri funebre asemenea celor rezervate războinicilor căzuţi pe câmpul 
de luptă. 

NAŞTEREA era asistată de o femeie în vârstă care, prin experienţă, 
îndemânare şi unele calităţi magice, garanta venirea pruncului pe lume. 
Moaşa, imediat ce copilul se năştea, îl aşeza de trei ori, simbolic, pe 
pământ, pentru a-l închina astfel străvechilor zei ai aztecilor. 

Se considera că momentul naşterii unui copil putea fi sau nu 
favorabil, deoarece exista credinţa într-un destin prestabilit. Preoţii şi 
vrăjitorii consultau cărţile sfinte şi cercetau diferite semne, făcând 

cunoscut familiei dacă nou-născutul va avea o viaţă fericită sau, 
dimpotrivă, va avea de întâmpinat multe necazuri. 
29 noiembrie 2022 


MAY AȘII 


Viaţa omului Maya era dominată pe tot parcursul ei de superstiții, 
credinţe, ritualuri şi ceremonii religioase. 

Înainte de a naşte, femeia pleca în pelerinaj la sanctuarul zeiţei 
gravidităţii, Ixchel. Data şi ora naşterii erau notate cu grijă, pentru că, în 
funcţie de horoscopul precis al zilei şi orei respective, se fixau tipurile de 
ceremonii care îl însoțeau pe om toată viaţa. 

Noul-născut era supus imediat operaţiei de deformare a craniului, 
operaţie asemănătoare celei practicate de incaşi. În leagăn i se atârnau la 
mică distanţă bile colorate din argilă pentru a-i provoca strabismul. Mai 
târziu, era purtat în spate de mamă, scopul fiind să i se arcuiască 
picioarele. Acestea erau cele trei canoane ale frumuseţii la poporul Maya, 
cărora li se adăugau şi altele: perforarea lobului urechii, a buzei 
inferioare şi a septului nazal. Toate acestea serveau portului 
ornamentelor din ureche, buză şi nas. 

Dupa ce îi făcea horoscopul, preotul îi dădea copilului un nume, de 
obicei numele zilei în care se născuse. Fiecare mayaş mai avea trei nume: 
al familiei, numele tatălui combinat cu al mamei şi o poreclă. 

Mare importanţă avea ceremonia ocazionată de împlinirea vârstei 
pubertăţii (12 ani la fete şi 14 ani la băieţi). După ce tânărului i se alegea 
un naş, preotul proceda la ritualul alungării spiritelor rele. Tânărul se 
mărturisea sacerdotului, acesta îl binecuvânta, în timp ce toţi cei prezenţi 
trăgeau solemn câte un fum de tutun, trecându-şi pipa unul altuia. Apoi 
părinţii le împărțeau daruri băieţilor şi celor prezenţi. Se oferea vin, ca 
ofrandă, zeului şi ceremonia se încheia cu un banchet. 

Ajunşi la vârsta maturității, până când se căsătoreau, băieţii locuiau 
împreună într-o casă anume pusă la dispoziţia lor de către comunitate. În 
această perioadă, umblau cu faţa pictată în negru. Tatuajul se făcea 
numai odată cu căsătoria. 

Educaţia fetelor se limita la deprinderea treburilor gospodăriei. Li se 
pretindea modestie, supunere şi să nu-i privească în faţă pe bărbaţi. Nu li 
se făcea educaţie intelectuală. 


Bust reconstituit de femeie maya 


La vârsta căsătoriei, părinţii tânărului îi căutau soţie. Zestrea o 
dădea tatăl tânărului, nu al fetei, în timp ce mama ei pregătea trusoul 
pentru amândoi mirii. În timpul ceremoniei de căsătorie, preotul rostea o 
cuvântare în care le divulga celor prezenţi condiţiile detaliate ale 
contractului matrimonial, tămâia casa şi îi binecuvânta pe miri. Tânărul 
urma să trăiască şi să lucreze timp de 5 ani în familia soţiei. Dacă se 
dovedea că este nevrednic la muncă, socrii îl alungau. 

Divorțul se obținea uşor, prin repudierea soţiei. Dar şi soţia avea 
aceeaşi libertate de a-şi părăsi soţul. Femeia nu era admisă în incinta 
templelor, nici nu putea avea o proprietate. Ea putea fi repudiată de soţ 
dacă nu năştea copii sau dacă recurgea la adulter. 

30 noiembrie 2022 

INCAŞII 


Momentele importante ale vieţii incaşilor se desfăşurau însoţite de 
acte magice. În familiile nobile se desfăşurau şi ceremonii religioase. 

După naşterea copilului, craniul noului-născut era legat între două 
planşe de lemn. Acestea erau purtate tot timpul până la vârsta de 4 sau 5 
ani. Îi presau fruntea şi ceafa, deformându-i în înălţime cutia craniană. 
Ciudatul obicei avea rostul magic de a alunga demonii care îi amenințau 
sufletul, adică forţa vitală a copilului, al cărei sediu era tocmai capul. 

Copiii erau alăptaţi până la 2 sau 3 ani. Li se dădea un nume 
provizoriu când împlineau 2 ani. La 14 ani, în cadrul unei ceremonii 
familiale, primeau numele definitiv, adică al tatălui, al unui unchi sau al 
unui animal. Fetele primeau nume de stele, de plante sau de pietre 
semiprețioase. 

Vârsta căsătoriei era fixată la 18-20 de ani pentru fete si la 22-24 de 
ani pentru băieţi. În principiu, căsătoria era monogamică. Totuşi, existau 
şi concubinele, în număr determinat de rangul social al bărbatului. 
Numai prima soţie era considerată cu adevărat drept soţie legitimă. După 
ce tânărului sau văduvului i se dădea o soţie (posibilitatea de a şi-o alege 
singur era foarte mică), actul căsătoriei consta dintr-o simplă unire a 
mâinilor, precedată de acte religioase: confesiunea şi sacrificarea unei 
lama. Urma un schimb de daruri între familii şi un banchet nupţial. 

Bărbatul nu îşi putea repudia soţia legitimă. Concubina da, însă nu o 
putea dărui altcuiva. Dacă soţia murea, soţul avea voie să se 
recăsătorească, dar nu cu vreuna dintre concubine. Adeseori, concubinele 
erau primite ca moştenire de la tatăl sau de la fraţii decedați. Totuşi, 
moştenitorului îi erau interzise raporturile intime cu concubinele cu care 
tatăl sau fraţii lui avuseseră copii. 

Orfanii erau încredinţaţi unor văduve fără copii, care îi creşteau pe 
cheltuiala statului. Când orfanul ajungea la vârsta majoratului, văduva 
devenea concubina lui, până când guvernatorul provinciei îi dădea o soţie 
legitimă. De obicei, văduva rămânea până la sfârşitul vieţii în casa celui 
pe care îl crescuse, ceea ce însemna o echitabilă recompensă. 

Aa aa fi 


e- Vi PP pă SR 


Femeie inca la Machu Pichu 


Satele incaşilor erau construite pe înălţimi, pe stânci sau pe vârfuri 
de munte, fiecare sat fiind locuit de un ansamblu de familii unite prin 
legături de rudenie sau alianţă, formând un ayllu. Acest grup fix nu era 
nici clan, nici gintă. În cadrul unui ayllu, filiaţia se trasa pe linie 
masculină directă pentru bărbaţi şi pe linie feminină directă pentru 
femei, astfel încât bărbaţii descindeau din tată, iar femeile din mamă. 
Acest sistem de descendență paralelă era răspândit mai ales în Anzii 
centrali şi meridionali. 

Familia, formată din cei doi soţi şi copiii celibatari, reprezenta 
unitatea de producţie şi consum în cadrul comunităţii. Femeia se îngrijea 
de pregătirea hranei şi de întreţinerea locuinţei. Bărbatului îi reveneau 
muncile câmpului şi unele activităţi meşteşugăreşti ca olăritul şi țesutul. 
Căsătoria se încheia după o perioadă de coabitare, în care viitorii soţi îşi 
puteau da seama dacă se potriveau, fiind strict supravegheați de părinţi. 

Regula universală era căsătoria monogamică. Uniunea poligamică 
reprezenta o excepţie. Numai bărbaţii cu statut superior aveau, uneori, 
mai multe neveste. 

5 decembrie 2022 

ARAUCANII 


Cu două secole înainte ca incaşii să îşi fi extins dominaţia asupra 
ținuturilor din nordul teritoriului chilian, adică prin secolele 13 şi 14 
d.Hr., un popor războinic traversa Anzii Cordilieri, aşezându-se pe 
pământurile picuncilor şi huillicilor. Denumirea noilor veniţi era cea de 
MAPUCHE, adică „oameni ai pământului”. În secolul 16, cuceritorii 
spanioli le-au spus ARAUCANOS. Înainte de a se stabili în ţinuturile 
dintre râurile Bio-Bio şi Tolten, ei cutreieraseră întinsa câmpie 
argentiniană, ducând un trai nomad. 

Călătorii care au vizitat regiunile locuite de araucani i-au descris ca 
pe nişte oameni de talie mijlocie, cu trupul robust. Femeia araucană era 
delicată. Avea mâinile şi picioarele subţiri, statură măruntă. Aspectul 
firav ascundea o robusteţe şi o rezistență neaşteptată în privinţa 
multitudinilor treburilor pe care urma să le ducă la bun sfârşit. Ei îi 
reveneau toate muncile gospodăriei: ridicarea adăpostului, îngrijirea şi 
purtatul pruncilor, pregătirea meselor, strângerea rezervelor de hrană, 
țesutul hainelor şi multe altele. După trecerea la viaţa sedentară, s-au 
adăugat cultivarea pământului şi creşterea animalelor. 

Cu toată truda la care erau supuse, femeile araucane au rămas zvelte 
şi bine proporţionate. Ele îşi purtau părul negru şi lucios sub formă de 
plete lăsate libere pe umeri, încadrând obrazul mic şi rotund. Privirea 
ochilor negri era serioasă şi atentă. Sub sprâncenele drepte şi bine 
desenate, se putea ghici o blândeţe supusă. 

Araucanele se dovedeau însă înverşunate şi aprige atunci când îşi 
însoțeau bărbaţii la război şi când erau nevoite să urmărească duşmanul 
pus pe fugă. De pe chipul lor dispărea orice urmă de sfială şi blândeţe. 
Puneau cu hotărâre mâna pe sulițe sau smulgeau armele din mâinile 
celor căzuţi. Loveau fără ezitare, iuți şi îndemânatice, cu flăcări în priviri. 

Patria  araucanilor a fost numită ARAUCANIA de către 
conchistadorii spanioli. Această regiune, umedă şi răcoroasă, era situată 
la sud de zona centrală a teritoriului chilian. 

Tânără mapuche (araucană) 


Femeile aveau programul cel mai încărcat. Pe lângă ocupațiile 
agricole, se îngrijeau de argăsitul pieilor, torsul lânii de guanaco, țesutul 
hainelor, împletitul coşurilor necesare strângerii şi păstrării proviziilor, 
chiar şi de confecţionarea vaselor de lut utilizate în gospodărie. 

Educaţia fetelor presupunea o multitudine de deprinderi. Acestea 
necesitau multă răbdare şi rezistenţă din partea tinerelor candidate la 
titlul de gospodină. Viaţa femeii araucane nu era uşoară, fiind necesară o 
instruire complicată şi de lungă durată. De fapt, instruirea tinerelor fete 
nu se termina niciodată. Pe lângă treburile gospodăriei, erau nevoite să 
cunoască bine calendarul agricol, să înveţe meşteşuguri ca olăritul şi 
țesutul. Devenite femei şi gospodine, ele continuau să se instruiască, 
devenind cu timpul tot mai active şi cunoscătoare a numeroase noutăţi. 

7 decembrie 2022 


EGIPTUL ANTIC 


Egiptenii au avut despre familie o concepţie mai sănătoasă în 
comparaţie cu celelalte popoare din Orienul Antic. 

Condiţiile căsătoriei în Egipt reprezentau o excepţie în întreaga lume 
a Orientului Antic. Exista o liberă alegere din partea tinerilor. Acestora li 
se acorda multă libertate de iniţiativă. 

Sistemul dotei avea o formă diferită de administrare faţă de alte ţări 
ale Antichității. În Egipt, dota forma un patrimoniu familial, o garanţie 
materială a viitoarei familii. În clasele sociale bogate, soţul aducea două 
treimi, iar soţia, o treime, în bani sau în natură. Cât se aflau în viaţă, soţii 
nu se atingeau de acest depozit. Niciunul dintre ei nu putea să îl 
înstrăineze. 

Dacă unul dintre soţi deceda, celălalt ajungea posesorul întregii dote. 
Putea să dispună cum voia numai de partea adusă de el la contractarea 
căsătoriei. Se putea evita astfel condiţia umilitoare a femeii văduve, care 
ar fi putut rămâne fără mijloace de întreţinere. 

Ceremonia nupţială avea drept moment principal drumul miresei la 
casa mirelui. 

Divorțul se pronunţa numai la cererea soţului, în urma unei decizii 
judecătoreşti, care trebuia să reglementeze şi problema dotei, a împărțirii 
bunurilor, a succesiunii. 

În secolele 11-6 î.Hr., exista în Egipt şi obiceiul „căsătoriei de probă”. 
Dacă după un an de convieţuire căsătoria era desfăcută, din vina unuia 
dintre soţi sau din nepotrivire de caracter, soţia se reîntorcea la părinţii 
ei, luându-şi întreaga dotă. 

Numărul copiilor era neobişnuit de mare şi nu exista obiceiul de a se 
abandona copiii nedoriți de părinţi. Copiii de sex masculin erau preferaţi 
celor de sex feminin. Nou-născuţii erau înscrişi în registrul scribului- 
funcţionar al stării civile, cu numele personal al copilului, la care se 
adăuga numele tatălui („fiul lui...”), dar uneori şi al mamei, sub forma 
„născut de stăpâna casei...”. 

Copilul era alăptat până la vârsta de 3 ani, existând convingerea că, 
pe durata alăptării, mama nu putea rămâne gravidă. 

Până la vârsta de 7-8 ani, copiii umblau goi. După aceea, îşi ajutau 
părinţii, prgătindu-se pentru ocupaţia tatălui lor. Existau doar şcolile de 
scribi (rezervate pentru copiii din familiile nobile), de preoţi sau de 
funcţionari ai statului. 

Regina Nefertiti, legendara soţie a faraonului Akhenaton 


În societatea egipteană, femeia avea o poziţie plină de demnitate, 
puţin obişnuită în lumea antică. I se respecta dreptul de proprietate şi 
zestre, ea fiind numită „stăpâna casei”. Dacă rămânea văduvă, devenea 
capul familiei. 

Egiptenii erau monogami. Totuşi, înalții demnitari se considerau 
onoraţi dacă regele le dăruia, din haremul regal, femei de rang superior 
propriilor soţii. O astfel de femeie dăruită de rege devenea o a doua soţie. 

Prescripţiile religioase cereau ca femeia să fie tratată bine. În 
cercurile superioare ale societăţii, exista egalitatea absolută a femeii cu 
bărbatul în faţa legii. Unele femei au îndeplinit funcţii de preotese ale 
templelor, ca şi înalte funcţii politice. La mijlocul mileniului 2 î.Hr., pe 
tronul Egiptului a domnit regina Hatşepsut. În secolul 8 î.Hr., mai multe 
femei au avut importanta funcţie de „mare preot”. Ultimul suveran al 
Egiptului a fost regina Cleopatra. 

Egiptenii au stimat femeia. Poeţii i-au dedicat versuri de dragoste, 
iar artiştii au prezentat-o ca pe o fiinţă graţioasă şi plină de farmec. 

Misterioasa regină Cleopatra 


14 decembrie 2022 


ROMA ANTICĂ 


Familia a fost, secole de-a rândul, temelia societăţii romane. La 
începuturile ei şi mult timp după aceea, familia era dominată de 
autoritatea capului familiei (pater familias) asupra soţiei şi copiilor, cât şi 
a sclavilor pe care îi avea în stăpânire. Această putere şi-o exercita chiar 
şi asupra zestrei soţiei. 

În concepţia romană, soţia era considerată o fiică a capului familiei, 
deoarece, luând-o în căsătorie, lui îi revenea puterea nelimitată pe care o 
avusese mai înainte propriul ei părinte. Această putere îi revenea soţului 
prin actul căsătoriei. În virtutea acestei puteri, soţul avea dreptul de a-şi 
repudia soţia, dar şi dreptul de viaţă şi de moarte asupra ei. 

În secolul 2 î.Hr., soţul şi-a pierdut unele din drepturile sale, femeia- 
soţie având şi ea unele drepturi, cum era folosirea bunurilor proprii, de 
care dispunea după bunul ei plac. Femeia măritată continua să rămână 
sub autoritatea tatălui, acesta având dreptul de a-i desface căsătoria. 

În timpul domnitorului Augustus, i s-a luat bărbatului dreptul de a- 
şi ucide soţia. În unele cazuri, putea fi restituită tatălui ei. 

În privinţa copiilor, legea îi dădea dreptul tatălui să recunoască 
copilul născut de soţia lui sau să îl lepede, expunându-l în anumite locuri, 
ceea ce însemna să îl condamne la moarte sau, în cel mai bun caz, la 
sclavie. Copilul părăsit putea fi luat de cineva şi crescut într-o altă 
familie. Actul recunoaşterii consta din ridicarea nou-născutului în braţe 
de către tată. 

O dată recunoscut şi devenit filius-familias, copilul intra sub puterea 
absolută a tatălui. Acesta avea asupra lui aceleaşi drepturi ca şi asupra 
sclavilor. Tatăl putea să îşi înstrăineze copiii prin vânzare, ca pe sclavi. 
Singura deosebire era că ei puteau fi vânduți numai dincolo de Tibru, 
adică în afara hotarelor Romei. 

Pater familias (tatăl) putea aplica fiilor săi toate pedepsele corporale, 
ba chiar să îi omoare. Copiii nu aveau dreptul să se căsătorească fără 
consimţământul tatălui. Acesta avea dreptul de pater familias şi asupra 
nepoților. 

Treptat, soţia a ajuns să se afirme tot mai mult ca o personalitate 
distinctă, ridicându-se la nivelul avut înainte de pater familias. În ultimul 
secol al Republicii Romane, femeia ajunsese cu adevărat mater familias, 
fiindu-i recunoscut dreptul la respectul deplin din partea copiilor săi. Ea 
se bucura şi în afara casei de recunoaşterea demnităţii meritate ca 
tovarăşă de viaţă a bărbatului. Putea ieşi singură pentru a face vizite sau 
cumpărături, iar seara îşi însoțea soţul la reuniuni familiale sau chiar la 
ospeţe. 

La începutul epocii imperiale, adulterul începuse să amenințe 
temeliile familiei. Din acest motiv, Augustus a adus legea privitoare la 
adulter, dorind să restabilească demnitatea vechii familii romane. În 
virtutea acestei legi, cei dovediţi de adulter erau exilați, li se confisca 
jumătate din avere şi li se interzicea de a se mai căsători vreodată unul cu 
celălalt. 

Familie romană 


17 decembrie 2022 


GRECIA ANTICĂ 


La vârsta de 20 de ani, după ce îşi termina stagiul militar, tânărul 
atenian se putea căsători. Fetele se măritau de obicei la 14-15 ani. 
Celibatarii erau rău văzuţi şi dispreţuiţi în toată lumea greacă. În Sparta 
erau chiar pedepsiţi de lege. Căsătoria o hotărau părinţii tinerilor. 

În concepţia grecilor antici, scopul căsătoriei era procreaţia, nu 
dragostea. Erau preferaţi copiii de sex masculin. Grecii nu doreau să aibă 
mai mult de doi copii. Băieţii îşi ajutau tatăl la treburile gospodăriei şi 
asigurau continuitatea îndeplinirii obligaţiilor legate de cultul familial al 
strămoşilor. 

La Atena nu erau interzise prin lege relaţiile incestuoase dintre frate 
şi soră, dar opinia publică le considera un act oribil, care putea să atragă 
o teribilă pedeapsă a zeilor. Căsătoria între fraţi vitregi era posibilă, ca şi 
între veri, sau între unchi şi nepoată. 

Actul căsătoriei consta într-un ritual simplu: în prezenţa familiei şi a 
unor martori, cei doi tineri îşi dădeau mâna, iar mirele şi tatăl (sau 
tutorele) fetei îşi declarau consimţământul, oral, fără niciun act scris. De 
obicei, căsătoriile se încheiau iarna şi în zilele cu Lună plină. Se aduceau 
sacrificii zeilor protectori ai căsătoriei. Mireasa oferea drept ofrandă 
jucăriile şi alte obiecte personale din copilăria sa. 

Casele tinerilor se împodobeau cu ghirlande din frunze de măslin şi 
de laur. Mireasa făcea baia de purificare cu apa adusă dintr-o fântână 
sacră de un cortegiu de femei ce purtau torţe. Cortegiul era precedat de 
un cântăreţ din oboi. Ospăţul avea loc în casa părinţilor miresei, iar 
mirele primea darurile. Un cortegiu de tineri care cântau melodii 
nupţiale însoțeau mirii la noua lor casă, unde mireasa era primită cu 
nuci, smochine, curmale şi cu tradiționala turtă cu miere şi susan. Nunta 
continua şi a doua zi, când se aduceau darurile şi zestrea miresei. 

În epoca miceniană, statutul femeii era aproape egal cu cel al 
bărbatului. În schimb, în lumea greacă a epocii clasice, situaţia femeii nu 
era deloc demnă de prestigiul unui regim democratic. Femeia trebuia să 
vadă cât mai puţin, să audă cât mai puţin şi să pună cât mai puţine 
întrebări. Să aibă grijă de casă şi să dea ascultare soţului ei. 

În Grecia clasică, femeia nu avea un statut juridic. Spre deosebire de 
băieţi, fetele nu primeau niciun fel de instrucţie. La actul căsătoriei nu li 
se cerea acceptul. Zestrea soţiei era administrată de soţ, ea fiind supusă 
tutelei acestuia. Soţul îşi putea repudia oricând soţia dacă se dovedea a fi 
adulteră. Dacă o repudia, soţul avea obligaţia de a-i restitui dota. 

Pentru a evita divorţul, soțului îi erau îngăduite legături cu o 
concubină, o curtezană sau cu sclavele casei. Femeia avea dreptul să 
ceară divorţul adresându-se arhontelui printr-o petiție. Aceasta era luată 
în consideraţie dacă soţia dovedea că fusese maltratată. 

Rămasă văduvă, femeia revenea sub autoritatea tatălui ei, care o 
putea recăsători după bunul său plac, eventual putea indica prin 
testament cu cine să fie remăritată. Însuşi primul ei soț putea indica, 
înainte de a muri, cu cine trebuia să se mărite din nou. 

Femeia ateniană care aparţinea categoriei celor bogaţi sau celei 
medii, îşi ducea viaţa retrasă în camera sau apartamentul rezervat 

femeilor, ferită de privirile bărbaţilor, chiar ale sclavilor casei. Bărbaţii îşi 
aveau apartamentul lor. 


Femei în Grecia antică 


13 ianuarie 2023 

PRACTICI TĂMĂDUITOARE DIN TIMPURI STRĂVECHI 
(2022) 


Cuvânt înainte 


Din vremuri imemoriale, oamenii şi-au tratat bolile după cum s-au 
priceput: cu mâinile, cu descântece, cu invocarea bunăvoinţei zeilor. 
Întregul ajutor le-a venit din natura înconjurătoare. Natura le-a fost un 
bun farmacist, sursă de minuni şi eşecuri. Omenirea a evoluat de-a 
lungul mileniilor, iar natura i-a rămas o bună prietenă. 


PIGMEII 


Vracii clanurilor de negrili (pigmei) se străduiau ca ştiinţa lor să 
rămână secretă. Călătorii sosiți de oriunde îi considerau vrăjitori, adică 
practicanți ai magiei negre. Magia presupune un sistem de acţiuni şi 
formule cu ajutorul cărora magicienii cred că pot supune sau răsturna 
legile naturii sau pot provoca fenomene miraculoase. 

Rolul vracilor pigmei se rezuma, adesea, la tămăduirea unor boli. În 
multe aşezări negrile, rolul de vindecător era îndeplinit, ocazional, de un 
bătrân sau chiar de căpetenia grupului. Uneori, capul familiei se ocupa şi 
el de tămăduirea unor maladii. 

Vraciul purta un costum special, cu o bonetă ascuţită, confecţionată 
dintr-o piele de animal (pisică sălbatică, uneori panteră). Coada 
animalului cădea pe spate, iar ghearele atârnau în lateral. Uneori, fruntea 
vraciului era înconjurată cu un fel de panglică împletită din fibre de 
ananas, având la mijloc o piatră mare, albastră. De centura vraciului 
atârnau cozi de pisică sălbatică (uneori de leopard sau de panteră), care 
în timpul dansului se mişcau, descriind un cerc. Tot de centură atârnau 
coarne de antilopă astupate cu ceară, în care erau închise diferite fetişuri: 
gheare sau unghii, oase, dinţi. Astfel de fetişuri se aflau şi într-un sac 
împletit, atârnat de umăr. În timpul dansurilor rituale, vraciul avea 
prinse de glezne coji uscate de fructe, având în interior seminţe sau 
pietricele, care făceau un zgomot specific la fiecare mişcare. În mână 
ţinea uneori o lance sau un fel de sabie. 

Când dorea să gonească spiritele rele ascunse în corpul unui bolnav, 
vraciul ţinea în mâna stângă o coadă de elefant. Pe cap purta un coif de 
porc tepos şi o coroană din pene roşii de papagal. El îşi ungea corpul cu 
alb, culoare menită să sperie spiritele rele. 

Formulele magice rostite de vracii pigmeilor seamănă, oarecum, cu 
descântecele de deochi folosite de babele doftoroaie din satele Europei. 
Dansul vraciului era mimetic, el imitând obiceiurile animalului presupus 
a fi cauza bolii unui vânător. Negrilii credeau că atunci când vraciul 
reuşea să imite animalul întru totul, el căpăta o putere magică asupra 
acestuia, reuşind să ridice blestemul aruncat asupra omului bolnav sau să 
transfere boala unui alt animal sau unui arbore. Unii vraci priveau vreme 
îndelungată într-o oglindă de aramă lustruită, ca să vadă faţa celui care l- 
a deocheat pe bolnav sau animalul asupra căruia trebuia transferată 
boala. 


Vânători pigmei 


Populaţia pigmeilor era convinsă de puterea dovedită de vraci prin 
ritualuri şi fetişuri. Pe lângă acestea, efecte deosebite aveau diferitele 
substanţe vegetale administrate de vraci în cadrul ritualului. Acestea 


NINA PETRE - SINTEZE. Opinii spirituale şi articole ştiinţifice pag. 98 


reuşeau, deseori, să vindece complet boala sau, eventual, să amelioreze 
starea bolnavului. 

Multe dintre plantele medicinale folosite de vracii pigmei sunt 
înrudite cu cele din Europa. Printre ele se găsesc ierburi, flori, fructe, 
rădăcini, coajă de copaci. Astfel, fructele copacului bimba reprezentau 
un diuretic foarte bun. Florile cu parfum de iasomie ale arborelui toa şi 
ale arbustului ombieng erau folosite la ceaiuri cu efect vomitiv. Ca 
sudorific, negrilii foloseau florile copacului hue, rudă cu teiul din 
regiunile noastre. Fructul de cola vindeca unele maladii venerice, el fiind 
şi un stimulent: avea puterea de a reface forţele, de a înlătura oboseala, 
permiţând efectuarea unor marşuri lungi prin pădurile sălbatice africane. 

La remediile naturale culese din păduri, vracii negrili adăugau şi 
altele: aplicarea ventuzelor, luarea de sânge, băile de sudoare, duşurile 
reci şi fierbinţi. Ele se potriveau bolilor mai frecvente ale pigmeilor, cum 
erau cele reumatice şi pleureziile, provocate de viaţa rătăcitoare, 
expunerea la intemperii, îmbrăcămintea sumară. În timpul sezonului 
ploios, când se aflau la vănâtoare în inima pădurii, nu aveau posibilitatea 
să se adăpostească şi să îşi facă foc pentru a se apăra de răceală. 

21 noiembrie 2022 


BOȘIMANII 


Teritoriul pe care s-au răspândit boşimanii, din vremuri străvechi, 
cuprinde întreaga Africă australă, între paralelele sudice de 17 şi 34 de 
grade. În acest vast teritoriu, ei au lăsat urme de cultură de o 
incontestabilă valoare. Prepararea leacurilor şi întrebuinţarea lor de către 
vraci constituia uneori o îndeletnicire magică, iar alteori, una de 
medicină empirică. Boşimanii ştiau să valorifice medical orice plantă din 
deşert. Din componentele unei plante (rădăcină, tulpină, coajă, frunze, 
muguri, fructe, sâmburi) obțineau calmante cu eficienţă medicală 
deosebită. Preparau medicamente şi din cornul, părul, sângele, urina, 
pielea, carnea, oasele, măduva ori seul animalelor. 

Pereche de boşimani 


Pentru uciderea parazitului belhasia, care pătrundea sub pielea 
celor care intrau în râul Okowango, se folosea o medicaţie severă. Cel 
infestat era scăldat într-o baie de otravă, care ţinea bolnavul timp de 48 
de ore într-o stare letargică vecină cu moartea. Dacă pacientul nu murea 
în acest interval, atunci scăpa cu siguranţă de paraziți. 

Băutura fermentată de marula servea căderilor în stare onirică, 
necesare riturilor de iniţiere a tinerelor fete, riturilor de nuntă, riturilor 
de invocare a ploii. 

Din ceapa sălbatică numită vinitiies, preparau un plasture pentru 
tratarea infecțiilor superficiale ale pielii. 

Din vezica urinară a gazelelor făceau vase pentru apa medicală 
întrebuințată împotriva iritaţiilor de ochi, provocate de fumul vetrei, care 
îi apăra noaptea de animalele sălbatice. 

În afara mutilărilor estetice, boşimanii practicau şi mutilări 
medicale. Pentru bolile asemănătoare epilepsiei, vraciul le tăia celor 
bolnavi câte un deget de la mâna stângă, la femei, şi cea dreaptă, la 
bărbaţi. Acestea erau introduse în mâncarea şi băutura celor în cauză. 
Era un fel de vaccin realizat prin tehnica mutilării magice. 

25 noiembrie 2022 

MESOPOTAMIA 

Rădăcinile gândirii ştiinţifice  sumero-babiloniene constau în 
observarea unor fenomene naturale în scopuri practice, chiar dacă, în 
general, căile urmate şi rezultatele erau fanteziste. 

Astfel, GHICITORII (categorie de sacerdoţi specializaţi şi foarte 
respectaţi) observau, cercetau repetarea şi periodicitatea unor fenomene 
naturale, făcând observaţii pe baza cărora ghiceau viitorul. 

ASTROLOGUL formula preziceri bazate pe observarea poziţiei şi 
mişcării aştrilor sau pe corelaţiile posibile dintre fenomenele cereşti şi 
anumite schimbări din natură. 

PREOȚII fiziognomişti stabileau anumite relaţii concludente între 
aspectele somatice, fizionomia, comportamentul şi caracterul unui 
individ. 

Alţi SACERDOŢI ghiceau viitorul cercetând organele interne ale 
unor animale sacrificate în acest scop, ajungând astfel să cunoască 
structura anatomică a acestora. Toate aceste practici şi atitudini 
intelectuale rudimentare au pregătit apariţia unei adevărate gândiri 
ştiinţifice. 

MEDICINA BABILONIANĂ a fost domeniul prioritar al ştiinţei 
mesopotamiene. Existau deosebiri între vrăjitor şi medic. Vraciul şi 
medicul aveau fiecare concepţia şi metoda sa, foarte distincte una de 
cealaltă. Niciunul dintre ei nu voia să fie confundat cu celălalt. Faima 
medicilor babilonieni era răspândită în tot Orientul Apropiat. 

MEDICII ASIRIENI recunoşteau importanţa dietei, a băilor locale şi 
a loţiunilor, a cataplasmelor, pansamentelor şi bandajelor. Tratamentele 
lor erau însoţite de tradiţionalele amulete, rugăciuni şi exorcisme. 

Actul medical în Mesopotamia 


Textele medicale babiloniene vorbesc despre examenul clinic al 
bolnavului, despre diagnostic, tratament şi prognostic. Un text medical 
de la sfârşitul mileniului 3 î.Hr. descrie caracteristicile, indicaţiile, modul 
de preparare şi administrare a 150 de medicamente. Printre acestea erau 
şi ingrediente urât mirositoare, chiar respingătoare, ca urina şi 
excrementele. Se considera că, prin caracterul lor dezgustător, aveau 
scopul de a alunga demonul, factorul malefic al bolii respective. 

Într-un amplu tratat din mileniul 2 î.Hr. au apărut principalele 
domenii de practică medicală perfect delimitate: simptomatologia, 
etiologia, diagnosticul şi prognosticul. Un tratat de terapeutică 
babilonian descria 31 de moduri de a trata icterul. Un tratat de otologie 
descria otitele, cu simptomatologia lor: dureri, supuraţii, retenţii de puroi 
— indicând tratamente cu instilaţii, insuflaţii şi tampoane uleioase. Un 
tratat de oftalmologie vorbea despre unguente şi băi oculare. Alte texte 
de medicină se refereau la maladiile abdomenului, afecțiunile hepatice, la 
cele ale aparatului respirator sau ale organelor genitale. 

La sfârşitul mileniului 3 î.Hr. s-a constituit prima corporație de 
vindecători, în acelaşi timp, şi prezicători. Cele mai vechi tăblițe 
sumeriene conţinând texte medicale au fost găsite la Nippur, unde exista 
şi o înfloritoare şcoală medicală patronată de zeiţa medicinei, Gula. Unul 
dintre aceste texte datează din anul 2100 î.Hr. Alte două texte, mai vechi, 
conţin prescripţii de băuturi pe bază de praf calcinat din carapace de 
broască ţestoasă, folositoare în afecțiunile gastrice. 

Exactitatea descrierilor a permis identificarea maladiilor frecvente în 
Mesopotamia. Astfel, existau boli cauzate de paraziți, litiaza vezicală şi 
renală, boli de ochi, scorbutul. Dintre epidemii, cea mai frecventă era 
febra tifoidă. Frau ţinuţi în izolare bolnavii de lepră şi de boli venerice. 

Unele texte vorbesc despre diferite psihoze: cleptomanie, agorafobie 
şi alte fobii, anxietăţi. Capitolul anxietăţilor cuprindea descrierea a 70 de 
tipuri, constituind prima încercare de clasificare a comportamentelor 
obsesionale. Se considera că o boală era cauzată de faptul că bolnavul 
săvârşise un păcat sau fusese victima unor farmece, dar era provocată şi 
de unele cauze naturale (frig, secetă, praf inhalat, miasme, efecte ale unor 
malformații congenitale). 

Farmacopeea mesopotamiană se baza pe plante şi minerale. Medicii 
le cunoşteau perfect proprietăţile medicinale: erau astringente, 
sudorifice, revulsive, laxative, vomitive. Chirurgii făceau intervenţii 
dificile ca: incizia unui abces al ficatului, puncţia unei pleurezii 
purulente, operaţia de cezariană, chiuretaje profunde, operaţia de 
cataractă, multe cazuri de trepanaţie. 

Medicii din Mesopotamia respectau anumite principii rămase mii de 
ani ca fundamentale în medicină. Ei considerau medicina o ştiinţă 
exactă, bazată pe observarea simptomelor, dădeau o mare importanţă 
tabloului clinic şi evoluţiei bolii, iar uneori se străduiau să stabilească un 
diagnostic diferențial  (comparaţia cu alte boli cu simptome 
asemănătoare). 

26 noiembrie 2022 


EGIPTUL ANTIC 


Medicina egiptenilor se bucura în antichitate de un foarte bun 
renume. Herodot vorbea îndelung şi cu admiraţie despre medicii 
egipteni. Hipocrat a studiat medicina la Memfis, unde se afla şi marea 
bibliotecă a templului lui Imhotep. Teofrant, Dioscoride şi Galenos 
relatau deseori reţete medicale primite de la medici din Egipt. 

S-au găsit multe reţetare egiptene, dintre care, mai importante sunt: 

- În Papirusul Ebers există 110 coloane ce conţin reţete grupate pe 
boli, un mic tratat de fiziologie, indicaţii de igienă şi multe formule 
magice. 

- Papirusul Smith conţine 13 formule medicale-magice, 48 paragrafe 
în care sunt descrise diferite tipuri de răni şi fracturi, cu indicaţii de 
tratament. 

Egiptenii atribuiau cauzele bolilor unor demoni, care trebuiau 
alungaţi cu ajutorul unor formule magice, dar şi prin respectarea 
sfaturilor prevăzute în reţetele medicale. Vrăjile aveau nevoie să fie 
însoţite de medicamente. 

Medicina şi magia erau două profesii distincte. Medicii şi vrăjitorii 
se respectau reciproc, evitând să intre în conflict unii cu alţii. În cazuri 
disperate, medicul îşi recunoştea incapacitatea de a vindeca, lucru pe 
care vrăjitorul nu îl recunoştea niciodată. 


< = 


Medic oftalmolog egiptean antic 


Medicii erau formați în şcoli de medicină, care funcționau pe lângă 
temple. Cu toţii erau mândri de şcolile în care învățaseră, menţionându- 
le cu titlu de onoare. Erau împărţiţi pe specialităţi: internişti, oftalmologi, 
chirurgi, stomatologi etc. 

Reţetele lor, foarte complexe, acumulau multe substanţe: vegetale, 
minerale sau preparate din părţi de animale, eventual insecte (cum erau 
scarabeii uscați şi pisaţi). Toate substanţele erau prescrise în doze 
specifice şi combinate după tehnici farmaceutice bine stabilite. 

Ingredientele respingătoare (spre exemplu, fecalele) aveau rostul magic 
de a speria demonii care provocau maladiile. Reţetele erau redactate 
după o schemă fixă, care cuprindea cinci puncte: denumirea bolii, 
descrierea simptomelor, diagnosticul, prognosticul şi posologia. 


Medicii egipteni antici pun atele la fracturi de membre 


Medicii egipteni cunoşteau bine anatomia externă a omului. Ca 
anatomie internă, cunoşteau oasele şi organele interne (cu excepţia 
rinichilor), fără să poată face o distincţie clară între muşchi, nervi, vene şi 
artere. Cunoşteau funcţiile muşchiului cardiac şi ale vaselor care porneau 
de la centrul motor — inima. Vindecau laringitele şi bronşitele, pe care le 
tratau şi prin inhalaţii. Tratau retenţia şi incontinenţa urinară. Pentru 
tratamentul afecţiunilor rectului, exista un medic specialist numit 
„paznic al anusului”. Mai existau „medici de dinţi”. Ginecologii au lăsat 
descrieri corecte ale afecţiunilor uterului, metritelor etc. Medicii 
oftalmologi erau renumiţi în tratamentul afecţiunilor pleoapelor, a 
conjuctivitei granuloase, a cataractei. Chirurgii egipteni au fost primii 
care au folosit punctele de sutură la închiderea mariginilor unei răni, ca 
şi atelele în cazuri de fracturi. 

15 decembrie 2022 

ROMA ANTICĂ 


MEDICINA era o ocupaţie străveche la Roma. Ea a existat înaintea 
apariţiei medicilor de profesie. Medicina s-a născut la romani din 
necesitatea de a vindeca rănile sau de a tămădui bolile. În acest scop se 
folosea experienţa îndelungată dobândită de om în strădaniile lui de a 
cunoaşte natura înconjurătoare şi de a descoperi calităţile tămăduitoare 
ale unor plante. Această experienţă se transmitea din generaţie în 
generaţie. 

Medicina primitivă la romani a fost denumită „ştiinţa ierburilor de 
leac”. Mai târziu, s-au adăugat noi leacuri şi substanţe, cum era, în 
primul rând, pâinea. Conform părerii unanime, pâinea prezenta 
nenumărate calităţi vindecătoare. Urmau apoi mierea, uleiul şi oţetul. 
În scurtă vreme, s-a ajuns să se întrebuinţeze ca remediu şi grăsimea 
de animale. 

Capul familiei (pater familias) era în măsură să aplice substanţele 
vindecătoare tuturor membrilor familiei sale: soţie, copii şi chiar sclavi. 
Când era necesar, tot el prepara amestecuri din mai multe substanţe, sub 
formă de lichide, prafuri sau unguente. Aceste practici au persistat şi 
după ce la Roma au apărut medici de profesie şi alţi oameni care se 
ocupau cu prepararea medicamentelor, fără a fi numiţi farmacisti. 

Ţăranii şi alţi oameni săraci foloseau prin tradiţie diverse substanţe 
luate din regnul vegetal şi cel animal. Planta laserpicium era aromată. 
Din rădăcina ei se extrăgea un fel de răşină (laser) care avea puteri 
curative excepţionale. Se punea pe răni, vindeca furunculele, anihila 
efectul nociv al muşcăturilor de şarpe şi de scorpion. Se folosea la 
durerile de gât, în tratamenul astmului, al hidropiziei, al epilepsiei, al 
icterului, al pleureziei. În general, era un calmant pentru multe feluri de 
dureri. 

Urzica avea şi ea numeroase întrebuinţări. Muştarul anihila 
efectele toxice ale ciupercilor. Muştarul amestecat cu suc de curcubătă 
contribuia la vindecarea epilepsiei. Cu rădăcini de crin se tratau arsurile, 
se vindecau plăgile cu puroi şi bolile de ochi. Din anumite plante se 
preparau remedii pentru combaterea tusei, a catarului, a durerilor de gât, 

a migrenelor, a congestiei pulmonare. Această „ştiinţă a ierburilor de 
leac” era strâns legată de unele practici magice, descântece şi vrăji. 

Primii medici cu pregătire de specialitate au venit la Roma din 
Grecia, în secolul 3 î.Hr.. În afară de medicii care îşi exercitau profesia pe 
cont propriu, existau şi numeroşi medici ţinuţi pentru nevoile domestice 
ale unor familii. Aceştia erau mai ales sclavi sau viitori oameni liberi. 
Întreţinerea lor şi-o putea permite numai familiile bogate. 

Unităţile militare aveau medici specializaţi în diferite domenii, mai 
ales în chirurgie. Şcolile de gladiatori aveau medici care le îngrijeau 
rănile şi bolile, le indicau regimul alimentar şi le supravegheau 
antrenamentele. Mai aveau proprii medici şi colectivele teatrale, chiar şi 
grupările meşteşugăreşti, care îi plăteau din fondul lor comun. 


Medicul oblojea soldaţii romani 


La romani, medicii erau în acelaşi timp şi farmacişti. Ei preparau 
medicamentele pe care le vindeau pacienţilor, încasând sume mari, pe 
lângă cele pentru consultaţii. 

Procurarea tuturor ingredientelor necesare preparării 
medicamentelor era un lucru foarte complicat. Materiile prime, uneori 
chiar şi diferite amestecuri, erau procurate de la negustorii de substanţe 
vegetale aromate. Acestea ocupau în magazinele şi depozitele 
negustorilor un sector aparte, ele fiind cuprinse sub numele general de 
materia medica. Preţurile ridicate cu care se vindeau aceste substanţe 
aduse de la mari distanţe, mai ales din Orient, au făcut să se dezvolte un 
întreg comerţ. 

Multe dintre substanţele din care se preparau medicamentele erau 
folosite şi la prepararea unor produse cosmetice. Printre acestea, un loc 
important îl ocupau uleiurile şi alifiile parfumate. La Roma se preeparau 
uleiuri de trandafiri, de mirt, de chiparos. Fardurile de tot felul erau 
întrebuințate de femei şi bărbaţi. Existau uleiuri şi pomezi împotriva 
căderii părului, vopsele pentru gene şi sprâncene, pentru colorarea 
părului în blond sau roşcat, pentru înnegrirea părului. Alifiile pentru faţă 
şi mâini mențineau frăgezimea pielii, înlăturau ridurile feţei. Se mai 
găseau pudra pentru faţă de diferite nuanţe, praful de dinţi şi altele. 

20 decembrie 2022 

CREDINȚE ȘI PRACTICI RELIGIOASE (2022) 


POPOARELE GERMANICE 

Numele de germani aparţinea unui singur grup de populaţii 
omogene în ceea ce priveşte limba, oiceiurile şi credinţele religioase. 
Această omogenitate şi-au păstrat-o şi în epoca lor de expansiune, când 
şi-au format mai multe triburi şi confederaţii de triburi. 

Din marele grup al germanilor din nord provin actualii danezi, 
suedezi şi norvegieni. Norvegienii au ocupat şi insulele din Marea 
Nordului plus Islanda. Germanii din răsărit au stăpânit regiunea Vistulei 
timp de aproape 1300 de ani şi s-au constituit în grupul tribal cel mai 
important, cel al goților. Germanii din vest s-au împărţit în ingevoni, 
ermioni, istevioni. 

Cele mai bogate informaţii asupra religiei vechilor popoare 
germanice sunt furnizate de tradiţiile literare păstrate în Islanda. Aceste 
informaţii se referă la credinţele religioase ale popoarelor scandinave, 
elementele comune aparţinând tuturor popoarelor germanice. 

În perioada neoliticului, au apărut la vechii germani morminte 
individuale ce conţineau vase, arme şi podoabe, deoarece se credea că 
morţii îşi continuau, într-un fel, viaţa printre cei vii. Practicile magice 
sunt atestate de gravurile rupestre şi de amulete, acestea fiind mici piese 
de teracotă ce reprezentau diferite animale. Străvechii germani credeau şi 
în existenţa unor fiinţe supranaturale, cărora le aduceau sacrificii rituale 
cu animale. 

În epoca bronzului, apare un nou rit funerar, incinerarea, în locul 
înhumării, ce corespundea unei noi concepţii despre raporturile dintre 
cei morți şi cei vii. Printre ofrandele din morminte se aflau şi corăbii mici 
de bronz sau chiar din aur, având gravată imaginea simbolică a Soarelui, 
venerat la germani. Semnificaţia corăbiilor era următoarea: se 
presupunea că sufletele morţilor ajungeau, străbătând marea, până la 
locul lor de odihnă. Putea fi vorba şi de cadavrele unor războinici părăsite 
în voia valurilor, după ce fuseseră aşezate în bărci asemănătoare celor din 
timpul vieţii lor. 

În timpurile atestate istoric, s-au menţinut obiceiurile privind 
înmormântarea, riturile de fecunditate, magia şi adorarea obiectelor 
neînsufleţite considerate sacre: meteoriți, Soarele şi astrele, izvoare şi 
râuri, arbori şi păduri întregi. Existau şi obiecte făcute de mâna omului 
socotite a fi înzestrate cu puteri magice, îndeosebi securi şi spade. A 
continuat credinţa în existenţa spiritelor protectoare şi a demonilor 
răufăcători. Au început să fie venerate şi anumite obiecte de cult cu 
imagini ale unor zei, plasate în sanctuare şi temple. 

Alături de o castă sacerdotală, existau numeroşi vrăjitori, ghicitori şi 
prezicători. 

Zeii popoarelor germanice au devenit cunoscuţi în cea mai mare 
parte prin corespondenţii lor scandinavi, fiind împărţiţi în două grupuri 
distincte: Asii, zeii aristocrației războinicilor, şi Wanii, divinităţile 
agricultorilor, păstrători ai fecundității şi fertilităţii, protectori ai păcii şi 
bogăției. 

Zeul suprem al tuturor germanilor, regele Asilor, era Wodan. La 
scandinavi se numea Odin sau Odhinn. La origine zeu al furtunilor, 
Wodan era în primul rând zeul furiei războinice, înconjurat de ceata sa 
formată din luptătorii cei mai aprigi, dar şi singura divinitate căreia i se 
aduceau sacrificii umane. 


Wotan, zeul suprem la popoarele germanice 

Al doilea zeu, foarte popular, era Donar, care la scandinavi se numea 
Thor. Ca zeu al tunetului, al furtunii aducătoare de ploaie binefăcătoare 
recoltelor, apărător al oamenilor împotriva uriaşilor distrugători, Thor 
era reprezentat înarmat cu o secure şi cu un baros. În ţările scandinave îi 
erau consacrate numeroase temple. 

Tiwaz (la scandinavi numit Tyr) era şi el o divinitate a războiului, dar 
şi zeul cerului şi al luminii, păstrătorul dreptăţii, apărătorul legămintelor. 

O figură luminoasă a panteonului germanic era Balder (Baldr), fiul 
lui Wodan, cel mai generos, mai înţelept, mai frumos şi mai iubit dintre 
Asi. Zeu paşnic, blând, curajos, a fost ucis mişeleşte de Loki, acesta fiind 
zeul focului, al Pământului, al vegetației. Personificarea vicleniei şi a 
răutăţii, Loki aparţinea forţelor distrugătoare a ordinii cosmice. 

La popoarele germanice din nordul Europei, străvechile credinţe şi 
practici religioase s-au menţinut multă vreme. Soarele, Luna, astrele, 
Pământul, unele plante, arbori sau obiecte erau considerate că ar poseda 
forţe care îi protejau pe oameni. Tot cu rol protector existau unele semne 
cu care erau marcate diferite obiecte, în special inscripţiile runice sau 
doar unele litere din acest alfabet. 

16 decembrie 2022 


ROMA ANTICĂ 

Ocupațiile păstoreşti şi agricole care au predominat în primele 
secole din istoria romanilor au lăsat urme adânci. Numeroase sunt 
serbările care păstrează acest caracter păstoresc şi agricol, ele fiind 
mărturii din vremurile când oamenii erau nevoiţi să lupte împotriva 
forţelor potrivnice ale naturii. 

O reminiscență a vieţii pastorale sunt serbările Lupercalia. Acestea 
aveau loc la mijlocul lunii februarie. În cinstea divinității Lupercus, 
ocrotitorul turmelor împotriva lupilor, se aduceau ca jertfe capre şi ţapi. 
Pe lângă jertfele sângeroase, se mai aducea şi o ofrandă de făină 
amestecată cu sare, ce se presăra pe altar. După aceste ofrande urma o 
procesiune a preoţilor acestui cult (luperci), îmbrăcaţi în pieile 
animalelor sacrificate. Fi purtau în mână nişte curele tăiate din pieile 
acestora, cu care loveau femeile întâlnite în cale, dându-le astfel 

fecunditatea. Toate ceremoniile şi jertfele serbărilor Lupercalia aveau 
ca scop obţinerea fertilităţii pământului, fecunditatea turmelor şi a 
femeilor. Ele s-au bucurat de popularitate multă vreme şi după victoria 
creştinismului. Au fost desfiinţate printr-o hotărâre specială la sfârşitul 
secolului 5 d.Hr.. 


Sărbătoarea romană Lupercalia 


De o popularitate asemănătoare s-au bucurat Paleliile, adică 
serbările în cinstea zeiţei Pales, protectoarea turmelor, a păstorilor şi a 
păşunilor, una dintre cele mai vechi şi mai venerate divinităţi ale Romei. 
De la numele ei deriva numele colinei Palatin, leagănul Romei de mai 
târziu, care iniţial însemna păşune. Sărbătorile aveau loc la 21 aprilie, 
când se presupunea că a fost întemeiată Roma. Sărbătoarea consta dintr- 
o jertfă pe care o aduceau păstorii pentru a obţine fecunditatea turmelor. 
După ce turmele şi staulele erau stropite cu apă de purificare, pământul 
era măturat cu un mănuchi de crengi de laur. Deasupra intrării în casă se 
atârnau crengi de verdeață, iar interiorul se afuma cu sulf. Pe vatră se 
aprindea un foc cu lemn de măslin, pin, cetină şi laur. Zeiţei i se aduceau 
ca ofrande plăcinte de mei şi coşuleţe cu grăunţe de mei. Păstorii erau 
stropiţi cu lapte călduţ. 

Cu un pronunţat caracter agrar erau serbările închinate zeiţei Ceres, 
protectoarea agriculturii. Numite Ludi Cereales sau Cerealia, ele 
aveau loc între 12 şi 19 aprilie, primind un caracter preponderent agrar. 

Zeița Ceres era considerată protectoarea agriculturii, aducându-i-se ca 
ofrande turte cu miere şi lapte, tămâie şi torţe aprinse. La Roma, 
procesiunea din ultima zi a serbărilor se îndrepta spre circ, unde se 
adunau mari mulţimi de oameni care îşi aruncau unii altora nuci şi 
dulciuri. La ţară se făcea o procesiune solemnă în jurul câmpurilor 
însămânţate cu grâne. Atunci când se dizolva miere în lapte şi vin pentru 
a fi adusă ca ofrandă zeiţei, ţăranii formau grupuri care intonau cântece 
în cinstea ei, executând în acelaşi timp dansuri cadenţate. 

Sărbătoarea Robigalia a luat naştere din cauza unei calamităţi 
naturale provocate de rugina grâului (robigo) care distrugea lanurile din 
apropierea Romei. Negăsind niciun mijloc practic de a combate rugina 
grâului, ţăranii romani au recurs la mijloace magice, inventând o 
divinitate şi un cult menit de a-i câştiga favoarea. I-au dat numele 
calamităţii care se abătea asupra lanurilor, adică Robigo. Sărbătoarea 
Robigalia avea loc la 25 aprilie, în perioada când lanurile erau în floare. 
La începutul sărbătorii, din Roma pleca o procesiune care se îndrepta 
spre lanurile înconjurătoare, ajungând în locul numit Lucus Robigi, unde 
se desfăşurau ceremoniile şi sacrificiile. Într-o anumită rugăciune i se 
cerea zeiţei să cruţe lanurile verzi şi să îngăduie ca spicele să crească şi să 
se dezvolte până când erau bune de secerat. Astfel de serbări şi 
procesiuni au continuat să aibă loc şi după ce terenurile din 
împrejurimile Romei nu mai erau cultivate cu cereale. 2 

Existau şi serbări legate de însăşi întemeierea Romei, organizate în 
cinstea unei divinităţi agrare numite Consus. Serbările purtau numele de 
Consualia. Ele se petreceau în două perioade ale anului. Prima avea loc 
după terminarea însămânţărilor (15 decembrie), iar a doua, după seceriş 
(21 august). Cu acest prilej se aduceau sacrificii şi ofrande pe altarul 
zeului, care se afla în Valea Murcia, la extremitatea de est a circului. 
Acest altar rămânea în restul timpului acoperit cu pământ, simbolizând 
acţiunea misterioasă şi subterană a zeului, care făcea să încolţească 
seminţele şi să se maturizeze spicele. După îndeplinirea sacrificiilor 
rituale, aveau loc în circ întreceri şi curse de cai liberi sau înhămaţi la 
care. Celelalte animale folosite la muncile din agricultură (boii, măgarii şi 
catârii) erau încununate cu flori şi lăsate libere. Pentru oameni era o zi 

plină de veselie. Organizau petreceri câmpeneşti, dansuri şi un joc ce 
consta din alergarea pe o piele de bou unsă cu ulei. 
19 decembrie 2022 


EGIPTUL ANTIC 


RELIGIA EGIPTEANĂ le oferea oamenilor iluzoriul balsam al 
liniştii, al împăcării şi al speranţei. Existau şi la egipteni o mulţime de 
spirite malefice, de demoni. Dar niciodată aceştia nu puteau decide şi 
impune triumful definitiv al răului. 

Egiptenii priveau moartea cu calm şi încredere, ca un moment 
firesc de trecere spre un altfel de viaţă, spre viaţa eternă. 

Formele de religiozitate primitivă (animism, totemism, fetişism, 
tabuism, magie) nu au dispărut complet din istoria Egiptului. 
Caracteristică, din vremuri imemoriale, era strania formă religioasă a 
zoolatriei. Omul se simţea înconjurat de forţe divine, bune sau rele, 
care acționau prin intermediul unor animale. Aceste forţe, întrupate în 
fiinţe reale şi concrete, cum erau şarpele de câmp, leul în deşert, 
crocodilul în fluviu etc., aveau pentru egipteni o importanţă mai mare 
decât invizibilele „forţe divine”. Aceste animale trebuiau să fie 
considerate drept protectori ai triburilor, să li se câştige bunăvoința şi 
protecţia prin rugăciuni, sacrificii sau ofrande şi să fie divinizate. Taurul, 
vaca, berbecul, câinele, pisica, leul, hipopotamul, şoimul, ibisul etc., erau 
şi ele divinizate. 

Şacalul, care în timpul nopţii devora cadavrele celor îngropaţi la 
marginea deşertului, ajuta morţii să treacă în lumea de dincolo, a devenit 
zeul morţii şi a fost adorat de popor. Crocodilul, ajuns divinitatea 
numită Sobek, era patronul mai multor oraşe. Cultul taurului sacru 
Apis a rămas timp de trei mii de ani. Şi vaca reprezenta obiectul 
adoraţiei şi al unor procesiuni. 

De la reprezentările religioase zoomorfe s-a trecut ulterior la imagini 
semi-umane, fantastice. Astfel: zeița Hathor — femeie cu cap de vacă; zeul 
Anubis — bărbat cu cap de şacal; zeul apelor Sobek — om cu cap de 
crocodil; zeul Horus — cu cap de erete. 

Se spunea despre zeu că iubeşte, dar şi urăşte; că ajută, dar şi 
pedepseşte; că dăruieşte, dar şi ia înapoi cu sila. 

Fiecare oraş sau templu îşi alegea zeul său, proclamându-l divinitate 
supremă. Numărul zeilor a crescut imens. Centrele religioase mai 
importante (Heliopolis, Memfis, Teba, Abydos) au procedat la o 
organizare şi ierarhizare a lor. 

Divinitatea cea mai importantă, încă din epoca Regatului Vechi, era 
zeul soarelui, Ra. El străbătea cerul, ziua, în „barca dimineţii”, iar 
noaptea, în „barca serii”. Ra era reprezentat cu cap de erete (Horus), 
purtând discul solar şi şarpele Uraios, străveche divinitate zoomorfă 
solară. Thot (reprezentat cu cap de pasăre ibis), zeul Lunii şi locţiitorul 
lui Ra, era părintele înţelepciunii, al ştiinţelor şi al artelor. Zeița Nut era 
doamna cerului şi mama stelelor. Hathor era stăpâna păcii şi a tuturor 
zeilor. Marele Osiris era zeul pământurilor rodnice şi stăpânul 
recoltelor, domnul şi judecătorul morţilor. 

Cultul lui Ptah, zeul cu chip frumos, adorat la Memfis, era asociat cu 
cel al boului Apis. Amon era venerat la Teba ca zeu suprem. Sobek, 
domnul apelor, era înfăţişat cu cap de crocodil. Seth, era zeul rău, 
războinic, duşmanul lumii, ucigaşul fratelui său, Osiris. Acestor 
divinităţi li s-au adăugat în epoca Regatului Nou altele, aduse din ţările 
Orientului Apropiat (ca Baal, Anat, Astarte etc.). 


Zeul Horus, purtând pe cap discul solar şi şarpele Uraeus 

Faraonul era considerat fiul zeului, locţiitorul său în Egipt şi zeu el 
însuşi, purtând chiar emblemele divine. Nu era numit „mare zeu”, dar i 
se dădea titlul onorific de „zeu bun”. După moarte, i se consacra un 
templu, un sacerdoţiu şi onorurile cultului. 

Poporul simplu adora şi alţi zei, în primul rând pe cei legaţi de viaţa 
agricolă, cum erau zeii Nilului şi Grâul. Apoi, o serie de spirite 
protectoare ale gravidităţii, ale naşterii, ale vindecării de anumite boli, 
ale casei etc. 

Uneori au ajuns să fie divinizaţi oameni de seamă: regi ca Amenofis 
I, Snefru, Sesostris III etc. şi chiar şi câţiva viziri: Imhotep, vizir, arhitect 
şi medic al regelui Djeser sau Amenhotep, arhitectul faraonului Amenofis 
III. 

Cultul divin se desfăşura zilnic, la fel în toate templele, după un 
ritual stabilit în toate amănuntele. În fiecare dimineaţă, marele preot 
intra singur în sanctuarul templului. Aprindea focul sacru, punând pe foc 
tămâie şi deschidea încăperea în care se afla statuia zeului. Se prosterna 
cu fruntea la pământ, rostind imnul de adoraţie. Scotea din nişă statuia, o 
stropea cu apă sfinţită, o tămâia, o îmbrăca în cele patru veşminte rituale 
de in, în culori diferite, apoi termina toaleta zeului parfumându-l cu 
uleiuri aromatice şi fardându-l. Apoi îi prezenta ofrandele: mâncare, 
băutură şi flori. Ceremonia se repeta la prânz. Seara, zeului i se servea o 
nouă masă, i se făcea toaleta de noapte. Statuia zeului era dezbrăcată de 
veşminte. Zeul „adormea”, sanctuarul era din nou purificat cu fum de 
tămâie, după care uşa era închisă şi ştampilată. 

Cultul morţilor era legat de concepţia egiptenilor despre natura 
omului şi nemurirea sufletului. Potrivit acestei concepţii, omul era 
compus din trei părţi: 1) corpul material, 2) sufletul imaterial şi invizibil, 
3) elementul KA, „dublul” sau principiul vital din om. KA era un fel de 
fantomă vizibilă, dar impalpabilă, având forma exactă a corpului. KA îl 
însoțea pe om toată viaţa, iar după moartea lui supravieţuia ca un zeu 
protector, continuând să se intereseze de trupul şi de sufletul lui. Dar 
pentru a face toate acestea, KA avea nevoie de două lucruri: de o locuinţă 
materială, reală, şi de un suport material. Acest suport era corpul cel 
destructibil, care putea fi conservat prin îmbălsămare. Îmbălsămarea era 

absolut necesară pentru ca defunctul să îşi poată continua viaţa şi după 
moarte. 
21 decembrie 2022 


GRECIA ANTICĂ 

Spre sfârşitul „Epocii arhaice”, religia grecilor a devenit optimistă. 
Omul încerca să obţină protecţia zeilor mai mult pe timpul vieţii decât 
după moarte. Religia greacă este superioară celorlalte religii prin forma 
poetică a miturilor. În secolul 7 î.Hr., în lumea greacă s-au delimitat două 
niveluri de gândire religioasă, două religii incompatibile una cu cealaltă: 
religia oraşului-stat oficială şi religia populară. 

În cadrul religiei oficiale a oraşului-stat, zeii apăreau ca nişte 
nobili divinizaţi, interesată de ei fiind clasa conducătoare aristocratică. 
Principalii zei, în număr de 12, erau organizaţi într-o familie: tatăl, Zeus, 
cu soţia sa, Hera, cu fratele lui, Poseidon, şi cu surorile lui, Hestia şi 
Demeter. Urmau cei şapte fii ai săi (printre numeroşi alţi fii şi fiice), 
născuţi (cu excepţia ultimilor doi) în afara căminului conjugal: trei fete 
(Athena, Artemis şi Afrodita) şi patru fii (Apollo, Hermes, Ares şi 
Hefaistos). 

La origine, Zeus era fiul titanului Cronos, pe care l-a detronat. S-a 
căsătorit cu sora sa, Hera. Zeus era zeul cerului care trimitea ploile şi 
furtunile. Mai târziu, a devenit căpetenia zeilor, prezidând ordinea 
morală. Era protector al familiei, al străinilor şi al justiţiei. 

Hera preluase atributele zeiţei cretane a vegetației şi tuturor 
vieţuitoarelor, ea fiind o divinitate locală din Argos. Avea o fire 
răzbunătoare, înrăită de aventurile amoroase ale soţului ei. A ajuns până 
la urmă protectoarea căsătoriei şi a fidelității conjugale. 

Poseidon era protectorul navigaţiei, zeul mării, al fluviilor şi 
râurilor. El dezlănţuia cu tridentul său furtunile şi cutremurele. Animalul 
său sacru era calul, pe care îl introdusese în Grecia. 

Zeul Poseidon 


Hestia era zeiţa focului vetrei, a focului în general, venerată în toate 
casele. 

Demeter era zeiţa fecundității şi a agriculturii. 

Athena, zeiţa-fecioară protectoare a cetăţii care îi purta numele, 
zeiţa inteligenţei, a înţelepciunii şi a strategiei militare, era o luptătoare, 
fiind reprezentată cu coif, lance şi scut. Era inventatoarea primei nave 
(Argo, care i-a purtat pe argonauţi), protectoarea livezilor de măslini, a 
ştiinţelor şi a meşteşugurilor (în special a celor casnice, torsul şi țesutul). 
Pasărea ei preferată, bufnița, a devenit simbolul înţelepciunii. 

Fecioară de o frumuseţe neîntrecută, Artemis era zeița Lunii, a 
vânătorilor şi a animalelor sălbatice, a magiei şi a castităţii. 

Zeiţă a fertilităţii, a frumuseţii şi a dragostei (Eros era fiul ei), 
Afrodita era soţia urâtului Hefaistos. Cultul său era slujit de prostituate 
sacre (hetaire), pasărea ei sacră fiind porumbiţa. 

Zeul Apollo provenea din Asia Mică. Ca zeu al înţelepciunii, îi 
inspira pe prezicători, pe cântăreţi şi pe muzicanți. Ca zeu al agriculturii, 

proteja vitele şi vegetaţia. Era etern tânăr şi frumos, dar arogant şi 
violent. Avea numeroase aventuri sentimentale, fiind considerat 
prototipul frumuseţii atletice. 

Hermes era mesagerul zeilor şi dăruitor de bogății păstorilor. A 
devenit protectorul drumurilor şi al călătoriilor, al comerţului, al 
negustorilor şi al... hoţilor. El a inventat flautul şi lira. 

Ares, sângerosul şi distrugătorul zeu al războiului, era urât de toţi. 
Slujitorii lui erau Spaima şi Groaza. 

Hefaistos, făurarul zeilor din Olimp, zeul focului şi al tuturor 
meşteşugarilor, mai ales al topitorilor de metale, era o divinitate 
binefăcătoare, bucurându-se de multă popularitate. 

În cinstea zeilor se făceau sacrificii şi se organizau procesiuni, acte 
de cult care deveniseră adevărate serbări fastuoase, ocazii de afirmare 
orgolioasă a prosperității cetăților şi prilejuri de a insufla poporului 
mândria de a fi cetăţenii unui stat bogat şi puternic. Templul era „casa 
zeului” căruia îi era dedicat, o încăpere în care se găsea doar statuia 
zeului şi câteva dintre obiectele mai preţioase aduse ca ofrandă. În 
templu intrau numai preoţii şi slujitorii acestuia. Altarul destinat 
sacrificiilor se afla în faţa templului. 

În Grecia Antică exista şi o religie populară, constituită din 
credinţe vechi la care se adăugau influenţe sosite din Orient sau din 
Tracia, cu un caracter mistic. Misteriile erau forme religioase 
organizate ca religii independente, cu ceremonii şi ritualuri secrete, 
rezervate numai iniţiaţilor. Puteau deveni „iniţiaţi” numai cei care 
vorbeau limba greacă. Misteriile răspundeau nevoii oamenilor de a avea 
linişte şi pace, promiţându-le salvarea sufletului, scăpându-i de frica de 
moarte şi asigurându-le o „viaţă de dincolo” senină şi fericită. Ritul 
iniţierii însemna o „renaştere”, începutul unei noi existenţe, adică tot 
ceea ce lipsea din religia oficială. Misteriile atrăgeau mai ales masele 
populare, dar şi persoanele instruite, culte, datorită conduitei morale pe 
care o predicau şi pe care o pretindeau adepților. 

Între divinităţile misteriilor, Demeter era cea mai populară. Ea 
continua Marile zeițe ale neoliticului. Zeiţă a agriculturii şi a fecundității, 
era venerată prin ceremonii deosebite, prin dansuri, cântece, pantomime 
şi diverse rituri agrare. 

Zeița Demeter 


Al doilea zeu care domina religia populară a misteriilor era 
Dionysos, o divinitate originară din Tracia. Zeu al vegetației, al viței de 
vie şi al vinului, era adorat ca o încarnare a naturii şi a bucuriei de viaţă. 
Apărea înconjurat de o ceată veselă şi zgomotoasă de satiri, fauni, silfe, 
menade şi nimfe, dansând la muzica flautului. Riturile dionisiace se 
celebrau noaptea, pe culmi de munţi. 

Un loc aparte îl ocupau misteriile orfice. Orfeu, poet şi cântăreţ, 
inventator al lirei şi al magiei, legendarul Orfeu era considerat iniţiatorul 
unei adevărate religii. Orfismul era o mişcare religioasă cu asociaţii 
secrete, cu o întreagă literatură (celebrele „imnuri orfice”), cu o doctrină 
a salvării elaborată detaliat. Potrivit doctrinei orfice, omul poartă încă de 
la naştere păcatul strămoşesc, pe care trebuie să îl ispăşească prin 
suferinţe. Chiar şi după moarte, în drumul său spre fericirea eternă, 
sufletul este pândit la tot pasul de ispite şi de primejdii. Pentru a fi 
pregătiţi să le ocolească sau să le învingă, iniţiaţii aveau datoria să 
cunoască anumite formule salvatoare. 

12 ianuarie 2023 

